China league ah malaamaatheh nukuran: Yaya Toure | Mihaaru\n12 އޯގަސްޓް 2019 - 08:572comments\nމިދިޔަ މެއި މަހު ފުޓްބޯޅަ ކުޅުން ހުއްޓާލަން ނިންމި އުމުރުން 35 އަހަރުގެ ޔާޔާ ޓޫރޭ ވަނީ އެ ނިންމުން ބަދަލުކޮށްފަ އެވެ. އޭރު އޭނާ ބުނީ ރިޓަޔާކުރަން ނިންމީ ކޯޗިންގެ ތެރެއަށް ވަނުމަށް ކަމަށާއި އެކަމަކު ފަހުން ވިސްނުނީ އޭނާ އަށް އަދި ދެ އަހަރުވަރު ފުޓްބޯޅަ ކުޅެވިދާނެކަން ކަމަށެވެ.\nޗައިނީސް ސުޕަ ލީގުގެ ކްލަބްތަކުން މީގެ ދެ އަހަރު ކުރިން ޔާޔާ ޓޫރޭ ގަންނަން ހުށަހެޅުމުން އޭނާ ބުނީ ފައިސާގެ ބޭނުމުގައި ޔޫރަޕް ދޫކޮށް ދަށް ލެވެލެއްގެ ފުޓްބޯޅައަކަށް އޭނާ ނުދާނެ ކަމަށެވެ. އެކަމަކު ދާދި ފަހުން ޔާޔާ ޓޫރޭ ބުނީ އޭނާ ދެއްކި ވާހަކަ ގިނަ ބަޔަކަށް ވިސްނުނީ ގޯސްކޮށް ކަމަށެވެ.\n"އަހަރެން ދެއްކި ވާހަކަ މީހުން ނެގީ ވަރަށް ގޯސްކޮށް. އަހަރެން ބުނީ އެ ދުވަސް ވަރު އަހަރެންގެ ވިސްނުންހުރީ ޔޫރަޕްގެ ފުޓްބޯޅައިގައި ދެމިހުންނަށް. އެ ވަގުތުގެ ހާލަތު އެއީ. ހަގީގަތަކީ އަހަރެން ޗައިނާގެ ފުޓްބޯޅަ އަށް މަލާމާތެއް ކުރީއެއް ނޫން،" ކުރިން އާސެނަލް ޔޫތު ޓީމަށް ކުޅުމަށް ފަހު ބާސެލޯނާ އާއި މެންޗެސްޓާ ސިޓީގައި ގިނަ ކާމިޔާބީތަކެއް ހޯދި ޔާޔާ ޓޫރޭ ބުންޏެވެ.\nޗައިނާގެ ދެ ވަނަ ޑިވިޝަނުގައި 16 ޓީމު ވާދަކުރާއިރު، ޔާޔާ ޓޫރޭ ހުރީ ގިންޑާއޯ ފުރަތަމަ ޑިވިޝަނަށް ޕްރޮމޯޓް ކޮށްދިނުމެވެ. އަދި އެކަން ކުރާއިރު ޗައިނާ ފުޓްބޯޅައިގެ ތާރީހުގައި އޭނާގެ ނަން ވެސް ހިމެނޭނެ ފަދަ ކަމެއް ކުރަން ބޭނުންވާ ކަމަށެވެ.\n"ޗައިނާގެ ފުޓްބޯޅަ ތާރީހުގައި ލިޔެވޭފަދަ ކާމިޔާބެއް ހޯދަން ބޭނުން. އެއީ މި ގައުމަކީ މުސްތަގުބަލުގައި ފުޓްބޯޅައިގެ ބޮޑު ތާރީހެއް އޮންނަ ގައުމެއްކަމަށް އަހަރެން ގަބޫލުކުރަނީ،" ހަފްތާ އަކު 300،000 ޑޮލަރުގެ މުސާރައެއްގައި ގިންޑާއޯ އަށް ކުޅެމުން އަންނަ ޔާޔާ ޓޫރޭ ބުންޏެވެ.\nއޮލިމްޕިއާކޯސް އާއި މޮނާކޯ އަށް ކުޅުމަށް ފަހު ޔާޔާ ޓޫރޭ ބާސެލޯނާއާ ގުޅުނީ 2007 ވަނަ އަހަރު އެވެ. އެ ޓީމަށް 2010 ވަނަ އަހަރާ ހަމައަށް ކުޅެދިނުމަށް ފަހު އޭނާ ދެން ފެނުނީ ސިޓީންނެވެ. މިދިޔަ އަހަރު ސިޓީ ދޫކޮށް އަލުން އޮލިމްޕިއާކޯސް އަށް ބަދަލުވި ނަމަވެސް އެކަމަކު މެޗެއް ނުކުޅެ ދިމާވި މައްސަލައެއްގައި އޭނާގެ ކޮންޓްރެކްޓް ކެންސަލްކުރި އެވެ. އޭގެ ފަހުން އޭނާ ގިންޑާއޯ ގުޅުނީ ޔޫރަޕްގެ ބައެއް ކްލަބްތަކުގެ ހުށަހެޅުމަށް ފުރަގަސްދީފަ އެވެ.\nއިތުރު ލިޔުންތައް ޔާޔާ ޓޫރޭ ޗައިނީސް ސުޕާ ލީގް


31 އޮކްޓޯބަރ 20190ކޮމެންޓް\nޝަކުވާ (10 ވަނަ ބައި)\nދެވަނަ ފަހަރަށް ފޯނު ރިންގުވާން ފެށީ ނަވްޔާ އެހެން އިންދައެވެ. ތިންވަނަ ފަހަރަށް ރިންގުވުމާ އެކު ނަވްޔާ ފޯނު ނެގިއެވެ. އަދި މަޑުމަޑުން ހެލޯއޭ ބުނެލިއެވެ. އެ ކޮޅުން ހައްޔާން ބުނި އެއްޗަކުން ނަވްޔާގެ ދެ ލޯ ބޮޑުވިއެވެ.\nނަވްޔާއަށް އިވުނީ ރަނގަޅަށް ބާވައޭ ހީވިއެވެ.\n"ކީކޭ." ލަސްލަހުން ނަވްޔާ ބުނެލިއެވެ.\n"މި ބުނީ ނަވްޔާއާ ބައްދަލުކޮށްލާހިތުން މިތާ ބޭރު ޖޯލިފަތީގައި އިންވާހަކަ. އަޅެ އެންމެ ފަސް މިނެޓަށް ނަމަވެސް ނުކުމެބަލަ." ހަމަޖެހިލާފައި ހައްޔާން ބުނެލިއެވެ.\n"ނުކެރޭނެ." ނަވްޔާ ބުންޏެވެ.\n"ނަވްޔާ ނުކުންނަންދެން މިތާ މި އިނީ." ހައްޔާން ބުންޏެވެ.\nނަވްޔާއަށް އެއްޗެކޭ ބުނެވުމުގެ ކުރިން ހައްޔާން ފޯނު ކަނޑައިލިއެވެ. ނަވްޔާ ހާސްވިއެވެ. ދެން ހަދާނީ ވެސް ކިހިނެއްހެއްޔެވެ. ބަދިގެ ފަރާތުގައިވާ ގޯތިތެރޭގައި ހައްޔާން އިންކަން އެނގުމުން އެ ހިތުގެ ވިންދު އަވަސްވެފައިވެއެވެ. ހައްޔާން އިނީ ނަވްޔާގެ އިންތިޒާރުގައެވެ. ފޮނިފޮނި ރާގެއް ނަވްޔާގެ ހިތުގައި ކުޅެލިހެން ހީވިއެވެ. ޖާޖުލެއްގައި ޖެހިފައި ހުރިމީހެއް ފަދައިން ދެތިން ފިޔަވަޅު ނަވްޔާ ކުރިއަށް އެޅިއެވެ.\nނަމަވެސް އެ ވަގުތު ނަސީމާއްތަގެ އިންޒާރާއި ހުޔޫންގެ ވިހަގަދަ ބަސްތައް ކަންފަތުގައި ގުގުމަން ފެށިއެވެ. އެ ބަސްތަކުން ނަވްޔާގެ ފައިގައި ކަސްތޮޅު އެޅުނު ކަހަލައެވެ. ހިތުގެ މައްޗަށް ބާރުފޯރުވަމުން ނަވްޔާ އެނބުރި އެނދަށް ދިޔައެވެ. ނަވްޔާ ނުނުކުތުމުން ހައްޔާން ހިނގައިދާނެތާއެވެ. ނަވްޔާގެ ފަރާތުން އިޝާރާތް ނުވާން ފެށުމުން ފަހަތުން އުޅުން ހައްޔާން ހުއްޓައިލައިފާނެއެވެ. ނަވްޔާއަށް ވުރެ ހާސްބައި ރީތި، ރަނގަޅު ކުދިން ހައްޔާނަށް ވާނެއެވެ. އަމިއްލަ ބަދުނަސީބުކަމުގެ މައްޗަށް ކަރުނަ އޮއްސަމުން ދެ ފަރާތަށް ފުރޮޅިފުރޮޅި ނަވްޔާ އޮތެވެ.\nރަށުގެ އަތިރިމައްޗަށްވާ ގޮތަށް ހަދާފައިވާ ރެސްޓޯރެންޓުގައި މަތީ ބައިގައި ނަސީމާމެންގެ ގުރޫޕު ތިއްބެވެ. އާދައިގެ މަތިން މިރޭ ވެސް އެންމެން އެއްވެ، ކޮންމެވެސް ކެއުމަކަށް އިންސާފުކުރަމުން ދަނީއެވެ. ނަސީމާއާ ޖެހިގެން އިން ހުމެއިދާ ދައްކަމުން ދިޔަ ވާހަކައަށް އެންމެންގެ ސަމާލުކަން ހުއްޓިފައިވެއެވެ. ޒުވާން އުމުރު ފަހަނައަޅައި ދިޔަނަމަވެސް ހުމެއިދާއަކީ އަދިވެސް ރީތި އަންހެނެކެވެ. ކުރީގެ ލޫޅާފަތިކަން ދަމަހައްޓަން ކުރާ މަސައްކަތުގެ އެދެވޭ ނަތީޖާ އެންމެންގެ ލޮލުގައި ވެސް އަޅައިގަނެއެވެ. އޭގެ އިތުރުން ރަށުގެ އެންމެ މުއްސަނދިމީހާގެ ލަގަބު ލިބިފައިވާ މާހިދުގެ އަންހެނުންނަށްވުމީ އެހެން އެންމެންގެ ސަމާލުކަން އޭނާއަށް ލިބޭކަމަކަށް ނޫނީ ނުވެއެވެ.\nހުމައިދާގެ ވާހަކައިގެ ތެރެއިން ހައްޔާންގެ ނަން އިވުމާ އެކު ނަސީމާގެ ކަންފަތް ކޮޅަށް ޖެހުނެވެ. ހުމައިދާ ބުނިގޮތުންނަމަ އަދިވެސް ހައްޔާން މީހާކާ އިންނަ ޚިޔާލެއް ނުކުރެއެވެ. ހުޔޫން ވެސް އެކަހަލަ ކަމެއް ކުރާހެން ހީނުވާ ވާހަކަ ބުންޏެވެ. ނަސީމާއަށް އަވަހަށް މާމަ ކިޔާނެ ކުއްޖަކު ލިބިގެން މުސްކުޅި ވިޔަސް އޭނާއަށް އެހާއަވަހަކަށް މާމަ ނުކިޔާނެ ނޫންހޭ ކިޔާފައި ހުމެއިދާ ހޭން ފެށުމުން އެންމެން ވެސް ހޭންފެށިއެވެ. ނަސީމާ ވެސް ގަދަކަމުން އެ ހުނުމުގައި ބައިވެރިވެލިއެވެ.\nގުރޫޕު މީހުންގެ ތެރެއިން އެންމެ އަވަހަށް މާމަ ކިޔާނެ މީހަކީ އޭނާއަށް ވުމީ ނަސީމާ ބޭނުންވި ކަމެއް ނޫނެވެ. އެ ކަމާ ގުޅޭ ގޮތުން މަލާމަތްކުރުމުން ހުމެއިދާއާ ދޭތެރޭގައި ހިތްހަމަނުޖެހުމުގެ އޮއިވަރެއް ނަސީމާގެ ހިތުގައި ހިނގައިލިއެވެ. ނުވިތާކަށް ހައްޔާންގެ ޚިޔާލު ހުރިގޮތުން މި ކުރިމަތިވީ އިތުރު ގޮންޖެހުންތަކެކެވެ.\n"ނަސީ، ކޮބައިތަ އަޒްކާ؟ މިހާރު ނުވެސް ފެނޭ. މާލެއިން އައިއިރު އަޒްކާއަށޭ ކިޔާފައި ހުޔޫން ގެނެސްފައި އޮތް ހަދިޔާއެއް ވެސް އެބައޮތް. އާދެބަލަ އަޒްކާ ގޮވައިގެން އެއް ދުވަހަކު. އަޒްކާއާ ދިމާވެ އުޅެން ފަށައިފިއްޔާ ހައްޔާންގެ ޚިޔާލު ވެސް ބަދަލުވެދާނެ އެއްނު. އަޒްކާއާ ހައްޔާނާ ވަރަށް ގުޅޭނެހެން މަށަށް ހީވަނީ." އެންމެންގެ ހުނުން ހުއްޓުމުން ހުމައިދާ ބުންޏެވެ.\nހުމެއިދާ ބުނި އެއްޗެއް ޤަބޫލު ނުކުރެވިފައި ހިނދުކޮޅަކު ނަސީމާ އިނެވެ. ހުމައިދާ ހަމައަށް އެ ވާހަކަ ގެންދާނެ ގޮތަކާ ދޭތެރޭގައި ނަސީމާ ވިސްނާތާ މިހާރު ދުވަސްކޮޅެއް ވެއްޖެއެވެ. އަމިއްލައަށް އިސްނެގުމަށް ވުރެ މިވީ އަދި މާ ރަނގަޅަށެވެ. ފުޅާ ހިނިތުންވުމެއް ނަސީމާގެ މޫނުމައްޗަށް ވެރިވިއިރު ދާދި ދެންމެއަކު ހުމެއިދާއާ ދޭތެރޭގައި ހިތުގައި އުފެދުނު ހިތްހަމަނުޖެހުމުގެ މަތިން ހަނދާން ނެތިއްޖެއެވެ. ހުމެއިދާގެ ވިސްނުމުގެ މިސްރާބު އެނގުމުން ނަސީމާގެ މަގުސަދު ހާސިލުވާނެކަމުގެ ފެހި ސިގްނަލް ލިބުނީއެވެ.\n"ހުމޭއަށް އެނގޭތަ؟ އަޒްކާ މިހާރު ވަރަށް މީރުކޮށް ކައްކާ. އަބަދު އުޅެނީ ކޮންމެ ވެސް މަސައްކަތެއްގަ. އެހެންވެ ނުފެންނަނީ." ނަސީމާ ބުނެލިއެވެ.\nނަސީމާއަށް ގެއަށް އާދެވުނު އިރު ބާރަޖަހަނީއެވެ. އޭރު ސިޓިންގްރޫމްގެ އަނދިރިކަމުގެ ތެރެއިން ޓީވީގެ އަލި ފާޅުވާން ހުއްޓެވެ. ޓީވީގެ އަޑު ހުރީ މަޑުކޮށްފައެވެ. ސޯފާގައި އިމާޒު އޮތްހެން ހީވެގެން އެދިމާއަށް ނަސީމާދިޔައެވެ. ނަމަވެސް ކައިރިއަށް ދިޔުމުން އެތާ އޮތީ ޝަމްނާ ކަން އެނގުނެވެ. އުފުލިފައިވާ ބަނޑުކޮޅުގައި އެއްއަތް އަޅައިގެން އަނެއް އަތުން ރިމޯޓު ހިފައިގެން އޮތް ޝަމްނާއަށް އޮތީ ނިދިފައެވެ. ޝަމްނާއަށް ގޮވާފައި އެތާ އޮތީ ކީއްވެތޯ ނަސީމާ އެހީ ހިތްހަމަނުޖެހިފައި ހުރެއެވެ. އިޔާދު އަންނަންދެން އިންދާ ނިދުނީކަމުގައި ޝަމްނާ ބުންޏެވެ. ޝަމްނާ އެހެން ބުނުމުން ނަސީމާގެ ބޮލުގައި ރިއްސައިލިއެވެ. އިޔާދު މާގިނައިން ބޭރުގައި އުޅޭކަން ނަސީމާއަށް ވެސް ފާހަގަކުރެވިފައިވާތީއެވެ. ނަމަވެސް އިތުރު އެއްޗެއް ނުބުނެ ނަސީމާ ކޮޓަރިއަށް ދިޔައެވެ. ޝަމްނާގެ ހިތަށް ލިބޭނެ ތަކުލީފަކަށް ފިކުރު ހިންގާވަރަށް ވުރެ ނަސީމާއަށް ލިބިފައިވާ ހިތްހަމަޖެހުން މާ ބޮޑެވެ.\nނަސީމާ ދިޔުމުން ޝަމްނާ ތެދުވެ ކޮޓަރިއަށް ދިޔައެވެ. ހުސް އެނދު ފެނުމާ އެކު ޝަމްނާގެ ލޮލަށް ކަރުނައިގެ ދިލަކަން އިހުސާސް ކުރެވުނެވެ. މިހާރަކަށް އައިސް ޝަމްނާއާ ދޭތެރޭގައި އިޔާދު ކަންތައް ކުރާ ގޮތް ހިތަށްއަރާފައެވެ. ކުރީގައި ޝަމްނާއާ އެކު ވަގުތު ހޭދަ ކުރި ނަމަވެސް މިހާރު އިޔާދަށް ވަގުތު ވާކަމަކަށް ނުވެއެވެ. ގިނަ ރޭރޭ އިޔާދު ގެއަށް އަންނާނީ ރަށުގެ ކެފޭތައް ލައްޕާފަހުންނެވެ. ރައްޓެހިންނާ އެކު ކޮފީއަށް ނުގޮސް އިޔާދަށް ނިދޭކަމަކަށް ނުވެއެވެ. އިޔާދު ބުނާ ގޮތުން ނަމަ އެއީ މެނދުރުފަހުން ފެށިގެން ރޭގަނޑު ވަންދެން ފިހާރައިގައި މަސައްކަތް ކުރާތީ ހަށިގަނޑާއި ސިކުނޑިއަށް ލިބޭ ލޮޑުކަން ފިލުވައިލުމަށް އިޔާދު ބޭނުންކުރާ ހަތިޔާރެވެ. ނުނިދިފައި އޮއްވާ ކޮޓަރިއަށް އިޔާދު ވަން އަޑު އިވުނެވެ. ޝަމްނާ އަވަސްއަވަހަށް ލޯ މަރައިލުމަށް ފަހު ނިދާކަމަށް ހެދުނެވެ. އެއްޗެކޭ ބުނެފިއްޔާ އިޔާދު ރުޅި އަންނާނެކަން އެނގޭތީއެވެ.\nކޮޓަރިއަށް ވަން އިޔާދަށް ޝަމްނާ ލޯ މަރައިލިތަން ފެނި، ހިތްހަމަޖެހުމުގެ ނޭވާއެއް ލެވުނެވެ. ކޫސަނި މައްސަލަ ޖައްސާ ޝަކުވާ ކުރުމުގެ ނިޔަތެއް މިރޭ ޝަމްނާގެ ނެތްކަން އެނގުމުންނެވެ. ނިދަން ތައްޔާރުވެގެން އައިސް އެނދުގައި އޮށޯވެ ފަހަތުން ޝަމްނާގެ ގައިގައި އިޔާދު ބައްދައިލިއެވެ. އަދި ލޯބިން ޝަމްނާގެ ބަނޑުގައި ފިރުމައިލިއެވެ. ވަގުތުން ޝަމްނާގެ ހިތުގެ އުދާސްތައް ފިލިއެވެ. ނިދެމުން ދިޔައިރު މޫނުމަތީގައި ލުއި ހިނިތުންވުމެއް ވިއެވެ. ޝަމްނާ ނިދީކަން ޔަޤީންވުމުން ދުރަށްޖެހިލާފައި އިޔާދު ނެގީ ފޯނެވެ.\nފަތިހު ފަތިސް ނަމާދުކޮށްގެން ނަވްޔާ ގޭގެ ބިތްދޮށަށް ނުކުތް އިރު ފަޖުރުގެ އަލިކަން މުޅި ކާއިނާތަށް ވެރިވެފައިވެއެވެ. ޖެހެމުން ދިޔަ މަޑު ވައިރޯޅިތައް ޖަނބުރޯލުގަހުގެ ފަތްތަކާ ސަމާސާކުރަމުން ދިޔައެވެ. ރޭގައި ވެސް ރަނގަޅަށް ނުނިދުމުގެ ސަބަބުން ނަވްޔާގެ ލޯ ރަތްވެފައިވެއެވެ. ވަކި ހިސާބަކަށް ގޮސްފައި ނަވްޔާއަށް ހުއްޓުން އެރީ ޖޯލިފަތީގައި އޮތް ހައްޔާން ފެނިފައެވެ. ހައްޔާން ރޭގައި ގެއަށް ނުގޮސް ނަވްޔާގެ އިންތިޒާރުގައި މިތާ އޮތީ ހެއްޔެވެ؟ އުފާވެރިކަމުގެ ރާޅުބާންޏެއް ނަވްޔާގެ ހިތުގައި އުފެދުނެވެ. ހައްޔާންގެ ހިތުގައި ނަވްޔާ އާ ދޭތެރޭ ޚާއްސަކަމެއް ދެވިފައިވާކަން ޔަޤީން ކުރެވިފައެވެ.\nނިދިފައި އޮތް ހައްޔާން އޮތީ ދެފައި މައްޗަށް ނަގައިގެން ކުރުގެޅިގެންނެވެ. ފަތިހުގެ ފިނީގެ އަސަރު ހައްޔާނަށް ކޮށްފައިވާކަން ނަވްޔާ ދެނެގަތެވެ. އަމިއްލަ ނަފުސު ކުށްވެރިކުރަމުން ނަވްޔާ އަވަސް ފިޔަވަޅުތަކެއްގައި ޖޯލިފަތި ކައިރިއަށް ދިޔައެވެ. ހައްޔާނާ ދިމާއަށް ގުދުވެފައި އެ މޫނުގައި ނަވްޔާ ފިރުމައިލީ އަމިއްލަ ނަފުސުގެ ލަގަން ދޫވެފައިވާ ހާލުއެވެ.\nނަވްޔާގެ އަތުގެ ބީހުން އިހުސާސް ކުރެވުމާ އެކު ހައްޔާން ލޯ ހުޅުވައިލިއެވެ. ދާދި ގާތުގައިވި ނަވްޔާ ފެނުމުން ހީނލައިފައި ދެ ފައިތިރިކޮށްލަމުން ތިއައީތޯ އަހަލިއެވެ. ވަގަށް ކަމެއް ކުރަނިކޮށް ފަޅާއެރުމުން ސިހޭފަދައިން ނަވްޔާ ސިހުނެވެ. ރަކިވި ވަރުން އެއްޗެއް ނުބުނެ، އަވަސް އަވަހަށް ދުރަށް ޖެހިލަން އުޅުނުވެ. ނަމަވެސް ހައްޔާން ކުއްލިއަކަށް ނަވްޔާގެ އަތުގައި ހިފާފައި ގާތަށް ދަމައިލިއެވެ. ނުވިސްނާ ހުރި ނަވްޔާ ގޮސް ޖެހުނީ ހައްޔާންގެ މޭމަތީގައެވެ. ނޭވާލާން ވެސް ހަނދާންނެތިފައި ނަވްޔާއަށް އޮވެވުނެވެ. އޭރު ހިތުގެ ހިންގުން އަވަސްވެ ނަވްޔާގެ ހަތަރެސްފައި ފިނިވެއްޖެއެވެ.\n"އައި ލަވް ޔޫ ނަވްޔާ." ނަވްޔާގެ ކަންފަތްދޮށުގައި ވައިއަޑުން ހައްޔާން ބުންޏެވެ.\nއެ ޖުމްލަ އަޑުއިވުމާ އެކު ނަވްޔާގެ މުޅި ގައިން ހީބިހި ނަގައިގަތެވެ. އިސްއުފުލައި ބަލައިލިވަގުތު ހައްޔާނާ ހަތަރުކަޅު ހަމަވިއެވެ. ހައްޔާންގެ ލޮލުން ތެދުވެރިކަން ނޫން އެހެން އެއްޗެއް ނަވްޔާއަކަށް ނުފެނުނެވެ. ހިތްއެދޭ ބައިވެރިއަކު ލޯބީގެ އިޤުރާރުވުމުން ލިބޭ ހިތްހަމަޖެހުމާއި އުފަލަކީ ކޮބައިކަން އެ ވަގުތު ނަވްޔާއަށް އިހުސާސް ކުރެވުނެވެ. އެ ފޮނިފޮނި އިހުސާސްގައި ނަވްޔާގެ ހިތް އޮޔާދާން ދޫކޮށްލުމަށްފަހު ހައްޔާންގެ މޭގައި ނަވްޔާ ބޯ އަޅައިލިއެވެ.\nދުލުން ފާޅުނުކުރިޔަސް ނަވްޔާގެ މި އަދާއިން ނަވްޔާގެ ހިތުގެ ހާލަތު ވަޒަންކުރާކަށް ހައްޔާނަކަށް އުނދަގުލެއް ނުވިއެވެ. ހައްޔާންގެ އަތުތެރޭގައި ނަވްޔާ ޤައިދުކޮށްލީ ދުވަހަކުވެސް ދޫކޮށްނުލާނަމޭ ބުނާ ބީދައިންނެވެ. ދުނިޔޭގެ ހުރިހާ އުފާ ނަވްޔާގެ އުނގަށް ޖަމާވީހެން އެ ވަގުތު ހީވިއެވެ.\nނަމަވެސް އެއީ ހިނދުކޮޅަކަށެވެ. ދުވަހުގެ ކޮއްތު ހޯދުމަށް ޖަނބުރޯލުގަހަށް ތިރިކުރި ކޮވެއްޔެއްގެ އަޑަށް ނަވްޔާއަށް ހޭވެރިކަންވެ، ހަމަބިމަށް އާދެވުނެވެ. ހައްޔާންގެ އަތްފޮޅުވައިލުމަށްފަހު ކުއްލިއަކަށް ތެދުވެ އަނެއް ފަރާތަށް ނަވްޔާ އެނބުރުނެވެ. އަދި ތުރުރުތުލާ އަޑަކުން އެ ތަނުން ދިޔުމަށް ހައްޔާންގެ ގާތުގައި ބުންޏެވެ.\nނަވްޔާއަށް މިއައި ކުއްލި ބަދަލުން ހައްޔާންގެ ތަބީޢަތް ވެސް ގޯސްވިއެވެ. ނަފުސަށް ވެރިވި ނުތަނަވަސްކަމާ އެކު ތެދުވެ ނަވްޔާގެ މުލައްދަނޑީގައި ހިފާފައި މަގަތަށް އަނބުރައިލިއިރު އެ އަމަލުގައި ހަރުކަށިކަމެއް ވިއެވެ. އިސްދަށަށް ޖަހައިގެން ހުރި ނަވްޔާގެ ދަތްދޮޅި އެއް އިނގިލިން އުފުލައިލި އިރު އެ ދެ ލޮލުން ކަރުނަ ބަބުޅަމުންދިޔަތަން ފެނި ހައްޔާންގެ ހިތް މަޑުވިއެވެ. ބަސްމޮށުމަކާނުލާ އެ ކަރުނައިން އެތައް ވާހަކައެއް ހައްޔާނަށް ކިޔައިދީފިއެވެ.\n"ނަވްޔާ.." ހައްޔާން ފެށިއެވެ.\nނަމަވެސް ހައްޔާނަށް އިތުރަށް އެއްޗެކޭ ބުނެވުމުގެ ކުރިން ބަދިގެއިން ބޭރަށް ނުކުމެވެން ހުންނަ ދޮރު ހުޅުވޭ އަޑު އިވުނެވެ. ނަވްޔާއާއި ހައްޔާނަށް އެއްފަހަރާ އެ ދިމާއަށް ބަލައިލެވުނުއިރު ނަވްޔާގެ ލޮލުގައި ވަނީ ސިހުމެވެ.


Delivery kuraa meehaa aai seedha bahdhalu vegen nuvaane, kothaku avahah ellaalaa: HPA | dhuvasmv ޑެލިވަރީ ކުރާ މީހާއާ ސީދާ ބައްދަލުވެގެން ނުވާނެ، ކޮތަޅު ވަގުތުން އެއްލާލާ: އެޗްޕީއޭ – dhuvasmv\nޑެލިވަރީ ކުރާ މީހާއާ ސީދާ ބައްދަލުވެގެން ނުވާނެ، ކޮތަޅު ވަގުތުން އެއްލާލާ: އެޗްޕީއޭ\nމާލެ ސަރަހައްދު ލޮކްޑައުންކޮށްފައި -- ދުވަސް ފޮޓޯ: ނަޒީމް ނައުޝާދު\nމާލެ ލޮކްޑައުން ކޮށްފައިވާ މިހާލަތުގައި ގޭގެއަށް ތަކެތި ޑެލިވަރީ ކުރާ ފަރާތްތަކާއި ގޭގައި ދިރިއުޅޭ މީހުންނާއި ސީދާ ބައްދަލުވެގެން ނުވާނެ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން އާންމުކޮށްފައިވާ މައުލޫމާތުތަކެއްގައި ބުނެފައިވަނީ ޑެލިވަރީ ކުރާ ތަކެއްޗަށް ފައިސާ ދެއްކުމުގައި ކޭޝް ކާޑު ނުވަތަ އޮންލައިކޮށް ފައިސާ ދެއްކުން މުހިންމު ކަމަށެވެ. އަދި ހުމާއި ރޯގާގެ އަލާމާތްތައް ހުންނަ މީހުން ޑެލިވަރީ ކުރަން ފޮނުވައިގެން ނުވާނެ ކަމަށެވެ.\nޑެލިވަރީ ކުރާ ތަކެއްޗާއި ހަވާލުވުމަށް ތަކެތި ހިފައިގެން އަންނަ މީހާ މަތީ ފްލޯތަކަށް އެރުވުމުގެ ބަދަލުގައި ތަކެތި ބަހައްޓަން ގޭގެ އެންމެ ތިރީގައި މޭޒެއް ފަދަ އެއްޗެއް ބަހެއްޓުން މުހިންމު ކަމަށެވެ. އެޗްޕީއޭއިން ބުނީ މިފަދަ އިންތިޒާމެއް ހަމަޖެއްސުން މުހިންމީ ތަކެތި ހިފައިގެން އަންނަ މީހާ އާއި ސީދާ ބައްދަލު ނުވުމަށެވެ.\nއެޗްޕީއޭގެ މައުލޫމާތުތަކުގައި ވާގޮތުގައި ތަކެއްޗާއި ހަވާލުވުމަށް ފަހު ވީހާވެސް އަވަހަކަށް ތަކެތި އަޅާފައި ހުންނަ ކޮތަޅު ގޭތެރޭގައި ނުގެންގުޅެ ރައްކާތެރި ގޮތަކަށް ޑަސްޓްބިނަށް ލާންވާނެ ކަމަށެވެ. އަދި އަވަހަށް ސައިބޯނި ލައިގެން އަތް ދޮންނަން ވާނެ ކަމަށެވެ.\nމާލޭ ލޮކްޑައުން ކުރުމާއި ގުޅިގެން އާންމުންނަށް ބޭނުންވާ ތަކެތި ފޯރުކޮށްދިނުމަށް ހުރިހާ ފިހާރަތަކަށް ވަނީ24 ގަޑިއިރު ޑެލިވަރީ ކުރުމުގެ ހުއްދަ ދީފައި އެވެ. އަދި ރެސްޓޯރެކްޓް ކެފޭ ތަކަށްވެސް އެ ހިދުމަތް ދެވެ އެވެ.\nމިހާތަނަށް މާލެއިން12 މީހަކު ކޯވިޑް-19 އަށް ޕޮސިޓިވް ވެފައިވާއިރު މާލޭގައި ވައިރަހުގެ ލެވަލް ވަނީ ރަތަށް ބަދަލު ކޮށްފައި އެވެ. އެއީ ގައިންގަޔަށް ބަލި ފެތުރެމުންދާތީ އެވެ.\nއެހެންވެ އެޗްޕީއޭއިން ދަނީ ކިތަންމެ މުހިންމު ބޭނުމެއްގައި ވިޔަސް ގެއިން ނުނިކުތުމަށް ރައްޔިތުންނަށް އިލްތިމާސް ކުރަމުންނެވެ.


ޢާއިޝާ ވަޙީދާ, Author at މަހަލްދީބް ފައުންޑޭޝަން\nAbout ޢާއިޝާ ވަޙީދާ\nSo far ޢާއިޝާ ވަޙީދާ has created5blog entries.\nމިއީ މިއަހަރު މަހަލްދީބް ފައުންޑޭޝަންގެ ގިފްޓްއަސްމައިލް ފުޑް ބާސްކެޓް ލިބުނު އާއިލާއެއްގެ އިހުސާސެވެ. މިއީ5މީހުންގެ އާއިލާއެކެވެ. މުޅި އާއިލާ ބަރޯސާ ވެފައި ވަނީ، އާއިލާގެ އެންމެ އިސް މީހާއަށް ކޮންމެ މަހަކު ލިބޭ މަދު ފައިސާކޮޅަށެވެ. ހުރިހާ ބިލްތަކެއް ދައްކައި، ސްކޫލަށް ބޭނުންވާ ޚަރަދުތައް ކޮށް، ޓިއުޝަން ފީ ދައްކައި އަދި މި ނޫނަސް ދިރިއުުޅުމަށް ކުރަންޖެހޭ ޒަރޫރީ ހުރިހާ ބޭނުމެއް ކުރަން ޖެހިފައި ވަނީ ފިރިމީހާއަށް ...\nމި ދުނިޔެއަކީ އަހަރެމެންގެ ދާއިމީ މަންޒިލެއް ނޫނޭ ބުނާ އަޑަކީ އަހަރެމެން އެންމެންވެސް ވަރަށް ގިނައިން އަހާ އަޑެކެވެ. އަދި އަހަރެމެންގެ ދާއިމީ މަންޒިލަކީ ސުވަރުގެ، ނޫނީ ނަރަކައޭވެސް ބުނާ އަޑު އަހަނީވެސް މަދެއްކޮށް ނޫނެވެ. އެހެންނަމަވެސް، މި ވަގުތީ ގޯތީގައި ތިބެގެން، ދާއިމީ މަންޒިލް ބާއްޖަވެރި ކުރެވޭތޯ ގަދައަޅާ މަސައްކަތް ކުރަނީ އަހަރެމެންގެ ތެރެއިން މަދު ބައެކެވެ. ކޮންމެ މީހަކުވެސް އަވަދިނެތި އުޅެނީ، މި ވަގުތީ ދުނިޔޭގެ އަރާމާ ...\nއިންސާނާ ދުނިޔެއަށް އަންނަނީ އާރެއް ބާރެއް ނެތް އަނެކުންގެ އެހީއަށް އިންތިހާއަށް ބޭނުންވެފައިވާ ޙާލު ނިކަމެތި ކަމާއެކުގައެވެ. ނަމަވެސް އޭނާގެ ޒުވާން ދުވަސްތައް އައުމުން ގިނަ އިންސާނުން ހީކުރަނީ އޭނާގެ ޒުވާންކަމުގެ އާރާއި ބާރާއެކު އޭނާއަށް ތާއަބަދު އުޅެވިދާނެކަމަށެވެ. އެ ހީކުރުން ނިމި ޚިޔާލީ ދުނިޔެއިން އޭނާއަށް ހޭލެވެނީ ޢުމުރުން ދުވަސްވެ ގައި ބާރު ދެރަވެ ބަލިކަށިވުމުންނެވެ. މިކަން ސިފަކުރައްވައި ކީރިތި ﷲ ވަޙީކުރެއްވި ބަސްފުޅެއްގައިވެއެވެ. ﴿اللَّـهُ الَّذِي خَلَقَكُم ...\nގިފްޓް އަ ސްމައިލް، މިފަހަރުވެސް އާއިލާތަކަށް ހިނިތުންވުން ގެނެސްދީފި\nލިޔުއްވީ: ޢާއިޝާ ވަޙީދާ|2020-05-28T23:51:41+05:00May 28th, 2020|ޚަބަރު|\nމަހަލްދީބް ފައުންޑޭޝަންގެ ފަރާތުން ކޮންމެ އަހަރަކުވެސް ކުރިއަށް ގެންދާ މަހަލްދީބް 'ގިފްޓް އަ ސްމައިލް - ފުޑް ބާސްކެޓް' މިފަހަރުވެސް ކާމިޔާބުކަމާއެކު ކުރިއަށް ގެންގޮސްފިއެވެ. މި ޕްރޮގްރާމަކީ އާއިލާތަކަށް އެހީތެރިކަން ފޯރުކޮށް ދިނުމުގެ ގޮތުން، 2016 އިން ފެށިގެން ކޮންމެ އަހަރަކުވެސް ރަމަޟާން މަހު އެ ފައުންޑޭޝަނުން ކުރިއަށް ގެންދާ ޕްރޮގްރާމެކެވެ. މި އަހަރު މި ޕްރޮގްރާމް ކުރިއަށް ގެންގޮސްފައި ވަނީ މި މަހުގެ 21ން 23 އަށެވެ. މަހަލްދީބް ...\nދުނިޔޭގެ އެކިކަންކޮޅުތަކުގައި މިހާރު ހަލުވި ކަމާއެކު ފެތުރެމުން އަންނަ ކޮރޯނާ ވައިރަސް ނުވަތަ ކޯވިޑް-19، އިތުރަށް ފެތުރުން ހުއްޓުމަށް ހުރިހާ ޤައުމަކުން ވެސް އަންނަނީ މަސައްކަތް ކުރަމުންނެވެ. އެގޮތުން ބައެއް ޤައުމުތަކުގައި ގެއިން ބޭރަށް ނިކުތުން މަނާކޮށްފައިވާއިރު، އަނެއް ބައި ޤައުމުތަކުގެ ރައްޔިތުން އެމީހުން އަމިއްލައަށް ވެސް ގެއިން ބޭރަށް ނުނިކުމެ ގޭގައި ކަރަންޓީނު ވެގެން ތިބެއެވެ. މިހެން ތިބޭއިރުގައި ވެސް އެކަކު އަނެކަކާއި މަދުވެގެން ދެ ފޫޓުގެ ދުރުމިނެއް ...


Khashoggi ge marah3aharu: Biden vidhalhu vi insaafu kobaa? | ThePress\nހަޝޯގީގެ މަރަށް3އަހަރު: ބައިޑަން ވިދާޅުވި އިންސާފު ކޮބާ؟\n03 October 2021, 09:02\nސައުދީ އަރަބިއްޔާގެ ތަޖުރިބާކާރު ސިޔާސީ ނޫސްވެރިޔާ، ޖަމާލް ޚަޝޯގީގެ މަރާ ގުޅިގެން، ސައުދީ އަރަބިއްޔާގެ އިސް ލީޑަރުންނަށް އަދަބު ދެއްވާނެތޯ ކުރިމަތި ކުރެއްވި ސުވާލުގެ ޖަވާބުގައި، އެމެރިކާގެ މިހާރުގެ ރައީސް ޖޯ ބައިޑަން "އާނ" ބަސްފުޅު ވިދާޅުވީ މީގެ2އަހަރެއްހާ ދުވަސް ކުރިންނެވެ. އޭރު ބައިޑަންއަކީ އެމެރިކާގެ، އުއްމީދީ، ރިޔާސީ ކެންޑިޑޭޓެވެ.\nނަމަވެސް، ހަޝޯގީގެ މަރަށް، އޮކްޓޯބަރު2ވަނަ ދުވަހު3އަހަރު ފުރުނުއިރު، މަސްރަހު ބަދަލުވެއްޖެއެވެ. އެމެރިކާގެ ރައީސް ބައިޑަންގެ ގައުމީ ސަލާމަތާ ބެހޭ މުޝީރު، ޖޭކް ސަލިވާން ވަނީ، ހަޝޯގީގެ މަރާ ގުޅިގެން އެންމެ ގިނަ ބައެއްގެ ތުހުމަތުގެ އިނގިލި އަމާޒުވި، ސައުދީގެ ނުފޫޒުގަދަ ވަލީއަހުދު، މުޙައްމަދު ބިން ސަލްމާން (އެމްބީއެސް) އާ ބައްދަލު ކުރައްވާފައެވެ.\nމުރާސިލުން ބުނާ ގޮތުގައި، މިއީ ހަޝޯގީގެ މަރާ ގުޅޭ ފަރާތްތައް ޖަވާބުދާރީ ކުރުވާނެ ކަމަށް ބައިޑަން ވެވަޑައިގެންނެވި ވައުދުފުޅު ފުއްދެވުމަށް ފެއިލްވި ކަމުގެ މިސާލެކެވެ. އަދި އިންސާނީ ހައްގުތަކަކީ އެމެރިކާގެ ހާރިޖީ ސިޔާސަތުގެ "ހިތް" ކަމުގައި ހައްދަވާނެ ކަމަށް ބައިޑަން ވެވަޑައިގެންނެވި ވައުދުފުޅު ފުއްދަވަން ފެއިލްވި ކަމުގެ މިސާލެއްގެ ގޮތުގައިވެސް މުރާސިލުން މިކަން ސިފަކުރެއެވެ.\nހަޝޯގީ ދެކެމުން އައި ހުވަފެންތަކުގެ ތެރޭގައި ހިމެނޭ އެއް ހަރަކާތަކީ، ޑިމޮކްރަސީ ފޮ ދި އަރަބް ވޯލްޑް ނައު (ޑޯން) އެވެ. ރަސްމީ ސިފައެއްގައި މި ޖަމިއްޔާ އުފެދިގެން އައި ހަޝޯގީގެ މަރަށް ފަހުގައެވެ. ޑޯންގެ އެޑްވޮކަސީ ޑައިރެކްޓާ ރާއިދު ޖައްރާރު ވިދާޅުވީ، ސަލިވާންގެ މި ދަތުރަކީ، ހަޝޯގީގެ މަރަށް އިންސާފު ހޯދަން ވަކާލާތު ކުރަމުންދާ މިހުންގެ މޫނުގައި "އެތިފަހަރެއް" ޖެހުން ކަމަށެވެ.\nގަތުލު: އެމެރިކާއާއި ސައުދީގެ ގުޅުން\nސައުދީގެ ޝާހީ އާއިލާއަށް ބޮޑެތި ފާޑުކިއުންތަކެއް އަމާޒުކޮށް، އެމެރިކާގައި ލިޔުންތައް ޝާއިއު ކުރަމުން ދިޔަ ހަޝޯގީ މަރާލިއިރު، އެމެރިކާއާއި ސައުދީ ސަރުކާރާ ދެމެދު އޮތް ފަދަ އިންތިހާ ބަދަހި ގުޅުމެއް މިހާރު މުޅިއަކުން ފެންނާކަށް ނެތެވެ. އޭރު އެމެރިކާގެ ވެރިކަމުގައި ހުންނެވި ޑޮނާލްޑް ޓްރަމްޕަކީ، ފާޅުގައި އެމްބީއެސް ދިފާއު ކުރައްވަމުން ގެންދެވި ލީޑަރެކެވެ.\nޖެނުއަރީ 2021 ގައި އެމެރިކާގެ ވެރިކަމާ ބައިޑަންގެ ސަރުކާރުން ހަވާލުވެ، މާ ގިނަ ދުވަހެއް ނުވެ، އޮކްޓޯބަރު 2، 2018 ވަނަ ދުވަހު، ތުރުކީވިލާތުގައި ހުންނަ ސައުދީ ކޮންސިއުލޭޓްގައި އިހާނެތި ގޮތަކަށް ގަތުލު ކުރި ހަޝޯގީގެ މަރާ ގުޅިގެން އެމެރިކާގެ ޖާސޫސީ ކޮމިއުނިޓީއިން ތައްޔާރު ކުރި ރިޕޯޓް އާންމު ކުރިއެވެ.\nއެ ރިޕޯޓް ބުނި ގޮތުގައި، ތުރކީވިލާތުގެ އިސްތަންބޫލްގައި އޮޕަރޭޝަނެއް ހިންގުމަށް އެމްބީއެސް އަމުރު ކުރެއްވި ކަން އެ ޓީމުން މުރާޖާ ކުރިއެވެ. ނަމަވެސް، ސައުދީގެ ސަރުޚާރުން ވަނީ އެމެރިކާގެ ހޯދުންތައް ދޮގު ކޮށްފައެވެ. އޭގެ ބަދަލުގައި، ހަޝޯގީގެ މަރުގެ އިލްޒާމް، ސައުދީއިން އަމާޒު ކުރީ، ގައްދާރުވި އޮފިޝަލުންތަކަކަށެވެ. އެ ބައެއްގެ ވަނަވަރު އާންމު ކޮށްފައި ނުވާ 8 މީހެއްގެ މައްޗަށް7އަހަރާއި 20 އަހަރާ ދެމެދުގެ ޖަލު ހުކުމް އިއްވާފައިވެސްވެއެވެ.\nސައުދީގެ އޮފިޝަލުން އެންމެ ފުރަތަމަ ވިދާޅުވަމުން ގެންދެވީ، އެއްވެސް ނުރައްކަލެއް ނެތި، އިސްތަންބޫލްގައި ހުރި ކޮންސިއުލޭޓޫން ހަޝޯގީ ނިކުމެގެން ދިޔަ ކަމަށެވެ. ނަމަވެސް، އޭގެ2ހަފުތާ ފަހުން، ސައުދީއިން ވަނީ ހަޝޯގީ މަރާލާފައި ވާ ކަމަށް އިއުތިރާފްވެއެވެ. އަދި އެކަން ހިނގާފައި ވަނީ ސައުދީގެ އެންމެ އިސް އޮފިޝަލުންގެ އިޒުނައެއް އަދި ހުއްދައެއްވެސް ނެތި ކަމަށެވެ.\nބައިޑަން ވެރިކަމަށް ވަޑައިގެންނެވި ފަހުން އާންމު ކުރެއްވި ރިޕޯޓްގައިވެސް، ހަޝޯގީގެ މަރާ ގުޅިގެން އެމްބީއެސް ޖަވާބުދާރީ ކުރެއްވުމަށް ގޮވާލައެވެ. ނަމަވެސް، އެމްބީއެސްއާ ދެކޮޅަށް ދަތިކުރުމުގެ ފިޔަވަޅު ތަންފީޒު ކުރުމަށް ބައިޑަންގެ ސަރުކާރުން ދެކޮޅު ހެދިއެވެ. ސަބަބެއް ކަމުގައި ވީ، ސައުދީއާއެކު އޮތް ގުޅުމެވެ.\nބައިޑަންގެ ސަރުކާރަށް ފެށިގެން އައުމާއެކު ހެން، ޔަމަނުގައި ސައުދީއިން ކުރާ ހަނގުރާމައަށް އެއްބާރުލުން ދިނުން ހުއްޓާލެކަން އެމެރިކާއިން އިއުލާން ކުރިއެވެ. ނަމަވެސް، އެމެރިކާއިން އެކަން ފޫބައްދަމުން ދާކަން ހަނދާން ނައްތާލެވޭކަށް ނެތެވެ. ނިމިދިޔަ ސެޕްޓެމްބަރު މަހުގެ ތެރޭގައި އެކަނިވެސް އެމެރިކާގެ ސްޓޭޓް ޑިޕާޓްމަންޓުން ވަނީ، 500 މިލިއަން ޑޮލަރުގެ، ހެލިކޮޕްޓަރު މެއިންޓަނަންސް އެއްބަސްވުމެއް، ސައުދީ އާއެކު އެކުލަވާލާފައެވެ. އަދި ސައުދީގެ އަސްކަރިއްޔާއާއެކު، ދެ ގައުމު ބައިވެރިވާ ތަމްރީނުތަކެއް، ޖޫން މަހު ކުރިއަށް ގެންދިޔަ ކަން ހަނދާން ނައްތާލެވޭ ކަށް ނެތެވެ.\nބަދަލުވުމެއް ނެތް އަޒުމް\nގާނޫނީ އިމުން މަރާލެވޭ މީހުންނާ ބެހޭ އދގެ ހާއްސަ ރެޕަޗުއާ، އެގްނެސް ކެލަމާޑްވެސް ވަނީ، ބައިޑަންގެ ސަރުކާރާ މެދު ހިތާމަ ކުރައްވާ ކަމަށް ވިދާޅުވެފައެވެ. އަދި ބައިޑަންގެ ސަރުކާރުގައިވެސް، ޖާސޫސީ ރިޕޯޓަށްފަހު، އެއްވެސް ކަމެއް ބަދަލު ނުވާ ކަމަށް ކެލަމާޑް ވިދާޅުވިއެވެ.\nކެލަމާޑް އިސްކޮށް ހުންނަވައިގެން 2019 ވަނަ އަހަރު އދއިން އާންމު ކުރި ރިޕޯޓްގައިވެސް، ހަޝޯގީގެ މަރުގެ ޒިންމާ އުފުލަން ޖެހޭ ބަޔަކީ ސައުދީ ސަރުކާރު ކަމަށް ވަނީ ނިންމާފައެވެ.\nހަޝޯގީގެ މަރަށް3އަހަރު ފުރުމާ ދިމާކޮށް ކުރިއަށް ދިޔަ ހާއްސަ އިވެންޓެއްގައި ވާހަކަދައްކަވަމުން ކެލަމާޑް ވިދާޅުވީ، ހަޝޯގީގެ މަރުގެ ފަހަތުގައި ތިބި ފަރާތްތައް، އަދިވެސް އިންސާފުގެ ކުރިމައްޗަށް ހާޒިރު ކުރެވިފައި ނުވި ނަމަވެސް، އިންސާނީ ހައްގުތަކަށް ވަކާލާތު ކުރާ އެކްޓިވިސްޓުންނާއި، އދގެ ތަހުގީގުތަކުން، އެއީ ކޮން ބައެއްކަން "ފަޅާ އަރުވާލެވިފައި" ވާ ކަމަށެވެ.\nކަން މިހެން އޮތްއިރު، ޖައްރާރު ވިދާޅުވަނީ، ވައިޓްހައުސްގައި ކޮންމެ ބޭފުޅަކު ހުންނެވި ކަމުގައި ވީ ނަމަވެސް، ހަޝޯގީއަށް އިންސާނު ހޯދާ ދިނުމަށް ކުރާ މަސައްކަތަށް ބަދަލު ނާންނާނެ ކަމަށެވެ. ހަޝޯގީގެ މަރާ ގުޅިފައި ވާ ކޮންމެ މީހަކު، ހަތިޔާރު ފޮށީގައި ހުރި، ހުރިހާ ހަތިޔާރެއް ބޭނުން ކޮށްގެން ޖަވާބުދާރީ ކުރެވެން ޖެހޭނެ ކަމަށް ޖައްރާރު ގަބޫލު ކުރައްވައެވެ. އެ ހަތިޔާރުތަކުގެ ތެރޭގައި ދަތިކުރުމުގެ ފިޔަވަޅުތަކާ، ޝަރީއަތްތަކާއި ޖިނާއީ ދައުވާތައްވެސް ހިމެނޭ ކަމަށް ޖައްރާރް ވިދާޅުވިއެވެ.\nއެމްބީއެސްއަށް ފާޑުކިއުންތަކެއް އަމާޒުކޮށް، އެމެރިކާގައި ހުރެ ލިޔުންތަކެއް ޝާއިއު ކުރަމުން ދިޔަ ހަޝޯގީ ދިރިހުއްޓާ އެންމެ ފަހުން ފެނިފައި ވަނީ، ތުރުކީވިލާތުގެ އިސްތަންބޫލްގައި ހުންނަ ސައުދީ އަރަބިއްޔާގެ ކޮންސިއުލޭޓު އިމާރާތަށް ވަންނަނިކޮށެވެ. އެއީ 2018 ވަނަ އަހަރުގެ އޮކްޓޯބަރު މަހުގެ2ވަނަ ދުވަހުއެވެ. ކޮންސިއުލޭޓަށް އޭނާ ދިޔައީ، އޭރު އޭނާ ލޯބީގެ ގޮތުން ގުޅިގެން އުޅުނު ތުރުކީވިލާތުގެ ހަދީޖާ ޖެންގީޒްއާ ކައިވެނި ކުރުމަށް، ހަމަޖައްސަން ޖެހޭ ލިޔެކިއުންތަކެއް ހަމަޖެއްސުމަށެވެ. އޭގެ ފަހުން އަދާ ޖެހުނުއިރުވެސް ހަޝޯގީގެ ހަށިގަނޑު ފެނިފައެއް ނުވެއެވެ.\nހަޝޯގީ މަރާލުމުގެ ކުރިން އޭނާ ލިޔުނު އެންމެ ފަހު ކޮލަމްގައިވެސް އެމްބީއެސް އަށް ބޮޑެތި ފާޑުކިއުން ތަކެއް އަމާޒު ކޮށްފައި ވެއެވެ.\nނޫސްވެރިކަން ނޫސްވެރިކަމުގެ މިނިވަންކަން ރިޕޯޓް އިންސަނީ ހައްގުތައް އެބިއުސް މުޙައްމަދު ބިން ސަލްމާން (އެމްބީއެސް) ދުނިޔެ ސައުދިއަރަބިއާ ޖަމާލް ޚަޝޯގީ ޖޯ ބައިޑަން


އެމެރިކާގައި ކޮވިޑް-19 އަށް ޓެސްޓް ކުރާ ޢަދަދު އިތުރު ކުރަން ޓްރަމްޕް ބޭނުމެއް ނުވޭ – Dhen.mv\nއެމެރިކާގައި ކޮވިޑް-19 އަށް ޓެސްޓް ކުރާ ޢަދަދު އިތުރު ކުރަން ޓްރަމްޕް ބޭނުމެއް ނުވޭ\nApril 24, 2020 - 12:46 pm\nއެމެރިކާގައި ކޮވިޑް-19 އަށް ޓެސްޓް ކުރާ ޢަދަދު ވަރަށް ބޮޑުތަން އިތުރު ކުރަން ޖެހޭ ކަމަށް، ދިފާޢީ ނިޒާމްގެ ޚާއްސަ ޑޮކްޓަރު، އަދި ނެޝަނަލް އިންސްޓިޓިއުޓް އޮފް އެލަރޖީ އެންޑް އިންފެކްޝަސް ޑިޒީޒްގެ ޑިރެކްޓަރ ކަން ކުރައްވާ ޑރ. އެންތަނީ ފައުޗީ ބުނުމުން، ޑޮނަލްޑް ޓްރަމްޕް އެކަމަށް އިންކާރު ކޮށްފިއެވެ.\nލައިވް ޕްރޮގްރާމެއްގައި ވާހަކަ ދައްކަމުން ޑރ. ފައުޗީ މިހެން ބުނުމުން، ވައިޓްހައުސްގައި އޮތް ނޫސްވެރިންގެ ބައްދަލުވުމެއްގައި މިކަމާއި ގުޅިގެން ކުރި ސުވާލަކަށް ޖަވާބު ދެމުން ޓްރަމްޕް ބުނީ، ޑޮކްޓަރުގެ ވާހަކަ އަށް އެއްބަސް ނުވާ ކަމަށާއި، އެމެރިކާގައި ޓެސްޓް ކުރެވެމުންދާ މިންވަރާއި މެދު ހިތްހަމަ ޖެހޭ ކަމަށެވެ.\nޓްރަމްޕްގެ އެޑްވައިޒަރެއްގެ އިތުރުން ޞިއްޙީ ތަޖުރިބާކާރެއްގެ ބަހަށް ޓްރަމްޕް އިދިކޮޅު ހެދުމުން، އެމެރިކާ މިހާރު އޮތް ޙާލަތަށް ދިއުމުގައި ޓްރަމްޕްގެ ހިއްސާ ބޮޑު ކަމަށް މީޑިޔާތަކުން އަންނަނީ ބުނަމުންނެވެ. ޑރ. ފައުޗީގެ އިތުރުން އެމެރިކާގެ ޑޮކްޓަރުންނާއި އެހެނިހެން ގައުމުތަކުންވެސް ވަނީ، ޓެސްޓް ކުރުގެ ގާބިލްކަން އިތުރު ކުރަން ޖެހޭކަމަށް ޓްރަމްޕަށް މަޝްވަރާދީފައެވެ.\nބުރާސްފަތި ދުވަހު އޮތް ނޫސްވެރިންގެ ބައްދަލު ވުމުގައި ވާހަކަ ދައްކަމުން ޓްރަމްޕް އިތުރަށް ހާމަކުރި ގޮތުގައި، އެމެރިކާއަކީ ކޮވިޑް-19 އަށް ޓެސްޓް ކުރުމުގައި ކުރި ހޯދައިވާ ގައުމެކެވެ. ނަމަވެސް ނިއު ޔޯކްގެ ގަވަރނަރ ވެސް ވަނީ ޓެސްޓް ކުރުން އިތުރު ކުރުމަށް ޓްރަމްޕް ފަރާތުން އެދިފައެވެ. އަދި މީގެ އެއް ހަފްތާ ކުރިން އޮހައިޔޯގެ ގަވަރނަރ ވެސް ވަނީ ޓެސްޓްކުރުމަށް ބަދަލުތަކެއް ގެންނަން ޖެހޭކަމަށް ފާހަގަ ކޮށްފައެވެ.\nޑރ. ފައުޗީގެ އިރުޝާދު ބޮލާލާ ޖެހި، ނޫސްވެރިންގެ ބައްދަލުވުމަށް ޑޮކްޓަރު ހާޟިރުވެ ނެތް ނަމަވެސް، "ޓައިމްސް 100" އާ ވާހަކަ ދައްކަމުން ޑރ. ފައުޗީ ހާމަ ކުރިގޮތުގައި، ކޮންމެ ދުވަހަކު ޓްރަމްޕާއި ބައްދަލުވެ ވާހަކަ ދެކެވޭ ކަމަށާ، ނަމަވެސް އެމެރިކާގެ ޓެސްޓް ކުރާ އަދަދު އިތުރު ކުރަން ޓްރަމްޕް ބޭނުން ނުވާކަން ވަރަށް ސާފުކޮށް އެނގޭ ކަމަށެވެ. ނަމަވެސް އޭނާގެ ވާޖިބަކީ ފެންނަން ހުރި ހެއްކާއި ސައިންސްގެ އަލީގައި ރަގަޅު ގޮތް ބުނެދިނުން ކަމަށް ވެސް ޑޮކްޓަރު ގެ ވާހަކައިގައި ފާހަގަ ކުރިއެވެ.\nމުޅި ދުނިޔެއިން ކޮވިޑް-19 ގެ ޙާލަތު އެންމެ ގޯސް އެމެރިކާގައި މިހާތަނަށް 886،709 މީހަކަށް މިބަލި ޖެހި 50،243 މީހަކު ވަނީ މަރުވެފައެވެ. އަދި މިހާރުވެސް 14،997 މީހުންނަށް އައި.ސީ.ޔޫގައި ދަނީ ފަރުވާ ދެމުންނެވެ.


Majileehuge raees ge ithubaaruge neiy kamuge massalaige notice fonuvaifi - vNews.mv\nމަސީހުގެ އިތުބާރު ނެތް ކަމުގެ މައްސަލައިގެ ނޯޓިސް ފޮނުވައިފި\n14 March 2016, 08:54\nރައްޔިތުން މަޖިލީހުގެ ރައީސް އަބްދުﷲ މަސީހްގެ އިތުބާރު ނެތްކަމުގެ މައްސަލައިގެ ނޯޓިސް މަސީހަށާއި މެމްބަރުންނަށް ފޮނުވައިފި އެވެ.\nމިމައްސަލައިގެ ނޯޓިސް މަޖިލީހުގެ އިދާރާއިން މަސީހަށާއި އަދި މެންބަރުންނަށް ފޮނުވާފައިވަނީ އިއްޔެގެ ވަގުތެއްގަ އެވެ.\nމަޖިލީހުގެ އިދާރާއިން ބުނީ މަޖިލީހުގެ އިތުބާރު ނެތް ކަމުގެ މައްސަލައިގެ ނޯޓިސް ފޮނުވިފައިވާތީ މިމަހުގެ ތެރޭގައި އެމައްސަލަ މަޖިލީހުގެ ޖަލްސާއަށް އެޖެންޑާ ކުރެވޭނެ ކަމަށެވެ.\nމަޖިލިހުގެ ގަވައިދުގައި ބުނެފައިވަނީ މަޖިލީހުގެ ރައީސްގެ އިތުބާރު ނެތް ކަމުގެ މައްސަލައިގެ ނޯޓިސް ފޮނުއްވުމަށްފަހު 10 ދުވަހުގެ މުއްދަތު ދިނުމަށްފަހު ދެން އެންމެ އަވަހަށް އަންނަ ރަސްމީ ބަންދު ނޫން ދުވަހެއްގައި ބާއްވާ ޖަލްސާއަށް މައްސަލަ ހުށަހަޅަން ވާނެ ކަމަށެވެ.\nމަޖިލީހުގެ އާންމު ކޮމިޓީގެ ބައްދަލުވުމެއް މިއަދު ބޭއްވުމަށް ހަމަޖެހިފައިވާއިރު އިތުބާރު ނެތް ކަމުގެ މައްސަލައިގެ ބަހުސްގައި މެންބަރުންނަށް ވާހަކަދައްކަވަން ލިބޭނެ ވަގުތާއި އަދި އިތުބާރު ނެތް ކަމުގެ މައްސަލާގައި މަޖިލީހުގެ ރައީސްއަށް ވާހަކަދައްކަވަން ލިބޭނެ ވަގުތު ކަނޑައެޅުމަށް ވަނީ ހަމަޖެހިފަ އެވެ.\nމިހާރު ކުރިއަށްދާ ރައްޔިތުންގެ މަޖިލީހުގައި މަޖިލީހުގެ ރައީސްގެ އިތުބާރު ނެތް ކަމުގެ މައްސަލަ ހުށަހެޅުނު މިއީ ފުރަތަމަ ފަހަރެވެ. މިމައްސަލާގައި މަޖިލީހުގެ ރައީސްގެ އިތުބާރު ނެތް ކަމަށް ފާސްވާނީ 43 މެންބަރުންގެ ވޯޓް ލިބިގެންނެވެ. ނަމަވެސް މަޖިލީހުގެ ފުރިހަމަ މެޖޯރިޓީ އޮތީ ސަރުކާރު ކޯލިޝަންގައި ހިމެނޭ ޕީޕީއެމްއާއި އެމްޑީއޭއަށް ކަމަށްވާތީ މިމައްސަލަ ފާސްވުމަކީ ވަރަށް ދުރު ކަމެކެވެ.\nމަޖިލިހުގެ ރައީސްގެ އިތުބާރު ނެތްކަމުގެ މައްސަލަ މިދިޔަ އަންގާރަ ދުވަހު މަޖިލީހަށް ހުށަހެޅެއްވީ އިދިކޮޅު އެމްޑީޕީގެ 21 މެންބަރުންނާއި އަމިއްލަ މެންބަރެއްގެ ގޮތުގައި ހުންނެވި ގަލޮޅު ދެކުނު ދާއިރާގެ އަހްމަދު މަހުލޫފް ސޮއިކުރައްވާ ހުށަހެޅި މައްސަލައެއްގަ އެވެ.


BREAKING: Raajjeygai Anna Hafthaa Vaccine Jahan Fashanee - Vaguthu\nރާއްޖޭގައި އަންނަ ހަފްތާ ވެކްސިން ޖަހަން ފަށަނީ\nއޮކްސްފޯޑުގެ އެސްޓްރާޒެނެކާއިން ތަރައްގީކޮށް، އިންޑިއާގެ ސީރަމް އިންސްޓިއުޓުން އުފައްދާފައިވާ ކޮވިޝީލްޑް ވެކްސިން، އަންނަ ހަފްތާ ތެރޭގައި ރާއްޖޭގައި ޖަހަން ފަށަން ތައްޔާރުވެއްޖެ އެވެ.\nމި ވެކްސިން ރާއްޖޭގައި ޖަހަން މިހާރު ވަނީ އެމްއެފްޑީއޭ އިން ހުއްދަ ދީފައެވެ.މި ވެކްސިން ބޭނުން ކުރުމުގެ ހުއްދަ ދީފައި ވަނީ ޖެނުއަރީ 26 ވަނަ ދުވަހުއެވެ.\nމި ވެކްސިން ފުރަތަމަ ދޭން ފަށާނީ ރާއްޖޭގެ ސިއްހީ މަސައްކަތްތެރިންނާއި ފްރަންޓްލައިން މީހުންނާއި ބޮޑެތި ބަލިތަކަށް ފަރުވާ ކުރާ މީހުންނަށެވެ.\n"ވަގުތު"އަށް އެނގިފައިވާގޮތުން، އަންނަ މަހުގެ ކުރީކޮޅު ރާއްޖޭގައި ވެކްސިން ޖަހަން ފަށާނެ އެވެ. އެކަމާއި ގުޅޭގޮތުން ތަމްރީން ދޭން ޖެހޭ ފަރާތްތަކަށް ތަމްރީނު ދިނުމުގެ ކަންކަން ދަނީ ކުރަމުންނެވެ.\nމިކަމާއި ގުޅޭގޮތުން ކަމާއި ގުޅުން ހުރި އިދާރާތާކުގެ ރަސްމީ ބަހެއް އަދި ނުލިބެއެވެ.\nއިންޑިއާއިން ދާދި ފަހުން ވަނީ ރާއްޖެއަށް ކޮވިޝީލްޑް ވެކްސިންގެ 100،000 ޑޯޒް ހަދިޔާކޮށްފައެވެ.\nއެ އޮތޯރިޓީން މި ހުއްދަ ދީފައި ވަނީ ރެސްޓްރިކަލް ޔޫޒް އިން އެމާޖެންސީ ސިޓުއޭޝަންގައި ބޭނުން ކުރުމަށެވެ.\nޖެނުއަރީ 28, 2021 23:42\nއެއްމެނަށް ފެންނަ ގޮތަށް އަވަހަށް ޖައްސަވާ ރައީސް ކިނބޫ ގަޔަށް\nޖެނުއަރީ 29, 2021 10:10\nތެދެއް. ބައިޑެން އަށްވެސް ވެކްސިންޖަހަން ކަންކުރި ގޮތަށް\nޖެނުއަރީ 29, 2021 06:03\nބޭނުމެއްނޫން ތި ވެކްސިން ޖަހާކަށް. ވިޔަފާރިކުރަން އުޅޭބައެއްކަމަށް ބޮޑަށް ލަފާކުރެވެނި. އިސްތިހާރުކުރަން ނެރެފަހުރީ ކެނެރީ ބުއްރަބޭ. ބަލިން ވެކްސިނަ ނުޖަހާ ރަނގަޅުވެފަ ތިބި މީހުންވެސް މާގިނަ. ފަރުވާ ނޭންގުނަސް ފަރުވާއޭ ކިޔާގެން ލާރިހޯދަން އުޅޭ ބައެއްތީ.\nޖެނުއަރީ 29, 2021 07:29\nވެކްސިން ބަޔޯ ކެމިކަލް ދިޔަ ޖަހައިގެން އެއިން ކަލެއަށް ގެއްލުމެއްވިޔާ އޭގެ %100 ގެއްލުން އޮތީ ކަލޭއަށް. އެ ވިއްކި ކަލޭގެ އަށް، ނުވަތަ އެ ގަދަކަމުން ޖެހި ކަލޭގެއަށް އޮތް ގޮތަކީ ކަލެއަށް ގެއްލުން ވިޔަސް އަދި ނުވިޔަސް އޭނާއަށް އޮތީ ސާފު ފައިދާ. އޭނާ ވަނީ ރިސްކުން މަހުރޫމް ކުރެވިފައި. މިއީ ކޮންހަކަލަ ހިޔަޅު ވިޔަފާރިއެއް ތޯ؟ މި ވިޔަފާރީގައި ހައިރިސްކު ނަގަން ޖެހެނީ އެކިޔާ ހައިރިސްކު އޮތް މީހާ ދޯ؟ ފުލް ރިސްކުގެ ވާހަކަ ދައްކާނެ ދުލެއް ނެތީތަހަމަ؟\nވެކްސިން ފުލް ރިސްކު މެދު ހޭލުންތެރިވަމާ ތޯ؟ ވެކްސިން ރިސްކު އެވެއާނެސް.\nޖެނުއަރީ 29, 2021 12:41\nމިއުޅޭ އެޗް.ޕީ.އޭ މީހުން ރާވާނީ ސަރުކާރަށް އެކަނި ނުކުރެވޭނެތީ އަމިއްލަ ކުލިނިކުތަކުން އާސަންދައިން ނުވަތަ ސަރުކާރުން ފައިސާ ދީގެން ކުރާ ކަމަކަށް ވެކްސިންދިނުން ހަދަން. ހުސް ވައްކަން، ހުސް ވެންޓިލޭޓަރ. ހަމައެކައްޗެއް.\nޖެނުއަރީ 29, 2021 17:33\nވެކްސިންގެ ވާހަކަ ދައްކާތާ އެތައްމަހެއްޖެ. މިގައުމަށް ވެކްސިން ގެނަފަހުން މިހާރު ހަފްތާއެއްވީ. ކުރިން ކިޔަމުންއައީ ވެކްސިން ލިބޭއިރަށް ތައްޔާރުވަމުންދާވާހަކަ. ކައިރިގަުމުތަކައް ވެކްސިން ލިބޭދުވަހު ނުވަތަ ޖެހިގެންއަންނަ ދުވަހު ޖަހަންފަށާ.3ބިލިޔަން ހަރަދު ކުރެވިއްޖެ. ދރަކަމެއްމިއީ......\nއެންމެ ބޮޑު ގަމާރު\nޖެނުއަރީ 29, 2021 19:36\nޑަބްލިޔު އެޗްއޯއިން ހުއްދަ ނުދެނީސް އެމްއެފްޑީއަށް ހުއްދަ ދެވޭތޯ؟


Floyd ge maru: Kureege ithuru3fuluhakah dhauvaa kohfi\nފްލޮއިޑްގެ މަރު: ކުރީގެ އިތުރު ތިން ފުލުހަކަށް ދައުވާ ކޮށްފި\nއެމެރިކާގެ ގިނަ ސިޓީތަކުގައި އާއްމުން ނުކުމެ ކުރަމުންދާ މުޒާހަރާތަކުގައި ބޮޑެތި ހަމަނުޖެހުންތައް ވަނީ ހިނގާފައި. -- ފޮޓޯ: އޭއެފްޕީ\nއެމެރިކާގެ މިނިއާޕޮލިސް ސިޓީގައި ފުލުހުންގެ ބެލުމުގެ ދަށަށް ކަޅު ނަސްލުގެ މީހަކު ގެންދަން އުޅުމުގެ ތެރޭގައި އޭނާ މަރުވި މައްސަލާގައި، މިހާރު ވަޒިފާއިން ވަކިކޮށްފައިވާ އިތުރު ތިން ފުލުހަކަށް ދައުވާކޮށްފި އެވެ.\nފުލުހުންގެ ބެލުމުގެ ދަށަށް ގެންދިޔަ އުމުރުން 46 އަހަރުގެ ޖޯޖް ފްލޮއިޑް މަރުވެފައި ވަނީ ދޮން ނަސްލުގެ ފުލުހަކު އޭނާގެ ކަރަށް ކަކުލުން އަރައިގެން ހުރުމުގެ ސަބަބުން ނޭވާ ހާސް ވެގެނެވެ. އޭރު އޭނާ ދިޔައީ ނޭވާ ނުލެވޭ ކަމަށާއި މަރާ ނުލަން އެދި ގޮވަމުންނެވެ.\nފްލޮއިޑްގެ ކަރަށް ކަކުލުން އަރައިގެން ހުރި ޑެރެކް ޗައުވިން ނަމަކަށް ކިޔާ އެ ފުލުސް މީހާވެސް ވަޒީފާއިން ވަކިކޮށްފައިވާއިރު، އޭނާގެ މައްޗަށް އުފުލާފައިވާ މަރުގެ ދައުވާވެސް މިހާރު ވަނީ އެއް ދަރަޖަ މަތިކޮށްފަ އެވެ.\nފްލޮއިޑް ހައްޔަރުކުރިއިރު، އެތަނުގައި ތިބި އަނެއް ތިން ފުލުހުންގެ މައްޗަށް ވަނީ މީހަކު މަރާލުމަށް އެހީވިކަމުގެ ދައުވާ އުފުލައިފަ އެވެ.\nއެ މައްސަލާގައި އެމެރިކާގެ ގިނަ ސިޓީތަކުގައި އާއްމުން ނުކުމެ ކުރަމުންދާ މުޒާހަރާތަކުގައި ބޮޑެތި ހަމަނުޖެހުންތައް ވަނީ ހިނގައިފި އެވެ. ހަމަނުޖެހުންތަކުގެ ތެރެއިން އިމާރާތްތަކުގައި ހުޅުޖަހައި، އާއްމުންގެ މުދާ ލޫޓުވައި، ބޮޑެތި ގެއްލުންތައް ވަނީ ދީފަ އެވެ.\nނަމަވެސް، ފާއިތުވި ދުވަސްތަކުގައި، މުޒާހަރާތަކުގެ ތެރެއިން ކާފިއުއާ ހިލާފަށް މަގުތަކަށް ނުކުތުމާއި ހަމަނުޖެހުން ހިންގުން ވަނީ މަދުވެފަ އެވެ.


Barcelona kulhuntheriyaku China ah nudhaane: Iniesta | Mihaaru\nބާސެލޯނާގެ މިޑްފީލްޑަރު އިނިއެސްޓާ.-- ފޮޓޯ: އޭއެފްޕީ\nބާސެލޯނާ ކުޅުންތެރިޔަކު ޗައިނާ އަށް ނުދާނެ: އިނިއެސްޓާ\n31 ޑިސެމްބަރ 2016 - 13:16 1 comment\nބާސެލޯނާ (ޑިސެމްބަރު 31) - ޗައިނާ ކްލަބްތަކުން ފައިސާ އޮއްސިޔަސް ބާސެލޯނާގެ ކުޅުންތެރިޔަކު އެ ގައުމަށް ނުދާނެ ކަަމަށް ބާސެލޯނާގެ ކެޕްޓަން އަންދްރެސް އިނިއެސްޓާ ބުނެފި އެވެ.\nޔޫރަޕްގެ ނަން މަޝްހޫރު ގިނަ ކުޅުންތެރިންތަކެއް ޗައިނީސް ސުޕަ ލީގުގެ ކްލަބްތަކަށް ބަދަލުވަމުން އަންނައިރު، އެހެން ކުޅުންތެރިންނަށް ބޮޑު ހުށަހެޅުންތައް އަންނަނީ ލިބެމުންނެވެ. އޭގެ ތެރޭގައި ރެއާލް މެޑްރިޑްގެ ކްރިސްޓިއާނޯ ރޮނާލްޑޯ އާއި ބާސެލޯނާގެ ލިއޮނަލް މެސީ ހިމެނެ އެވެ.\nއިނިއެސްޓާ ބުނީ ބާސެލޯނާ ފެންވަރުގެ ޓީމެއް ދޫކޮށްފައި ކުޅުންތެރިޔަކު ޗައިނާ އަށް ދާންވީ ސަބަބެއް އޮތް ކަމަށް ނުދެކޭ ކަމަށެވެ.\n"ޗައިނާ އިން ބޮޑު ހުށަހެޅުމެއް ލިބުނަސް ބާސެލޯނާ ކުޅުންތެރިޔަކު ކްލަބް ދޫކޮށްލާނެ ކަމަށް ނުދެކެން. މި ޓީމު ދޫކޮށްލާ ކުޅުންތެރިންނަށް ޔޫރަޕްގެ ބޮޑެތި މަޝްހޫރު ކްލަބްތަކުން ފާރަލާނެ،" އިނިއެސްޓާ ބުންޏެވެ.\n"ފައިސާ އަކީ ފުޓްބޯޅައިގެ އެއްބައި. އެކަމަކު އެއީ ހުރިހާ އެއްޗެއް ނޫން. ކުޅުންތެރިންގެ މުސްތަގުބަލަށް ބަލާއިރު އެންމެ ބޮޑު ކުރިއެރުމެއް މި ވަގުތު އޮތީ ޔޫރަޕްގައި. އެކަން ބަދަލުވާނެ ހެނެއް ހިޔެއް ނުވޭ."\nއިިނިއެސްޓާ އަށް ޗައިނާގެ ޝަންހާއި ޝެންހުއާ އިން 87 މިލިއަން ޕައުންޑް ހުށަހަޅާފައިވާ ކަމަށް ޗައިނާގެ މީިޑިއާ އިން ވަނީ ރިޕޯޓް ކޮށްފަ އެވެ. އެހެން ނަމަވެސް އިނިއެސްޓާ ވަނީ އެކަން ދޮގުކޮށްފަ އެވެ.\n"އަހަންނަށް ޗައިނާގެ ކްލަބަކުން ހުށަހެޅުމެއް ނުލިބޭ. ހުށަހެޅުމެއް އަޔަސް އަހަރެންގެ ވިސްނުމެއް ނެތް ބާސެލޯނާ ދޫކޮށްދިއުމަށް،" ސްޕެއިން ގައުމީ ޓީމަށް ވެސް މޮޅު ކުޅުމެއް ދައްކަމުން އަންނަ އިނިއެސްޓާ ބުންޏެވެ.\nޔޫރަޕްގެ ފުޓްބޯޅައިގައި ބައެއް ކޯޗުން ބުނަނީ ޗައިނާ އިން ބޮޑު އަގުގައި ކުޅުންތެރިން ގެންދިޔުމަކީ ޔޫރަޕްގެ ކްލަބްތަކަށް އޮތް ބިރެއް ކަމަށެވެ. އޭގެ ތެރޭގައި ޕީއެސްޖީގެ ކޯޗު އުނައި އެމެރީ އާއި ޗެލްސީގެ ކޯޗު އެންޓޯނިއޯ ކޮންޓޭ އަދި ޔުވެންޓަސްގެ ކޯޗު މަސިމޯ އަލެގްރީ ހިމެނެ އެވެ.\nއިތުރު ލިޔުންތައް ބާސެލޯނާ އަންދްރޭ އިނިއެސްޓާ ޗައިނާ ފުޓްބޯޅަ ލީގު


Kulhivaru tharinaa eku Maafusheegai foarigadha haveerreh | Mihaaru\nކުޅިވަރު ތަރިންނާ އެކު މާފުށީގައި ފޯރިގަދަ ހަވީރެއް\nދުވުންތެރިއާ ހަސަން ސާއިދާ އެކު މާފުށީގެ ކުދިންތަކެއް ދުވަނީ. --ފޮޓޯ: ހުސެއިން ވަހީދު/ މިހާރު\n05 ނޮވެމްބަރ 2017 - 00:04\nރާއްޖޭގެ މަޝްހޫރު ކުޅިވަރު ތަރިންނާ އެކު، "މިހާރު އެވޯޑްސް" އިން ކ. މާފުށީގައި "ސްޕޯޓްސް ސްޓާސް ފިއެސްޓާ" ކާމިޔާބުކަމާ އެކު މިއަދު ހަވީރު ކުރިއަށްގެންގޮސްފި އެވެ.\n"މިހާރު" ނޫހުން އަލަށް ތައާރަފްކުރި "މިހާރު އެވޯޑްސް" ގެ އިޖްތިމާއީ ޒިންމާގެ ދަށުން މާފުށީގައި ބޭއްވި މި ހަރަކާތުގައި ކުޅިވަރު ތަރިންގެ އިތުރުން އެވޯޑުގެ ޕާޓްނަރުން އެ ރަށަށް ޒިޔާރާތްކޮށް އެ ރަށުގެ ކުޑަކުދިންނާ އެކު އުފާވެރި ވަގުތުތަކެއް ހޭދަކުރި އެވެ.\nމާފުށްޓަށް މެހެމާނުން ފޭބުމުން މަރުހަބާކީ އެ ރަށުގެ ކައުންސިލުންނާއި ސްކޫލުންނެވެ. އޭރު މެހެމާނުންގެ އިސްތިގާބަލުގައި މާފުށީ ސްކޫލުގެ ދަރިވަރުން ތިއްބެވެ. ކޮންމެ މެހެމާނެއްގެ ކަރުގައި އެޅުވީ، ޓީޗަރުން ތައްޔާރުކޮށްފައިވާ ހިތްގައިމު މާފައްޗެކެވެ. ފިއެސްޓާ ކުރިއަށްގެންދިޔަ މާފުށީގެ އިރުމަތީ ފަރާތަށް މެހެމާމުން ދިޔައީ، އެ ރަށުގެ ޒުވާނުންގެ ސަގާފީ ކުޅިވަރުތަކާ އެކު އެވެ.\nފިއެސްޓާގައި ބައިވެރިވި ރާއްޖޭގެ މަޝްހޫރު ބައެއް ކުޅިވަރު ތަރިން (ކ-ވ) ޝައްފަ، މުއީނާ، ސާޖިނާ އަދި ސަޖަން. --ފޮޓޯ: ނިޝާން އަލީ/ މިހާރު\nފިއެސްޓާގައި ކުޑަކުދިންނަށް ބައިވެރިވެވޭނެ ތަފާތު ކުޅިވަރު ސްޓޯލްތައް ހުރީ ގާއިމްކޮށްފަ އެވެ. ކުޑަކުދިން ޝައުގުވެރިވާނެ ކުޅިވަރުތަކުގެ އިތުރުން ފޭސްޕެއިންޓިން ފަދަ ހަރަކާތްތައް ވެސް އޮތެވެ.\nއެ މަޖަލުގައި އުޅެމުން ވެސް މާފުށީ ސްކޫލުގެ ދަރިވަރުން ވަނީ މެހެމާނުންގެ ޝަރަފުގައި ގިނަ އަދަދެއްގެ ނެށުމުގެ އައިޓަމްތަކެއް ހުށަހަޅައިދީފަ އެވެ. އަދި މަޝްހޫރު ލަވަކިއުންތެރިއާ އިބްރާހިމް ޒައިދު އަލީ (ކުޑައިއްބެ) އާއި އޭނާގެ ބޭންޑުން ދިޔައީ ހިތްގައިމު ލަވަތައް ހުށަހަޅަމުންނެވެ. އޭނާއާ އެކު މަޖަލުގައި ގިނަ ކުދިން ބައިވެރިވެ ފޯރި ނެގި އެވެ. ކުޑަކުދިންގެ އިތުރުން އެކި އުމުރުގެ މީހުން ވެސް އެ ސަރަހައްދަށް އެއްވި އެވެ.\nކުދިން އެންމެ ގަޔާވި އެއް ހަރަކާތަކީ ރާއްޖެ އަށް ދުވުމުން ރަން މެޑަލް ގެނެސްދީފައިވާ ހަސަން ސާއިދާ އެކު ރޭހެއް ޖަހާލުމެވެ. އޭޝިއާގެ ހަތަރު ވަނަ ހޯދާފައިވާ ސާއިދާ އެކު ދުވެލައި، އޭނާއާ އެކު ގިނަ އަދަދެއްގެ ކުދިން ވަނީ ފޮޓޯ ވެސް ނަގައިފަ އެވެ.\nސާއިދުގެ އިތުރުން ރާއްޖޭގައި އުފެދުނު އެންމެ މޮޅު ޓޭބަލް ޓެނިސް ކުޅުންތެރިއާ މުއީނާ މުހައްމަދާއި އަންހެން ވޮލީބޯޅައިގެ ތަރި އައިޝަތު ޝައްފަ އާއި ސްވިމިން އިން ބައިނަލްއަގްވާމީ މެޑަލް ހާސިލްކޮށްފައިވާ އައިމިނަތު ސަޖަން އާއި މެރެތަން ރެކޯޑް ހާސިލްކޮށްފައިވާ އަހުމަދު ޝަރަފާއި ދިގު ރާސްތާ ދުވުމުގައި ވިދަމުން އަންނަ ހުސެއިން ފަޒީލް ހާރޫނާއި އިބްރާހިމް ޒައިދު ޝަރީފް އަދި ބެޑްމިންޓަންގެ އުއްމީދީ ދެ ކުޅުންތެރިން ކަމަށްވާ މައިސާ ފަތުހުﷲ (މައި) އާއި އައިމިނަތު ޝަހުރުނާޒް ވެސް މި ފިއެސްޓާގައި ބައިވެރިވި އެވެ.\nމީގެ އިތުރުން އެފްއޭއެމްގެ ޓެކްނިކަލް ޑިރެކްޓަރު ކޭން ވަންލީ އާއި މިހާރު އެވޯޑްސްގެ އިސް ފަނޑިޔާރު ހުސެއިން މުހައްމަދާއި ކްލަބް ވެލެންސިއާގެ ކޯޗު އަހުމަދު މުޖުތަބާ (ފެސްކޯ) އާއި ގައުމީ ސްވިމިން ކޯޗު އިސްމާއިލް ފަރުހާނާއި ދުވުމުގެ ތަފާތު ހަރަކާތްތަކުން ހިތްވަރު ސާބިތުކޮށްފައިވާ އަހުމަދު އާތިފް ވެސް ބައިވެރިވި އެވެ.\nމި ފިއެސްޓާގައި މިހާރު ނޫހުން އަދި އެވޯޑްސްގެ ޕާޓްނަރުން ވަނީ މާފުށީ ސްކޫލާއި މާފުށީ ނިއުސްޓާ ސްޕޯޓްސް ކްލަބަށް ހަދިޔާ ދީފަ އެވެ.\nމާފުށީގައި ކުރިއަށްގެންދިޔަ ފިއެސްޓާގެ ތެރެއިން. --ފޮޓޯ: ހުސެއިން ވަހީދު/ މިހާރު\nއުރީދޫގެ ފަރާތުން މާފުށީ ސްކޫލަށް ފަސޭހަ މޮޑެމްސް ހަދިޔާކުރިއިރު އެލައިޑް އިންޝުއަރެންސްގެ ފަރާތުން ތިން ކޮމްޕިއުޓާ ސިސްޓަމް ދިނެވެ. މީގެ އިތުރުން ވެލިގާ ހާޑްވެއާ އިން ވަނީ ސްކޫލަށް 15،000ރ. ވައުޗަރެއް ހަދިޔާކޮށްފަ އެވެ. ޕްރިންޓްލެބާއި މިހާރުގެ ފަރާތުން ސްކޫލަށް ލެޕްޓޮޕެއް ހަދިޔާކުރިއިރު ބީއެޗްއެމްގެ ފަރާތުން ވަނީ 55 އިންޗީގެ ސްމާޓް ޓީވީއެއް ދީފަ އެވެ.\nނިއުސްޓާ އަށް ސޮނީ ސްޕޯޓްސް އަދި މިހާރުން ވަނީ ކުޅިވަރު ސާމާނު ހަދިޔާކޮށްފަ އެވެ. ކޮޕިއާޕްލަސް އިން ވަނީ ސްކޫލާއި ނިއުސްޓާ އަށް އޭތުރީ މަލްޓިފަންކްޝަން ޕްރިންޓަރެއް ދީފަ އެވެ.\n"ވަރަށް ކުލަގަދަކޮށް، ފޯރިގަދަކޮށް މި ހަރަކާތް ކުރިއަށްދިޔައީ. ވަރަށް އުފާވެރި ހަވީރެއް މިއީ ހުރިހާ އެންމެންނަށް. މިކަމުގައި އަޅުގަނޑުމެންނަށް ޕާޓްނަރުންނާއި މާފުށީ ކައުންސިލާއި ސްކޫލުގެ އެހީތެރިކަން ވަރަށް ބޮޑަށް ލިބުނު. ހާއްސަކޮށް މާފުށީ ސްކޫލުގެ ޓީޗަރުން ވަނީ ވަރަށް ބޮޑު އެއްބާރުލުމަކާއި އެހީތެރިކަމެއް މިކަމަށް ދެއްވާފައި،" މިހާރުގެ އޮފިޝަލަކު ބުންޏެވެ.\nއުރީދޫގެ ޑިރެކްޓަރ، ސޭލްސް އެންޑް ޑިސްޓްރިބިއުޝަން ހުސެއިން ނިޔާޒް (ކ) މާފުށީ ސްކޫލުގެ ޕްރިންސިޕަލް އަބްދުލްނާސިރު މުހައްމަދާ އިނާމް ހަވާލުކުރަނީ. --ފޮޓޯ: ހުސެއިން ވަހީދު/ މިހާރު\nއޭނާ ބުނީ މިއީ ފެށުމެއް ކަމަށާއި ކުރިއަށް އޮތްތަނުގައި ވެސް އެކި ރަށްރަށުގައި މި ހަރަކާތް ކުރިއަށްގެންދާނެ ކަމަށެވެ.\nމިހާރު އެވޯޑްސްގައި ފުޓްބޯޅައިގެ އިތުރުން ހިމެނެނީ ވޮލީބޯޅަ އަދި އިންޑިވިޖުއަލް ކުޅިވަރުތައް ކަމަށްވާ އެތުލެޓިކްސް އާއި ޓޭބަލް ޓެނިހާއި ފެތުން އަދި ބެޑްމިންޓަނެވެ. މިއީ ރާއްޖޭގައި، އިންޑިވިޖުއަލް ކުޅިވަރުތަކެއް ހިމަނައިގެން އެވޯޑެއް ތައާރަފްކުރި ފުރަތަމަ ފަހަރެވެ.\nމިހާރު އެވޯޑްސް ކޮމިޓީގެ އިސް ފަނޑިޔާރު ހުސެއިން މުހައްމަދު (ކ) މާފުށީ ނިއު ސްޓާ ސްޕޯޓްސް ކްލަބުގެ ނައިބް ރައީސާ އާއިޝަތު ސަނާއާ އިނާމް ހަވާލުކުރަނީ. --ފޮޓޯ: ހުސެއިން ވަހީދު/ މިހާރު


akshay ah ufandhuvahuge thahuniyaa fonuvan kareena dhookohlee fahkaa fotoaeh – Iru\nެއަކްޝޭއަށް އުފަންދުވަހުގެ ތަހުނިޔާ ފޮނުވަން ކަރީނާ ދޫކޮށްލީ ފައްކާ ފޮޓޯއެއް\nއުފަންދުވަހަކީ ކޮންމެ މީހަކަށްވެސް ހާއްސަދުވަހެކެވެ. އެހެން ނަމަވެސް މަޝްހޫރުތަރިންނަށް މިދުވަހަކީ ހެޔޮއެދޭ އެތަށް ބައެއްގެ މެސެޖުތަކުން ސޯޝަލް މީޑިއާ ފުރާލާ ދުވަހެކެވެ. މިއަދު 53 އަހަރުވީ އުފަންދުވަސް ފާހަގަކުރަމުންދާ މަޝްހޫރު ބޮލީވުޑުގެ ފިލްމީތަރި އަކްޝޭ ކުމާރު އަށް އަންނަނީ އެތަށް ބައެއްގެ ތަހުނިޔާތަށް އޮހެމުންނެވެ.\nއަކްޝޭއަށް ތަހުނިޔާ ކިޔުމަށްޓަކައި ކަރީނާ ކަޕޫރު ހިއްސާކޮއްފައިވަނީ ކަރީނާގެ ދައްތަ ކަރިޝްމާއާއިއެކު އަކްޝޭ ނަގާފައިވާ ފޮޓޯއެކެވެ. އިންޓަގުރާމުގައި މިފޮޓޯ ހިއްސާކުރަމުން ކަރީނާ ބުނެފައިވަނި އަކްޝޭއަކީ ދައްތަ ލޯލޯގެ އެންމެ ފުރަތަމަ ކޯ-ސުޓާރު ކަމަށާއި އަދި ކަރީނާގެ އެންމެ ބެސްޓު ކޯސުޓާރު ކަމަށެވެ.\nދައްތަ ކަރިޝްމާއާއި އެކު ގިނަ ފިލްމުތަކެއް ކުޅެފައިވާ އަކްޝޭ ކުމާރުވަނީ ކަރީނާއާއި އެކުވެސް ގިނަ ފިލްމުތަކަކުން ފެނިގެން ގޮސްފައެވެ. ކަރިޝްމާއާއި އެކު މޭރޭ ޖީވަން ސާތީ، ސުހާގު، ދީދާރު ފަދަ ފިލްމުތަކުން ފެނިގެން ގޮސްފައިވާއިރު ގުޑް ނިއުސް އަދި ކަމްބަކްތު އިޝްޤުފަދަ ފިލްމުތަކުންވަނީ ކަރީނާއާއިއެކު އަކްޝޭ ފެނިގެން ގޮސްފައެވެ.


W Construction Ah Alun Huhdha Dhin Goiy Aanmu Kuran Govaalaifi - Vaguthu\nޑަބްލިއު ކޮންސްޓްރަކްޝަނަށް އަލުން ހުއްދަ ދިން ގޮތް އާއްމުކުރަން ގޮވާލައިފި\nމިދިޔަ އަހަރު ޑިސެންބަރު މަހު ޑަބްލިއު ކޮންސްޓްރަކްޝަނުން މަސައްކަތް ކުރަމުން ދިޔަ މ.ނަލަހިޔާ މަންޒިލުން ސިމެންތި ބަސްތާއެއް ބޮލަށް ވެއްޓި ކުޑަކުއްޖަކު ނިޔާވި މައްސަލައާ ގުޅިގެން، އިމާރާތް ކުރުމުގެ ހުއްދަ ހިފެހެއްޓި ޑަބްލިއު ކޮންސްޓްރަކްޝަނަށް އަލުން ހުއްދަ ދިން ގޮތް އާއްމުކުރަން މޯލްޑިވްސް ނޭޝަނަލް ކޮންސްޓްރަކްޝަން އެސޯސިއޭޝަން އޮފް މޯލްޑިވްސް (މަސީ) އިން ގޮވާލައިފިއެވެ.\nމަސީން މިއަދު ކޮށްފައިވާ ޓްވީޓެއްގައި ބުނީ ޑަބްލިއު ކޮންސްޓްރަކްޝަންގެ މައްސަލައިގައި އެ ކުންފުނީގެ މަސައްކަތް ސަސްޕެންޑް ކުރުމަށްފަހު، އަލުން ހުއްދަ ދިން ގޮތާއި، އެޅި ފިޔަވަޅު އާއްމުންނަށް އެނގެން ބޭނުންވާ ކަމަށް އެ ޖަމިއްޔާ އިން ދެކޭ ކަމަށެވެ.\nW Construction Case gai masakkiy suspend kurumah fahu alun hudhdha dhin gothaai, elhi fiyavalhu aammunnah engen beynun vaane kamah MNACI in dheken, @PlanningMV\n#SafetyFirst @JanahMohamedAli pic.twitter.com/2VwQ4hrpsB\n— MNACI MALDIVES (@MNACI_Maldives) January 14, 2019\nސިމެންތި ބަސްތާއެއް ވެއްޓި ލިބުނު އަނިޔާތަކަށް އައިޖީއެމްއެޗްގައި ފަރުވާކުރަމުން ދަނިކޮށް ނިޔާވި ރަޝްވާން ޖިއާންގެ މަރުގެ މައްސަލަ ތަހުގީގު ކުރުމަށް އެ ކުންފުނީގެ ހިފަހައްޓާފައިވާ އިމާރާތް ކުރުމުގެ ހުއްދަތައް އަލުން ދީފައި ވަނީ ފިޔަވަޅު އެޅުމަށްފަހުކަމަށް މާލެ ސިޓީ ކައުންސިލުން ވަނީ ބުނެފައެވެ.\nސިޓީ ކައުންސިލްގެ މެންބަރު މުހައްމަދު ފަޒީން ކުރިން "ވަގުތު"އަށް ވިދާޅުވީ، ޑަބްލިއު ކޮންސްޓްރަކްޝަންއަށް އަލުން މަސައްކަތް ކުރުމުގެ ހުއްދަ ދިނީ ކައުންސިލްގެ ހަ މެންބަރުންގެ އިއްތިފާގުން ކަމަށެވެ. އަދި އެ ފަރާތްތަކަށް ހުއްދަ ދޭން ނިންމީ، އެ މަސައްކަތް ހުއްޓާލާފައި އޮތުމުން އާއިލާތަކަކަށްވެސް ގެއްލުން ލިބޭނެތީ ކަމަށެވެ.\nޖެނުއަރީ 14, 2019 16:38\nހުއްދަ ދިނީ ލިޔުމަކުން\nޖެނުއަރީ 14, 2019 17:21\nމަސީހް ހުއްދަ ދިނީ\nޖެނުއަރީ 14, 2019 18:54\nއަނާރާ ފިރިސޮރު ކުންފުއްޏެކޯލަ\nޖެނުއަރީ 14, 2019 19:26\nކޮން ލޯނެއް؟ ކޮން ކޮަޓަރިއެއް ކުއްޔަށް ދޭން؟ ކަލޭމެނަށް\nއެކަނިތަ ގެއްލުންވަނީ؟ ކޮބާތަ ގެއްލިގެން ދިޔަ ތުއްތު\nފުރާނަ؟ އެމީހުނަށް ކިހާބޮޑު ގެއްލުމެއް؟\nޖެނުއަރީ 14, 2019 19:54\nޖެނުއަރީ 14, 2019 21:45\nއަނާރާ ކުރެން އަހައިގެން އޮޅުން ނުފިލައިިފިއްޔާ "އެއްކަލަ" ކުރީގެ ހައިސިންގ މިނިސްޓަރު ކުރެން އަހާލާ. އަދި އިތުރަށް ކަޅު ދައްތަ ގާތުވެސް އަހާލާ. ތިކަން ސާފު ކުރެވޭނެ ނުލާހިކު ފަސޭހަ ގޮތްގޮތް މި ކިޔައިދިނީ.\nޖެނުއަރީ 14, 2019 22:19\nޢެތާ އޮތް ބޯޑަށް ނުބަލަ އެތާ ދަށުން ހިނގީ ކީއްވެ؟ ކަމެއްވާނީ ބުނެފަކައެއްނޫން. މިކަން މިވަނީ ގަވާއިދުތަކަށް ހުރުމަތްތެރިނުވާތީ


Salah Aa Bahdhalu Kollan Hadhaigen Neyfaiyy Felhi Heyves Nethunu - Vaguthu\nލުއިސް އާއި ސަލާހު\nލިވަޕޫލް އަދި މިސްރުގެ ތަރި މުހައްމަދު ސަލާހު އާއި ބައްދަލު ވުމަށް މަރު ދިން ކުޑަ ފިރިހެން ކުއްޖާއަށް ސަލާހު އެހީ ވެދީފިއެވެ.\nތަމްރީނުތަކަށްފަހު ސަލާހުގެ އަގުބޮޑު ބެންޓްލީއަށް އަރައިގެން އޭނާ ގެއަށް ދިޔަ ވަގުތު އޭނާ ފަހަތުން އައި އުމުރުން 11 އަހަރުގެ ލުއިސް ފައުލާ ވަނީ ސަލާހާ ބައްދަލުކުރަން އުޅެނިކޮށް، ހޮޅިދަނޑިއެއްގައި ޖެހި ނޭފަތް ފެޅި، ހޭވެސް ނެތިފައެވެ. އެ މަންޒަރު ސަލާހަށް ފެނުމުން އޭނާ ވަގުތުން ކާރު އަނބުރާލައި ލުއިސްއަށް އެހީވުމަށް ދިޔައެވެ.\nލުއިސް އަށް އެހީ ވުމަށް ފަހު ސަލާހު ލުއިސް އާއި އޭނާގެ ބޭބެ މެންނާއި އެއްކޮށް ނެގި ފޮޓޯ މީސް މީޑީއާގައި ދައުރު ވުމުން، އެތައް ބައެއްގެ ތައުރީފު ސަލާހު އަށް ލިބެމުން އަންނަ ކަން ފާހަގަކޮށްލެވެއެވެ. ލުއިސްގެ ބައްޕަ ބުނި ގޮތުގައި އެ ކުދިން ލިވަޕޫލް ދަނޑު ކައިރި އަށް ދިޔައީ ޗުއްޓީ ދުވަސްކޮޅު ކަމުން ސަލާހު އާއި ބައްދަލު ކޮށްލަން ކަމަށެވެ.\nސަލާހު އަކީ އޭނާގެ އުފަން ގައުމު، މިސްރުގައި ވެސް ވަރަށް ނުފޫޒު ގަދަ މީހެއް ކަމުގައި ވާއިރު، އެ ގައުމުގެ ރިޔާސީ އިންތިހާބުގައި ވޯޓު ކަރުދާހުގައި ސަލާހުގެ ނަން ޖެހުމުން 1 މިލިއަނަށް ވުރެން ގިނަ ވޯޓު ވަނީ ބާތިލް ވެފައެވެ. އެ އިންތިހާބުގައި ސަލާހު ބައިވެރި ވެފައި ނުވި ނަމަވެސް، އެތައް ބަޔަކު ވޯޓު ދިނީ އޭނާ އަށެވެ.\nސަލާހު އަކީ ދަނޑުމަތިން އަދި ދަނޑުން ބޭރު ގައިވެސް ނަމޫނާ ދައްކަމުން އަންނަ ކުޅުންތެރިއެކެވެ.\nދެވަނަ ސުންކުވެސް ފައްސިވެ ސަލާހަށް ލެސްޓާ މެޗުގައި ނުކުޅެވޭނެ\nއޮގަސްޓް 11, 2019 20:49\nSalah akee vvv rangalhu adhi hirihaa kameh gaa ves namoona kulhumtheri eh


Hallakee Umar ge perfect fit!\nދިވެހި ކިއްސަރުގެ އޯނަރު އުމަރު އަވަސް އަށް އިންޓަވިއުއް ދެނީ -- އަވަސް ވީޑިއޯ\nމާލޭގައި ދިރި އުޅެން މި ލިބެނީ ވިންދެންހާ ކުޑަ ޖާގައެކެވެ. އެތާނގައި ފިތިގެން އުޅެންޖެހޭ ހާލުގެ ވާހަކައަކީ އަނގައިގައި އަބަދު ކުޅު ދިޔާވާ ފަދައިން ދިޔައިވެގެން އޮއްސާ ޝަކުވާ އެވެ. މިކަހަލަ "ފިއްތި ޖާގަ" އެއްގައި ތަރުތީބު ގެއްލެ އެވެ. ބޭނުމަސް އެއްޗެހި ގިނަވެ ބޭކާރު އެއްޗެއްސަށް ބަދަލުވެ އެވެ. ވާއެއް ނުވާއެއް ނޭނގި ދިރިއުޅުން އޮންނަނީ "ނީލަން ފިހާރަ"އަކަށް ބަދަލުވެފަ އެވެ. އެންމެ ރަނގަޅު ހައްލަކީ ވިންދެއްހާ ކުޑަ ޖާގައަށް ވަޑިފަތިވާނެހެން ތެދުއުއި ވަޑިއަކު ލައްވާ ޖާގައަށް ފިޓްވާ ގޮތަށް ފަރުނީޗަރު ޖެއްސުވުމެވެ. އޭރަށް ދެން ނޭވާލެވޭވަރު ވާނެ އެވެ.\nމި މާލެއިން ނުލިބޭނެ ވައްތަރެއްގެ ފަރުނީޗަރެއް ނުހުންނާނެ އެވެ. ފަރުނީޗަރު ވިއްކާ ގިނަ ފިހާރަތަކާއި ބޮޑެތި ބްރޭންޑްތައް އެބަހުއްޓެވެ. ބޭނުމިއްޔާ ބޭރުން އޮންލައިންކޮށް ބޭނުން ފަރުނީޗަރެއް ގެނެވެ އެވެ. މިގޮތަށް ވެސް މައްސަލަޖެހޭ ހިސާބަކީ ބޭނުންވާ ގޮތަށް، ބޭނުންވާ މިނަށް ބޭނުން ކިއްސަރާއި ބޭނުންވާ މޮޑާން ލުކު ނުލިބުމެވެ. ވިންދެއްހާ ކުދި ޖާގަތަކަށް ފުދޭ "ޕާފެކްޓް ފިޓަކާ" ދިމައެއް ނުވެ އެވެ. ގޮތެއް ހަދާލައިގެން ގަދަބަދަވި ކަމުން ފިޓް ކުރިއަސް ލުކު ގެއްލެ އެވެ. އަދި އެހާ އަވަހަށް ރޫޅި ވީރާނާވެ އެވެ.\nމަސައްކަތް އެބައޮތް، މީހުންގެ ހިއްވަރު ނެތީ. ވަކި ކަމެއް ނޫނީ ނުކުރަން ތިބުމަކީ މޮޔަކަމެއް... ކޮންމެހެން ނުޖެހޭ ވަކި ސިޔާސީ މީހެއްގެ ފަހަތަށް އަރާކަށް. ކޮންމެ މީހަކުވެސް މަސައްކަތް ކުރަންވީ، އަމިއްލަ ނަފްސަށް އިތުބާރު ކޮށް ހިއްވަރެއް ލައިގެން. ދެއްވާނީ ހެއްދެވި ފަރާތުން،\nއުމަރު އަބްދުއް ރަޝީދު| ދިވެހިކިއްސަރުގެ ވެރިޔާ\nއަހަރެމެން، ކުދި ތަންތަންކޮޅުގައި އުޅޭ އާބާދީއަށް ގޮތެއް ހޯދައިދޭން ފޭސްބުކް މެދުވެރިކޮށް "ދިވެހި ކިއްސަރު" ނަމުގައި ނުކުމެގެން މިއުޅެނީ އުމަރު އަބްުދުއް ރަޝީދު 36، އެވެ. އަހަރެމެން ބޭނުން ޑިޒައިނަކަށް ފަރުނީޗަރު ޖެހުމުގެ ހިދުމަތުގައި އިސްވަޑިއެއްގެ ގޮތުގައި މި ހުންނަނީ މި އުމަރެވެ. ދެން އޭނާގެ ބޭބެ، އަލީ އަހުމަދާއި ޔޫނުސެވެ. މި ތިން ވަޑީން އަހަރެމެން ބޭނުން ޕާފެކްޓްފިޓަށް ވަރަށް ގިނަ ބައެއްގެ ޝައުގުވެރިކަން ވަނީ އަތުލާފަ އެވެ.\nއުމަރު ބުނި ގޮތުގައި ދިވެހި ކިއްސަރުގެ މަސައްކަތް ފަށައިގަތީ މީގެ ނުވަ މަސްވަރު ކުރިންނެވެ. އެންމެ ފުރަތަމަ ހަދަން ފެށުނީ ކުޑަކުދިންގެ ކުޅޭ ސާމާނެވެ. ދެން ބަތްކައްކާ ކުޅެން ބޭނުންކުރާ ރޮށި ދަމާ ބޯޑާއި، އިސްތިރި ކުރާ ބޯޑާ ހަމައިން ފުޅާވާން ފެށީ އެވެ.\n"ކުޅޭ އެއްޗެއްހިން ފެށުނީ އެކަމަކު މިހާރު އެންމެ ބޮޑަށް ހަދަން މި ޖެހެނީ އެނދު. މިހާރު ދިވެހި ކިއްސަރު މަޝަހޫރުވެފައި މިއޮތީ ވެސް އެނދު ޖެހުމުގައި،" އުމަރު ބުންޏެވެ.\nއުމަރުމެންގެ ތެދުއުއި ވަޑާމުގައި ދިވެހި ކިއްސަރަށް މި ޖަހާލައިދޭ އެނދަކީ ދިރިއުޅޭ ތަން ވިންދެންހާ ކުޑަވިޔަސް ބެހެއްޓޭނެ، ތަރުތީބު ނުގެއްލޭނެ އަދި މޮޑާން ލުކެއްގައި ހުންނަ އެނދުތަކެކެވެ. މަޝްހޫރު ބްރޭންޑެއްގެ މޮޅު އެނދަކަށް ހަދާ ފުރިހަމަ އިޝްތިހާރެއްގައި ކިޔައިދޭ ފޮނި ހުރިހާ ވާހަކައަކަށް އުމަރުމެންގެ އެނދުތައް ހެޔޮވަރޭ ބުނިޔާ ދޮގަކަށް ނުވާނެ އެވެ. -- މި އިން ބައެއް ކެނޑިއަސް ކަނޑަން ޖެހޭނީ ކުޑަ މިންވަރެކެވެ.\nއުމަރުމެންގެ "ސްވިސް ނައިފެ"އް ކަހަލަ ވަޑާންގޭގައި އަވަސްގެ ނޫސްވެރިންނާ ބައްދަލުކޮށް އުމަރު ބުނި ގޮތުގައި ދިވެހި ކިއްސަރުގެ އުފެއްދުންތަކުގެ ތެރެއިން އެންމެ މަޝްހޫރުވެފައި އެންމެ ހިނގަނީ ކުޑަކުދިންގެ އެނދުތަކެވެ. ދެން ކުދި ޖާގަޖަތަކަށް ހާއްސަ ބަންކް ބެޑެވެ. ތިން ބަޔަށް ހުންނަ ބަންކް ބެޑާއި ފަހުގެ ލުކު ހޯދައި ދީފައިވާ "ފްލޯޓިން ބެޑްސް" ވެސް ޖަހައިދެ އެވެ. ބޭނުން މިނަކަށް ފިޓްކޮށްލެވެ އެވެ.\nއުމަރު ބުނިގޮތުގައި މި ހިދުމަތް ދިނުމުގެ އެންމެ ބޮޑު ބޭނުމަކީ އެންމެ ނުލިބޭ މީހާއަށް ވެސް އަދި އެންމެ ކުޑަ ޖާގައިގައި އުޅޭ މީހާއަށްވެސް ކަސްޓަމައިޒްކޮށް އޯޑަރު ކޮށްލުމުގެ ފުރުސަތު ހޯދައި ދިނުމެވެ. އެގޮތުން ކަސްޓަމަރުންގެ ރިކުއަމަންޓަށް އޭނާ އިސްވެ ޖަހައިދޭ އެނދުތަކާމެދު ކަސްޓަމަރުން ވަރަށް ހިތްހަމަޖެހެ އެވެ.\nއުމަރުގެ ދިރިއުޅުން މީގެ ކުރިން ބިނާވެފައި އޮތީ މާލޭގައި ކެފޭއެއް ހިންގުމުގެ ވިޔާފާރިއަށެވެ. ކެފޭއިން ނުކުމެ ފީލްޑް މުޅިން ބަދަލުކޮށްލައި ވަޑާންފޮށި ހުުވާލައި އެއީ މާ އިހަށް ވެސް ޝައުގުވެރިކަން ހުންނަ ދާއިރާއަކަށްވާތީ އެވެ. މާބޮޑު ވަޑާންގެއަކާއި ބޮޑު ޓީމެއް ނެތަސް ގޭގެ ވިންދެއްހާ ކުޑަ ޖާގައެއްގައި މަސައްކަތް ފަށައި ދެ މީހުން ބައިވެރި ކުރީ އެވެ.\nދިވެހި ކިއްސަރުގެ އުފެއްދުންތަކަށް ޑިމާންޑް އެބައޮތެވެ. އުމަރުގެ ޓީމުގެ މަސައްކަތް ތަރުތީބުކޮށްފައި އޮންނަ ގޮތުން އޯޑަރުދޭތާ ދެތިން ދުވަސް ތެރޭ މަސައްކަތް ނިންމާލައި ކަސްޓަމަރަށް ފޯރުކޮށްދެ އެވެ. ބޮޑެތި އޯޑަރުގައި ނަގާނީ ގާތްގަނޑަކަށް ފަސް ދުވަހެވެ.\nދިވެހި ކިއްސަރުން ކަސްޓަމަރުންގެ ރިކްއެސްޓަށް ތަފާތު އެކި އެއްޗެހި ހަދައި ފޯރުކޮށްދެ އެވެ. އޭގެ ތެރޭގައި އެނދާއި ޓީވީރެކާއި ކުޑަކުދިންގެ އުނދޯއްޔާއި ބޫޓުހަރާއި ދުފާފޮއްޓާއި ފޮޓޯ ފްރޭމާއި މިހެން ގޮސް ބައިވަރެވެ.\n"މަސައްކަތްކުރާ ޖާގަ ކުޑަކަމުން ބައެއް ބޮޑެތި ތަކެތި އެބަ ރާވާލަންޖެހޭ ކަސްޓަމަރުގެ ގޭގައި ވެސް. މިހާރު ދެން މި ހަދާ ކުދި އެއްޗެއްސަށްވުރެ ބޮޑަށް މަސައްކަތް ފުޅާ ކުރުމަށް އަދި ބޮޑެތި އެއްޗެއްސަށް މި އަމާޒު ކުރަނީ. މިގޮތުން ބަދިގޭ ކަބަޑު ސެޓާއި އޯޑަރަށް އެކި ކަހަލަ ކެބިނެޓް ހަދަން ވިސްނަން،"\nއުމަރު މެނަށް ދިމާވާ މައްސަލައަކީ އެއްޗެއް ޖަހަން، އުފައްދަން ބޭނުންކުރާ ތަކެތީގެ އަގު ބާޒާރުގައި ބޮޑުވުމެވެ. އޭނާ ބުންޏެވެ: "ގިނަ ވަގުތު ދުއްވާލައިގެން ހަދާ ފަރުނީޗަރަށް ވުރެ ބާޒާރުގައި ހަދާފައި ވިއްކަން ހުރި އެއްޗިސް އަގު ހެޔޮ ވެދާނެ. އެހެންނަމަވެސް ބޭނުންވާ ޑިޒައިނަކަށް އެއެއް ނުހުންނާނެ."\nބޫޓުހަރު: ދިވެހި ކިއްސަރުގެ އުފެއްދުމެއް\nދުފާފޮށި: ދިވެހި ކިއްސަރުގެ އުފެއްދުމެއް\nއުމަރު ބުނިގޮތުގައި މި މަސައްކަތަށް ބޮޑު ޑިމާންޑެއް އެބައޮތެވެ. ފައިސާ ހޯދަން ބޭނުމިއްޔާ ވަޑާން ކަށިތައް ހިފައިގެން މަސައްކަތްކުރަންވީ އެވެ. އޭނާ ބުނާ ގޮތުން މަސައްކަތް ވެސް ބައިވަރު އެބަ އޮތެވެ.\n"މަސައްކަތް އެބައޮތް، މީހުންގެ ހިއްވަރު ނެތީ. ވަކި ކަމެއް ނޫނީ ނުކުރަން ތިބުމަކީ މޮޔަކަމެއް... ކޮންމެހެން ނުޖެހޭ ވަކި ސިޔާސީ މީހެއްގެ ފަހަތަށް އަރާކަށް. ކޮންމެ މީހަކުވެސް މަސައްކަތް ކުރަންވީ، އަމިއްލަ ނަފްސަށް އިތުބާރު ކޮށް ހިއްވަރެއް ލައިގެން. ދެއްވާނީ ހެއްދެވި ފަރާތުން،" އުމަރު އެ ބުނީ ސަތޭކައިގެ ވާހަކައެކެވެ. އުމަރަށް ސާބަސް ދޭށެވެ.


Raees Yameen ah Maumoon ge javaabu: Mashvaraa ge mandhoobun badhalukureveykah nei! | Mihaaru\nރައީސް ޔާމީނަށް މައުމޫންގެ ޖަވާބު: މަޝްވަރާ މަންދޫބުން ބަދަލުކުރެވޭކަށް ނެތް!\nރައީސް ޔާމީނާއި ރައީސް ޔާމީން ނޫސްވެރިންނާ ވާހަކަފުޅު ދައްކަވަނީ: މަޝްވަރާގައި ޕީޕީއެމް ތަމްސީލުކުރާނެ މަންދޫބުން ކައުންސިލުން ކަނޑައެޅެން ނެތް ކަމަށް ރައީސް އޮފީހަށް ވަނީ އަންގާފައި. --ފޮޓޯ: ރައީސް އޮފީސް\nސަރުކާރާއި ސިޔާސީ ޕާޓީތަކުގެ މަޝްވަރާގައި ވެރިކަން ކުރާ ޕާޓީ، ޕީޕީއެމުން ބައިވެރިވާނެ މަންދޫބުން ކައުންސިލުން ކަނޑައެޅެން ނެތް ކަމަށް ރައީސް އަބްދުﷲ ޔާމީނަށް، ކުރީގެ ރައީސް އަދި އެ ޕާޓީގެ ރައީސް މައުމޫން އަބްދުލް ގައްޔޫމް މިއަދު އަންގަވައިފި އެވެ.\nރައީސް ޔާމީނަށް ފޮނުއްވި ސިޓީއެއްގައި މައުމޫން މިގޮތަށް އެންގެވީ ސިޔާސީ ޕާޓީތަކުގެ މަޝްވަރާގައި ބައިވެރިވާނެ މަންދޫބުންގެ ނަންތައް އެ ޕާޓީއެއްގެ ކައުންސިލުން ފާސްކުރުމަށް ފަހު ފޮނުވަން ރައީސް އޮފީހުން އިއްޔެ ޕީޕީއެމަށް ސިޓީއެއް ފޮނުވުމާ ގުޅިގެން ކަމަށް އެ ޕާޓީގެ ޑެޕިއުޓީ ސެކްރެޓަރީ ޖެނެރަލް އަބްދުލްއަލީމް ވިދާޅުވި އެވެ.\nއޭނާ ވިދާޅުވީ ޕީޕީއެމަށް ދިމާވެފައިވާ "ކަންތައްތަކަކާ" ހެދި ރައީސް އޮފީހުގެ އެންގުމާ އެއްގޮތަށް މިވަގުތު އަމަލުކުރެވެން ނެތް ކަމަށް ސިޓީގައި މައުމޫން ވިދާޅުވި ކަމަށެވެ.\nޕީޕީއެމްގެ ކައުންސިލް މިވަގުތު ބޭއްވެން ނެތް ކަމަށް ވެސް އެ ސިޓީގައި މައުމޫން ވަނީ ވިދާޅުވެފަ އެވެ. ސަބަބަކީ، އެ ޕާޓީގެ އެންމެ ފަހުން ބޭއްވި ކައުންސިލް ބައްދަލުވުމުގައި ބައެއް މެމްބަރުން އިހުތިޖާޖުކޮށް ކޯރަމް ގެއްލުވާލައި ނުކުމެވަޑައިގެން ޕާޓީގެ ރައީސާ ދެކޮޅަށް ކޯޓުގައި ދައުވާ އުފުލާފައިވާތީ ކަމަށް ސިޓީގައި މައުމޫން ތަފްސީލުކޮށްދެއްވާފައިވާ ކަމަށް ވެސް އަލީމް ވިދާޅުވި އެވެ.\nއޭނާ ވިދާޅުވި ގޮތުގައި، ކައުންސިލް ބޭއްވެން ނެތް ނަމަވެސް ޕީޕީއެމް ހިންގުމަކީ އެ ޕާޓީގެ ރައީސްގެ މަސްއޫލިއްޔަތަކަށް ވާތީ، މަޝްވަރާ މަންދޫބުން ކަނޑައެޅީ ރައީސަށް ލިބިފައިވާ އިހްތިޔާރުގެ ދަށުން ކަމަށް ވެސް ރައީސް އޮފީހަށް ވަނީ އަންގައިފަ އެވެ.\nމަޝްވަރާގެ މަންދޫބުންގެ ނަންތައް ފޮނުވަން ޖެހޭނީ ކައުންސިލުން ނިންމައިގެން ކަމަށް ސަރުކާރުން ޕާޓީތަކަށް ކުރިން ފޮނުވި ސިޓީގައި ބުނެފައެއް ނުވެ އެވެ. މަންދޫބުން ކަނޑައެޅުމާ ގުޅޭ ގޮތުން ދެ ވަނަ ސިޓީއަކުން މިގޮތަށް އެންގީ، މަޝްވަރާގައި ޕީޕީއެމް ތަމްސީލްކުރައްވާނީ ފާރިސް އާއި ވައްޑެ ކަމަށް އެ ޕާޓީން ނިންމައި ރައީސް އޮފީހަށް ސިޓީ ފޮނުވުމުންނެވެ.\nއެހެންވެ، މަންދޫބުން ކަނޑައެޅުމަށް ރައީސް އޮފީހުން ޝަރުތު ކަނޑައެޅީ ފާރިސްގެ ނަން ފޮނުވުމުން ކަމަށް ޕީޕީއެމާއި އިދިކޮޅު ޕާޓީތަކުން ވެސް ތުހުމަތުކުރެ އެވެ.\nމެމްބަރު ފާރިސް (ކ) އަދި ވަހީދު: މަޝްވަރާ އަށް މި ދެ ބޭފުޅުންގެ ނަން ފޮނުވިއިރު ރައީސް ޔާމީންގެ ބައެއް ސިޔާސަތުތަކަށް ފާޅުގައި ދެ ބޭފުޅުން ގެންދަވަނީ ފާޑުވިދާޅުވަމުން. -- ފޮޓޯ: މަޖިލިސް\nސިޔާސީ މަޝްވަރާތަކުގައި ޕީޕީއެމުން ބައިވެރިވާނެ ބަޔަކު، ރައީސް ޔާމީނަށް ތާއީދުކުރާ މީހުންގެ ކޮންޓްރޯލް އޮންނަ ޕީޕީއެމް ކައުންސިލުން ފާސްކުރާ ނަމަ ފާރިސް އާއި ވައްޑެ އަށް އެ ފުރުސަތު ލިބިވަޑައިގަންނަވާނެ ކަމަކަށެއް ނުބެލެވެ އެވެ. އެއީ ޕީޕީއެމް ކައުންސިލްގެ ސާފު އަޣުލަބިއްޔަތު ރައީސް ޔާމީން ފެކްޝަންގައި އޮތުމުންނެވެ.\nފާރިސް އަކީ ޕީޕީއެމްގެ ކައުންސިލް މެމްބަރެއް ކަމަށް ވެސް ރައީސް އަބްދުﷲ ޔާމީންގެ ފެކްޝަންގެ މީހުން ގަބޫލެއް ނުކުރެ އެވެ. ރައީސް ޔާމީން ފަޅީގައި އަޣުލަބިއްޔަތު އޮންނަ ޕީޕީއެމްގެ ސުލޫކީ ކޮމެޓީން ވަނީ ފާރިސް އެ ޕާޓީން ވަކިކޮށްފަ އެވެ. އެ ފިޔަވަޅު އެޅީ ވިޕްލައިނާ ހިލާފަށް ރައްޔިތުންގެ މަޖިލިހުގައި ވޯޓު ދެއްވި މައްސަލައެއްގައި އެ ޕާޓީގެ ޕާލަމެންޓްރީ ގްރޫޕުން އަންގައިގެންނެވެ. ސުލޫކީ ކޮމެޓީގެ މި ނިންމުން ގަބޫލުނުކުރަން ޕީޕީއެމުން ވަނީ ނިންމައިފަ އެވެ. އެންމެ ފަހުން ބޭއްވި ޕީޕީއެމްގެ ކައުންސިލް ބައްދަލުވުން ވެސް ހުއްޓާލަން ޖެހުނީ އެ ބައްދަލުވުމުގައި ފާރިސް ބައިވެރިވެވަޑައިގަތުމާ ދެކޮޅު ހައްދަވައި މެމްބަރުން ބައްދަލުވުމުން ނުކުމެ ވަޑައިގަތުމުންނެވެ. ފާރިސް އާއި ވައްޑެ ފަހަކަށް އައިސް ގެންދަވަނީ ސަރުކާރުގެ ބައެއް ސިޔާސަތުތަކާ ފާޅުގައި ދެކޮޅު ހައްދަވަމުންނެވެ. އެގޮތުން ސަރުކާރުން ކުއްލި ގޮތަކަށް ކާޑުގެ އަގު އެތައް ގުނައެއް ބޮޑުކުރި މައްސަލާގައި ފާރިސް އާއި ވައްޑެ މިހާރު ވެސް ގެންދަވަނީ ފާޑުވިދާޅުވަމުންނެވެ. ސަރުކާރާ އެކު އިދިކޮޅު ފަރާތްތަކުގެ މަޝްވަރާ މީގެ ކުރިން ވެސް ފޭލްވީ ޕާޓީތަކުން ބައިވެރިވާން ނިންމި މަންދޫބުން ސަރުކާރުން ގަބޫލުނުކޮށްގެންނެވެ. އެމްޑީޕީން ބައިވެރިވާނެ މަންދޫބެއްގެ ގޮތުގައި ކުރީގެ ރައީސް މުހައްމަދު ނަޝީދުގެ ނަންފުޅު ހުށަހެޅިއިރު އަދާލަތުން ފޮނުވީ އެ ޕާޓީގެ ރައީސް އިމްރާން އަބްދުﷲގެ ނަމެވެ. އެކަމަކު ދެ ބޭފުޅުންނަކީ ވެސް ޖަލު ހުކުމް ތަންފީޒުކުރައްވަމުން ގެންދަވާ ކުށްވެރިން ކަމަށް ބުނެ ދެ ބޭފުޅުން ވެސް މަޝްވަރާގައި ބައިވެރިކުރަން ސަރުކާރުން އެއްބަހެއް ނުވި އެވެ.\nޕީޕީއެމް ދިވެހި ސަރުކާރު އިދިކޮޅު ފަރާތްތައް ސިޔާސީ މަޝްވަރާތައް ރައީސް އަބްދުﷲ ޔާމީން ރައީސް މައުމޫން އަބްދުލްގައްޔޫމް ފާރިސް މައުމޫން މުހައްމަދު ވަހީދު އިބްރާހިމް (ވައްޑެ) ސިޔާސީ ޕާޓީތަކުގެ މަޝްވަރާތައް\nމައުމޫން އެމް.ޑީ.ޕޢަށް ގޮސް ހުސްވެއްޖެ. 30 އަހަރުގެ އަނިޔާވެރިންނޭ ބުނި މީހުންނަށްވުރެ ރަގަޅު ބަޔަކުނެތް. ރަން ފާހާނައަށް ބޮޑުކަމުގޮސްގެން ސަރުކާރު ބަޖެޓް ކައި ހުސްކޮށްގެން ބަޑުގަ އޮތް ދަރިއާ އެދަރީގެ ދަރިއާ ދަަރަނިވެރިކޮށްފަހުރި މައުމޫން އަށް ކެނެރީގޭ ނަޝީދު ގަޔާވެއްޖެ. ހައިރާނެވެ އަންތަރީސް ވެއްޖެ.\nމިހާރު ކޮބާތަ މިހާރު ޕީޕީއެމް ޕީޖީޤްރޫޕް ލީޑަރު ނިހާނު ކާޑުއަގުބޮޑުވީމަވެސް އެއްޗެކޭ ބުނެލާކަށްނުކެރުނުދޯ؟ މިހާރު ޕީޕީއެމް އަދި ސަރުކާރަކީ ދެބަޔެއް މިހާރުގެ ރައީސް ހުންނެވި ޕާރޓީއެއްނޭގުނު އަމިއްލަ ކެނޑިޑޭޓްއެއް؟\nދެކޮޅަށް ދަމާ ވީދާލާ ޕާރޓީގަނޑު!\nހަމަ ހިނިއަންނަނީ، ދެއްތޯ. ދެއްތޯ ހަމަ އަންނަނީ ހިނި\nރައީސް ޔާމީނަށް ދެން އެންމެ ރަގަޅުވާނީ އަވަހަށް ގޮތްދޫކޮށް ޕާޓީ މަޝްވަރާތައް ކާމިޔާބު ކަމާއިއެކު ނިންމާލިއްޔާ. ފެއިލްވެއްޖެޔާ ހަނޑޫ ހަކުރު ފުށް އަދި ކޮރަޕްޝަންގެ ވާހަކަ އަބަދުވެސް ދައްކާނަން.\nރައިސް މައުމޫނުގެ ވާހަކަޔައް ވަރަށް ތާއިދު..\nސަރުކާރާ ބުނަންތަ ވާހަކައެއް ރައްޔިތުން ބަނޑަށް ޖައްސާ ގައުމު ވިއްކާލީމަ ޕީޕީ ވެސް ޑީޕީ ވެސް މިތިބީ އެކައްޗެކޭ ކިޔައިގެން ނިކުމެ ސަރުކާރާ އަށް ވިސްނާދެވޭތޯބަލަން. އެކަމަކު ސަރުކާރާ ނޫޅޭ ގޮތްދޫކުރާކަށް. އެހެންވީމަ ސަރުކާރާ ކަލޯ ތިއޮތީ އެކަނިވެފަ މިހާރު. ޕޕ އާއި ޑީޕީ ބުނާގޮތް ކަލޯ ނެހެދިޔަސް މުޅި ގައުމުގެ ރައްޔިތުން ބުނާގޮތް ނަހަދައިފިއްޔާ އައްޔިތުން ނިކިމެ ކަލޯ ގަމުހިންގުންވެސް އެކަށިގެންވޭ. ވިސްނަވާ ސަރުކާރާ އަދިވެސް ވިސްނަވާ މަށަކީ ސަރުކާރާ އާއި ވަރަށް ގާތް މީހެއްވީމަ މިހެން މިބުނެލީ.\nފެންނަ ފެނުމަށް ހީވަނީ މައުމޫން އަކީ ޕީޕީއެމްގެ ރައީސްކަމުގައި ވިޔަސް އެމަނިކުފާނު އެހުންނެވީ ވަރަށް ބޮޑަށް ބާކީ ކޮއްލާފަ. މީ މިކަން ވާންޖެހޭނެ ގޮތެއްނޫން. ޔާމީނަށް ވެރިކަންލިބުނީ މައުމޫނަށް ތާއީދުކުރާ ރައްޔިތުންގެ ވޯޓުންކަން އެއީ ގަބޫލްކުރަންޖެހޭ ހަގީގަތެއް.\nމައުމޫނަކީ ސިޔާސީދާއިރާގެ އެންމެ ތަޖުރިބާހުރި ގައުމައްލޯބިވާބޭފުޅެއް. ނިހާނުމެން ރިޔާޒުމެން މިހާހިށަބައް ގެނައީވެސް މައުމޫނު... އަސްލު މިމީހުން ލަދުގަންނައްޖެހޭ އެބޭފުޅާއާއި ޒާތީގޮތުން ދިމާކޮއް ޑިމޮކްރަތީ އައްފައިން އަރަން....\nމައުމޫން ވާސަސް ޔާމީން ވީނާ ޓޭކް ޕީޕީއެމް.


ރ.އިނގުރައިދޫ މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nރ. އިނގުރައިދޫ ކައުންސިލް އިދާރާ / ރ. އިނގުރައިދޫ މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖޫން 13 ވާ ބުރާސްފަތި ދުވަހުގެ 12:00 ގެ ކުރިން، ރ. އިނގުރައިދޫ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް inguraidhooffice@gmail.com މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 ޖޫން 27 އާއި 2019 ޖުލައި 18 އާ ދެމެދު، ރ. އިނގުރައިދޫ ކައުންސިލް އިދާރާގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580028ނަންބަރަށެވެ. އީ-މެއިލް ކުރާނީ inguraidhooffice@gmail.com އަށެވެ.\nސުންގަޑި: 13 ޖޫން 2019 1200


ދިރާގުން ސިއްހީދާއިރާއަށް ޓެބްލެޓް ހަދިޔާ ކޮށްފި | Sandhaanu\nދިރާގުން ސިއްހީދާއިރާއަށް ޓެބްލެޓް ހަދިޔާ ކޮށްފި\nދިރާގާއި ސެމްސަންގް ގުޅިގެން ރާއްޖޭގެ ސިއްހީދާއިރާއަށް ޓެބްލެޓް ހަދިޔާ ކޮށްފި އެވެ.\nދިރާގުން ބުނީ މިއީ ރާއްޖޭގެ ސިއްހީ ނިޒާމް ޑިޖިޓަލް ކުރުމަށް ކުރާ މަސައްކަތަށް އެހީތެރިވެ ފަސޭހަކަމާއެކު މަސައްކަތްކުރުމުގެ މާހައުލެއް ގާއިމުކުރުމަށް އެހީތެރިވުމުގެ ގޮތުން ހަދިޔާ ކުރި ޓެބްލެޓްތަކެއް ކަމަށެވެ.\nއަދި ކޮވިޑް-19 ބަލިމަޑުކަމުގައި ސިއްހީ ދާއިރާގައި ކުރަންޖެހޭ މަސައްކަތްތަކަށް މި ޓެބްލެޓްތަކުގެ ސަބަބުން ލުޔެއް ލިބި ދިނުމަކީވެސްއެއްމަގުސަދުކަމަށެވެ.\nމި ޓެބްލެޓްތަކުގެ ސަބަބުން ވެކްސިން ޕްރޮގްރާމަށް ގިނަ ފަސޭހަ ތަކެއް ލިބިގެންދާނެ ކަމަށް ދިރާގުން ދެކެއެވެ.\nއެކުން ފުނިން ވަނީ ސިއްހީ ދާއިރާއަށް 60 ގެލެކްސީ ޓެބްލެޓް ހަދިޔާ ކޮށްފައެވެ.\nމި ޓެބްލެޓްތައް ހަދިޔާ ކޮށްފައި ވަނީ ހެލްތު މިނިސްޓްރީއަށާއި އައްޑޫ އިކުއިޓޯރިއަލް ހޮސްޕިޓަލަށެވެ.\nމި ކަމާގުޅިގެން އިއްޔެ ވާޗުއަލް ބޭއްވި ބައްދަލުވުމުގައި ހެލްތު މިނިސްޓްރު އަހުމަދު ނަސީމާއި ދިރާގު ސީއީއޯ އަދި އެމްޑީ އިސްމާއީލް ރަޝީދު އަދި ސްރީލަންކާގެ ސެމްސަންގް ޑިރެކްޓަރު ކެވިން ސަންގްސޫ ވަނީ ބައިވެރިވެ ވަޑައިގެންފައި ވެއެވެ.\nމި ބައްދަލުވުމުގައި ވާހަކަދައްކަވަމުން ހެލްތު މިނިސްޓަރު އަހުމަދު ނަސީމް ވަނީ ދިރާގާއި ސެމްސަން އަށް ވަރަށް ހާއްސަ ޝުކުރެއް ރައްދުކުރައްވާފައެވެ.\nއަދި މި ބައްދަލުވުމުގައި ދިރާގުގެ ސީއީއޯ އަދި މެނޭޖިން ޑިރެކްޓަރު އިސްމާއިލް ރަޝީދު ވަނީ ކޮވިޑް ގެ މި ހާލަތުން އަރައިގަތުމަށް ރާއްޖޭގެ ސިއްހީ އިދާރާތަކުން ކުރާ މަސައްކަތް ފާހަގަ ކުރައްވައި މިނިސްޓަރަށާއި ސިއްހީ ހިދުމަތްތެރީންނަށް ވަނީ ޝުކުރު ދަންނަވާފައެވެ.\nމި ބައްދަލުވުމުގައި ބައިވެރިވެ ވަޑައިގެންނެވި ސެމްސަން ސްރީލަންކާގެ މެނޭޖިން ޑިރެކްޓަރު ކެވިން ސުންގްސޫ ޔޫ ބައްދަލުވުމުގައި ވާހަކަދައްކަވަމުން ވިދާޅުވީ ދިރާގާއެކު ސަރުކާރަށް އެހީވުމުގެ ފުރުސަތު ލިބުނީތީ އުފާކުރައްވާކަމަށެވެ.


Dhahkkan Ulhunu Vaahaka Dhahkkaanan : Ali Waheed ދައްކަން އުޅުނު ވާހަކަ ދައްކާނަން: އަލީ ވަހީދު – Huvadhoo News Dhahkkan Ulhunu Vaahaka Dhahkkaanan : Ali Waheed Huvadhoo News\nދައްކަން އުޅުނު ވާހަކަ ދައްކާނަން: އަލީ ވަހީދު\nކުރީގެ ޓްއަރިޒަމް މިނިސްޓަރު އަލީ ވަހީދު\nދައްކަން އުޅުނު ވާހަކަ ދައްކަވާނަން ކަމަށް ވިދާޅުވެ ޖިންސީ ފުރައްސާރައިގެ މައްސަލާގައި ދައުލަތުން ދައުވާ އުފުލާފައިވާ, ކުރީގެ ޓްއަރިޒަމް މިނިސްޓަރު އަލީ ވަހީދު އިންޒާރެއްދީފިއެވެ.\nއަލީ ވަހީދު ކުރެއްވި ޓްވީޓެއްގައި ވިދާޅުވީ ސިޔާސީ ދަޢުވާތަކާއި މީހުން ފްރޭމް ކުރުމާއި އަނިޔާވެރިކަމުގެ ކުރިމަތީ އޭނާ ފަހަތަށް ނުޖެހޭނެ ކަމަށެވެ. އިންސާފުވެރި ޢަދުލުވެރި ޝަރުޢީ ނިޒާމެއް ދިވެހި ރައްޔިތުންނަށް ހޯދައިދިނުމަށްޓަކައި ވާން ޖެހުނު ކޮންމެ ޤުރުބާނީއެއް ވާނަން ކަމަށް ވެސް އަލީ ވަހީދު ވިދާޅުވިއެވެ.\nއަލީ ވަހީދު މިހެން ވިދާޅުވެފައިވަނީ، އޭނާ، ވިސާގެ މައްސަލާގައި އިނގިރޭސީވިލާތުގައި ހައްޔަރު ކޮށްފައިވަނިކޮށެވެ. ނަމަވެސް އޭނާ ޖަލުން ދޫކޮށްލި ކަމުގެ އެއްވެސް މައުލޫމާތެއް މީޑިއާތަކަށް އަދި ނުލިބެއެވެ. އަލީ ވަހީދު ހައްޔަރުކުރީ އޮގަސްޓް މަހުގެ 25 ވަނަ ދުވަހު އެވެ. އޭނާ ހައްޔަރުކުރީ އެދުވަހު ނޫސްވެރިންނާއި ބައްދަލުކުރަން ތައްޔާރުވަމުން ދަނިކޮށެވެ.\nސިޔާސީ ދަޢުވާތަކާއި މީހުން ފްރޭމް ކުރުމާއި އަނިޔާވެރިކަމުގެ ކުރިމަތީ ފަހަތަށް ނުޖެހޭނަން.އިންސާފުވެރި ޢަދުލުވެރި ޝަރުޢީ ނިޒާމެއް ދިވެހި ރައްޔިތުންނަށް ހޯދައިދިނުމަށްޓަކައި ވާން ޖެހުނު ކޮންމެ ޤުރުބާނީއެއް ވާނަން.އިރާދަފުޅުން ދައްކަން އުޅުނު ވާހަކަ ދައްކާނަން. އެނބުރި އަންނާނަން 🇲🇻\n— Ali Waheed (@ali20waheed) September 10, 2021\nސަރުކާރުން އެންމެ ފަހުން ހާމަ ކޮށްފައިވާ ގޮތުގައި، އިނގިރޭސި ވިލާތުގެ ޖަލުގައި ބަންދުކޮށްގައި ހުންނެވި އަލީވަހީދު ރާއްޖެ ގެނައުމަށް މަސައްކަތް ފުލުހުން ދަނީ ކުރަމުންނެވެ.


ތަޅުލެވި ބަންދުވެގެން ނުތިބެ، ޤައުމަށްޓަކައި ނަށައިލާ: އެލެކްސް - DhiDaily\nތަޅުލެވި ބަންދުވެގެން ނުތިބެ، ޤައުމަށްޓަކައި ނަށައިލާ: އެލެކްސް\nރައީސް ނަޝީދު ނައްޓަވަނީ. ފޮޓޯ: ސޯޝަލް މީޑިއާ\nތަޅުލެވި ބަންދުވެ އަބަދު އިނުމުން ތަނަވަސް ޚިޔާލު ނުލިބޭނެ ކަމަށާއި، ޤައުމަށްޓަކައި ނަށައިލުމަށް އެމްޑީޕީގެ ރައީސް މުޙައްމަދު ނަޝީދުގެ ނުރަސްމީ ޓްވިޓާރ އެކައުންޓުކަމަށް ބުނާ ”އެލެކްސް އަހްމަދު“ އިން މިއަދު ވިދާޅުވެއްޖެއެވެ.\n”އެލެކްސް އަހްމަދު“ އިން މިއަދު ކުރެއްވި ޓްވީޓެއްގައި މިހެން ވިދާޅުވީ އެމްޑީޕީގެ ޕާލިމަންޓަރީ ގްރޫޕުގެ ލީޑަރު ޢަލީ އާޒިމާއި، މަޖިލީހުގެ އިތުރު ދެ މެންބަރުންނާއި، އެސްޓީއޯގެ މެނޭޖިން ޑިރެކްޓަރު ޙުސައިން އަމްރު ނައްޓަވާ މަންޒަރު ފެންނަ ވީޑިއޯއެއް ޢާންމުވެ ގިނަ ބައެއްގެ ފާޑުކިޔުންތައް އަމާޒުވެފައިވަނިކޮށެވެ.\nމި ވީޑިއޯއާއި ގުޅިގެން ގިނަ ބައެއްގެ ފާޑުކިޔުން އަމާޒުވުމުން އަމްރު މިއަދު ވިދާޅުވީ ނަށައިލުމަކީ މައްސަަލައެއް ނޫން ކަމަށެވެ.\n”ގިނަ ދުވަސްތަކަކަށްފަހު ޕާޓީގައި އެކުގައި މަސައްކަތްކުރާ ގާތް ރަހުމަތްތެރިންނާ ދިމާވެ ކެމްޕެއިންގެ ވާހަކަ ދައްކައިލާ ރަށްވެހިފަތިސްގެ ލަވަޔަކަށް ނަށައިލުމަކީ މައްސަލައެއް ނޫން. އަބަދުވެސް ކެމްޕެއިންތަކުގައި ކެމްޕެއިން ލަވަޖަހާ ބޮޑުބެރަށް ނަށާ އެންމެން އެކީ ކައިހެދުމަކީ ޢާންމުކަމެއް.“ އަމްރު ވިދާޅުވިއެވެ.\nއަމްރުގެ ވާހަކައާއި ގުޅިގެން ”އެލެކްސް އަހްމަދު“ އިން މިއަދު ކުރެއްވި ޓްވީޓެއްގައި ވިދާޅުވީ ތަޅުލެވި ބަންދުވެ އަބަދު އިނުމުން ތަނަވަސް ޚިޔާލު ނުލިބޭނެ ކަމަށް ވިދާޅުވެ ޤައުމަށްޓަކައި ނަށައިލަން ގޮވައިލައްވައިފައެވެ.\n”އަމްރު. އަސްލު ވަރަށް ސަޅި. އެހައި ތާށިވޭ ތަޅުލެވި ބަންދުވެ އަބަދު އިންނެވީމަ ތަނަވަސް ޚިޔާލު ނުލިބޭނެ. ޤައުމަށްޓަކައި ނަށައިލާ.“ ”އެލެކްސް އަހްމަދު“ އިން މިއަދު ކުރެއްވި ޓްވީޓުގައި ވިދާޅުވެފައިވެއެވެ.\nބިރަކާ ނުލައި ދޯ! ގައުމު ހަލާކު ކޮށްފި ދައްޖާލަށް ތަބާވާ ބަޔަކު އުޅޭހެން ބުނި ކޮންމެ ކަމަކަށް ހެއްލެމުން ދަނީ އެއްވެސް ވިސްނުމެއް ވެސް ނެތި. ރައްޔިތުން ނުވިސްނާ ދޭ ވޯޓުގެ ނަތީޖާ މިއީ.\nނަށައިލުމެއް އެކަނި ނޫން ތިޔަބޯ އެއްޗެއް ބުއިމަކީވެސް ޗަކޮއިމެނަށް މައްސަލައެއް ނޫން.އެެހެންވެ ނޫންބާ މަޖް ލިސް މެމްބަރުން އެތެޅެނީ ނަށާ މަޖާކުރާނެތަނެއް ނުހެދި ގެން. 24 ގަޑިއިރު ހަމަހޭގަ ތިބެވޭތީ ކަންބޮޑުވެގެން . މަރުވީމަ ނަށާނީ ކޮންތަނެއްގަ އޮވެބާ!


alhamdhuliﷲ, yoonge opareyshan kaamiyaabu – Iru\nއަލްހަމްދުލިﷲ، ޔޫންގެ އޮޕަރޭޝަން ކާމިޔާބު\nފިލްމީ ތަރި މުހައްމަދު ޔުނާންގެ އާއި ފާތުމަތު ރިހުލާގެ ދަރިފުޅު، ޔޫން މުހައްމަދު ޔުނާންގެ ހިތުގެ އޮޕަރޭޝަން ކާމިޔާބު ކަމަށް އާއިލާއިން ބުނެފިއެވެ.\nއެކަން ހާމަކޮށް ޔުނާން އިންސްޓަގްރާމް ކޮށްފައިވާ ޕޯސްޓެއްގައި ބުނެފައި ވަނީ، ޔޫންގެ އޮޕަރޭޝަން ވަަރަށް ކާމިޔާބު ކަމަށެވެ. އަދި ޔޫންގެ ހާލުވެސް ރަނގަޅު ކަމަށް ޔުނާން ބުންޏެވެ.\nޔޫންގެ އޮޕަރޭޝަން ފަށާފައި ވަނީ މިއަދު ހެނދުނު އިންޑިއާ ގަޑިން 8:00 ގައެވެ. އަދި އެއީ އަށް ގަޑިއިރުގެ އޮޕަރޭޝަނެއް ކަމަށް ޑޮކްޓަރުން ބުނެފައިވާ ކަމަށް ރިހުލާ ބުނެފައި ވެއެވެ. އަދި ބޭނުންވަނީ އެންމެންގެ ހެޔޮ ދުއާ ކަމަށްވެސް އާއިލާއިން ރޭ ބުނެފައި ވެއެވެ.\nޔޫންގެ އޮޕަރޭޝަން ކޮށްފައި ވަނީ، ކޮޗިންގެ ލިސީ ހޮސްޕިޓަލުގައެވެ. ޔޫންގެ އޮޕަރޭޝަން ކޮށްފައި ވަނީ އޭނާގެ ފުރަތަމަ އޮޕަރޭޝަންވެސް ކާމިޔާބު ކަމާއެކު ކުރި، ޑރ. ސުނިލްއެވެ. އަދި ޑރ. ސުނިލްގެ އިތުރުން ޑރ. އެލީނާވެސް ވަނީ މި އޮޕަރޭޝަންގައި ބައިވެރިވެފައެވެ. ޔޫންގެ އާއިލާއިން ވަނީ މި ދެެ ޑޮކްޓަރުންނަށް ޝުކުރު އަދާކޮށްފައެެވެ.\nޔޫންއަކީ ހިތުގެ މައްސަލަތަކެއް ކުރިމަތިވެފައިވާ “ވަން އަމްބިލިކަލް އާޓްރީ ބޭބީ” އެކެވެ. އޭގެ ސަބަބުން ބަނޑުގައި ކުއްޖާ އޮންނައިރު އޮކްސިޖަން އާއި ލޭ ފޯރު ކޮށްދިނުމަށް ހުރަސް އަޅައެވެ. އަދި އެނޫން ވެސް ކުއްޖާ ހެދި ބޮޑުވުމަށް އެތައް ގޮތަކުން ހުރަސް އަޅައެވެ. އެހެންވެ ކުއްޖާ އުފަންވަނީ ސިއްހީ އެތައް މައްސަލަތަކަކާއެކުގަ އެވެ. މީގެ ކުރިން އިންޑިއާގެ އަމްރިތާ ހޮސްޕިޓަލްގައި ވެސް ވަނީ ޔޫންގެ ބޮޑު އޮަޕަރޭޝަނެއް ކޮށްފަ އެވެ.


ހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ކުށްވެރިކުރުން. – Maldivian Democratic Party\n12 އޮކްޓޯބަރު 2019\nހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ކުށްވެރިކުރުން.\nދިވެހި ރައްޔިތުންގެ ޑިމޮކްރެޓިކް ޕާޓީއަކީ މެދުމިނުގެ ދީނީ ފިކުރުގެ ދައުލަތެއް ދިވެހިރާއްޖޭގައި ބޭއްވުމަށް މަސައްކަތްކުރާ ޕާޓީއެކެވެ. މިޕާޓީއަކީ އިސްލާމް ދީނުގެ އަސްލުތަކާއި ޚިލާފަށް ކުރާ އެއްވެސް ކަމަކަށް ތާއިދު ކުރާނެ ޕާޓީއެއްނޫނެވެ. މާތްވެގެންވާ އިސްލާމް ދީނުގެ ހަމަތަކަށާއި އުޞޫލުތަކަށާއި ކީރިތި ރަސޫލާއަށް ހަޖޫޖެހުމާއި ފުރައްސާރަކުރުމަށް ހިންގާ ކަންކަން މިޕާޓީން ކުށްވެރިކުރަމެވެ. އަދި، ޤާނޫނުއަސާސީން ލިބިފައިވާ ޚިޔާލު ފާޅު ކުރުމުގެ މިނިވަންކަން ބޭނުންކުރަންވާނީ އިސްލާމް ދީނުގެ އަސާސްތަކާ ފުށުނާރާ ގޮތަށްކަން މިޕާޓީން އަބަދުވެސް ޤަބޫލުކުރާނެއެވެ. ހަމަ އެއާއެކު، މިޕާޓީން ޤާބޫލުކުރާ އެންމެ މުހިއްމު އެއް އުޞޫލަކީ، އަމިއްލަ ޖަމްޢިއްޔާ ޖަމާޢަތްތަކުގެ މަސައްކަތް ހުއްޓުވައި އެފަދަ ތަންތަން އުވާލުމަށް ތަރުހީބު ނުދޭނެކަމެވެ. އަދި ހަމަ ކޮންމެ މީހަކާމެދުވެސް ޤާނޫނުގައިވާ ގޮތުގެ މަތީން ޢަމަލު ކުރެވުމެވެ. ޤާނޫނުގެ ބޭރުން އަދި ކަންކަން ހިންގުމަށް ކަނޑައަޅާފައިވާ އިޖުރާޢާތުތަކުގެ ބޭރުން ކަންކަން ކުރުމުގެ ފުރުޞަތު ހަމަ އެއްވެސް ފަރާތަކަށް ނުދިނުމެވެ.\nމިޕާޓީ ޤަބޫލުކުރަނީ ޤާނޫނާ ޚިލާފަށް ޚިޔާލުފާޅުކުރުމުގެ މިނިވަންކަން ބޭނުންކުރާ ފަރާތްތަކާ މެދުވެސް، އަދި އަނިޔާވެރިކަމަށް ހިތްވަރުދީ އެފަދަ ކަންކަމަށް ގޮވާލައި، ރައްޔިތުންނަށް ބިރުދައްކަމުންދާ ފަރާތްތަކާމެދުވެސް ފިޔަވަޅު އަޅަންޖެހޭކަމަށެވެ. ނަފްރަތާއި ރުޅިވެރިކަން އުފައްދަން ދައްކާ ވާހަކަ ދެއްކުމަކީ އެއްވެސް މުޖްތަމަޢެއްގައި ހުއްދަ ކަމެއް ނޫނެވެ. އެފަދަ ކަންކަމުން ޤައުމަށް ލިބޭނޭ ހަމަޖެހުމެއް އަދި ދީނަށް ލިބޭނޭ ކުރިއެރުމެއްވެސް ނޯންނާނެއެވެ. އެފަދަ ވާހަކަތައް ދެއްކުމަކީ، ޤައުމުގައި ބައިބައިވުން އިތުރުވެ، ރާއްޖޭގެ އާންމު މަސްލަހަތަށާއި އަމަން އާންމަށް ނުހަނު ގެއްލުން ވެގެންދާ ކަމެވެ. ހައްދުފަހަނައަޅާފައިވާ ހަރުކަށި ފަރާތްތަކުން ގޮވާލާ އެފަދަ ގޮވާލުންތަކުގެ ފައިދާ ސިޔާސީ ބައެއް ފަރާތްތަކުން ނަގައި، ދަނޑިވަޅުގެ ބޭނުންކޮށް ޤައުމު ހަލަބޮލިކޮށް ރައްޔިތުންގެ މެދުގައި ނަފްރަތު އުފައްދަން މަސައްކަތް ކުރާ ކަމީ މިޕާޓީ ހިތާމަ ކުރާ ކަމެކެވެ.\nހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ހިންގުން ހުއްޓުވާން ޖެހެއެވެ. ޖަލްސާތަކުގައާއި، އެކިއެކި ފޯރަމްތަކުގައާއި، މީސްމީޑިޔާގެ އެކިއެކި ވަޞީލަތްތަކުގައި އަނިޔާވެރިކަމަށް ގޮވާލައި، ރައްޔިތުންގެ މެދުގައި ނަފްރަތާއި ފަސާދަ އުފައްދަން ވަކާލާތު ކުރާ ފަރާތްތަކުގެ އެ މަސައްކަތްތަކަކީ މިޕާޓީ ބަލައިގަންނާނެ ކަންކަމެއްނޫނެވެ. އެފަދަ ހައްދުފަހަނައަޅާފައިވާ ހަރުކަށި ޢަމަލުތަކަކީ މިޕާޓީ އަބަދުވެސް ކުށްވެރިކުރާ ޢަމަލުތަކެކެވެ.\nއެހެންކަމުން، ހައްދުފަހަނައަޅާފައިވާ ހަރުކަށި ވިސްނުމުގެ މީހުން މުޖްތަމަޢުގައި ބިރުވެރިކަން އުފެއްދުމަށް ހިންގާ ޢަމަލުތައް ތަޙްޤީޤުކޮށް ޤާނޫނުގައިވާ ގޮތުގެ މަތީން އެފަރާތްތަކާމެދު ފިޔަވަޅު އަޅުއްވައިދެއްވައި، ރާއްޖެއަކީ އަމާން ތަނެއްގެ ގޮތުގައި ބޭއްވުމަށް ކުރައްވަންޖެހޭ މަސައްކަތް ސަރުކާރުން ކޮށްދެއްވުމަށް އިލްތިމާސް ދަންނަވަމެވެ.


SunOnline: Avahaara kohlaafaivaa Ingireysi Parliament menbaruge maruge haqeeqai adhi nuhoadhey\nއަވަހާރަކޮށްލި އިނގިރޭސި ޕާލަމެންޓް މެންބަރުގެ މަރުގެ ހަގީގަތް އަދި ނުހޯދޭ\nމުހައްމަދު ޖަވާދު ޔޫސުފު 17 Oct 2021, 11:35\nއަމެސްގެ ޖަނާޒާގެ ތެރެއިން\nލަންޑަން (އޮކްޓޯބަރު 17) : މީގެ ދެދުވަސްކުރިން ވަޅިން ހަމަލާދީ އަވަހާރަކޮށްލި އިނގިރޭސިވިލާތުގެ ޕާލަމެންޓް މެންބަރު ސަރ ޑޭވިޑް އަމެސް ގެ މަރުގެ ފަހަތުގައިވާ ސަބަބުތައް ނުހޯދޭކަމަށާ އޭނާ އަވަހަރާކޮށްލި މަގްސަދުވެސް އަދި ނޭންގޭކަމަށް އިނގިރޭސި ފުލުހުން ބުނެފިއެވެ.\nއިނގިރޭސި މެޓްރޯޕޮލިޓަން ފުލުހުން ނެރުނު ބަޔާނެއްގައި އަމެސް އަށް ހަމަލާދިން މީހާ ހައްޔަރުކޮށް އަމެސް އަވަހާރަކޮށްލުމަށް އެމީހާ ބޭނުންކުރި ވަޅި ހޯދިފައިވާކަމަށް ބުނެފައިވެއެވެ. ނަމަވެސް އަމެސް ގެ މަރުގެ ފަހަތުގައިވާ ސަބަބުތައް ދެނެގަނެވޭފަދަ އެއްވެސް މައުލޫމާތެއް އަދި ލިބިފައިނުވާކަމަށް ބުނެފައިވެއެވެ.\nނަމަވެސް އަމެސް އަވަހާރަކޮށްލުމަށް ދީފައިވަނީ ޓެރަރިސްޓް ހަމަލާއެއްކަމާއި އިސްލާމް ދީނުގެ ނަމުގައި ޓެރަރިސްޓް ޖަމާއަތްތަކުން ގެންގުޅޭ ހަރުކަށި ފިކުރާ އެޖަރީމާއާއިގުޅުވުމުގެ ތުހުމަތުތަކެއް އިނގިރޭސި ފުލުހުން ކުރިންވަނީ ކޮށްފައެވެ. މިގޮތުން އަމެސްގެ މަރާގުޅިގެން ހައްޔަރުކުރީ އިސްލާމީ ގައުމެއްކަމަށްވާ ސޮމާލިއާއިން އިނގިރޭސިވިލާތަށް ހިޖްރަކޮށްގެން އިނގިރޭސި ރައްޔިތުކަން ހޯދާފައިވާ އުމުރުން 25 އަހަރުގެ ޒުވާނެއްކަމަށްވާ އަލީ ހަރުބީ އަލީ ކަމަށް އިނގިރޭސި ކައުންޓަރ ޓެރަރިޒަމްއާބެހޭ ފުލުހުން ބުނެފައިވެއެވެ. އަލީ ހައްޔަރުކޮށްފައިވަނީވެސް ޓެރަރިޒަމާބެހޭ ގާނޫނުގެ ދަށުންނެވެ.\nއިނގިރޭސި ކައުންޓާ ޓެރަރިޒަމްއާ ބެހޭ ފުލުހުން\nއަލީ ހައްޔަރުކޮށް ކުރި ތަހްގީގްތަކުން އެޖަރީމާ އޭނާ ހިންގި ސަބަބެއް އަދި އޭނާ ނޫން ފަރާތެއް އެޖަރީމާގައި ޝާމިލްވާކަން އިނގިރޭސި ފުލުހުންނަށް ދެނެގަނެވިފައެއް ނުވެއެވެ. އެހެންކަމުން އަމެސްގެ މަރުގެ ތަހްގީގުގައި އިތުރު ކަންތައްތަކެއް އަދި ކުރިޔަށް ނުދާކަމަށް ތަހްގީގުވަނީ މިހިސާބުން މަޑުޖެހިފައި ކަމަށް އިނގިރޭސި ފުލުހުންނާ ހަވާލާދީ ރިޕޯޓްތައް ބުނެއެވެ.\nއަވަހާރަކޮށްލި ސަރ ޑޭވިޑް އަމެސް އަކީ އިނގިރޭސިވިލާތުގައި މިހާރު ވެރިކަންކުރާ ކޮންޒަވެޓިވް ޕާޓީއަށް ނިސްބަތްވާ ސީނިއާ ބޭފުޅެކެވެ. އޭނާ އިނގިރޭސި ޕާލަމެންޓްގެ ދަށުގެ ކަމަށްވާ ހައުސް އޮފް ކޮމަންސްގައި އޭނާ ތަންސީލުކުރައްވަނީ ސައުތުއެންޑް ވެސްޓް އެވެ. ޕާލަމެންޓް މެންބަރަކަށް އުޅުއްވާތާ މިހާރުވަނީ 40 އަހަރުވާން ގާތްވެފައެވެ.\n2016 ވަނަ އަހަރުވެސް އިނގިރޭސިވިލާތުގެ ޕާލަމެންޓް މެންބަރަކަށް ހަމަލާދީ އަވަހާރަކޮށްލާފައިވެއެވެ. އެއަހަރު އަވަހާރަކޮށްލާފައިވަނީ ޖޯ ކޮކްސް ނަމަކަށްކިޔާ ލޭބަރ ޕާޓީއަށް ނިސްބަތްވެ ވަޑައިގަންނަވާ މެންބަރެކެވެ.\nސަރ ޑޭވިޑް އަމެސް\nރިޕޯޓްތައް ބުނާގޮތުން ޑޭވިޑް އަމެސް ގެ މަރުގެ ފަހަތުގައިވާ ސަބަބުތައް ހޯދުމަށް އިނގިރޭސި ކައުންޓަރ ޓެރަރިޒަމްއާބެހޭ ފުލުހުން ކުރިޔަށް ގެންދާ ތަހްގީގުގެ ދަށުން ލަންޑަން ދެ ގެއެއްވެސް މިހާރުވަނީ ބަލައި ފާސްކޮށްފައެވެ. ނަމަވެސް އަށް ހަމަލާދީ އަވަހާރަކޮށްލަންޖެހޭ ސަބަބެއް އެނގޭމިންވަރުގެ މައުލޫމާތެއް އަދި ހޯދިފައެއް ނުވެއެވެ.\nއަމެސް އަށް ވަޅިން ހަމަލާދިނީ އޭނާގެ ދާއިރާއަށް ވަޑައިގެން އެދާއިރާގެ ރައްޔިތުންނާ ބައްދަލުކުރައްވަމުން ގެންދަވަނިކޮށެވެ. އޭނާ އަވަހާރަވީ އެހަމަލާގައި ލިބުނު ޒަޚަމްތަކަށް ފަރުވާދެމުން ގެންދަނިކޮށް އޭގެ ހައެއްކަ ގަޑީއިރުފަހުން ހޮސްޕިޓަލުގައެވެ.\nޑޭވިޑް އަމެސް ގެ މަރާއެކު އިނގިރޭސިވިލާތުގެ ޕާލަމެންޓް މެންބަރުންގެ ސަލާމަތާއި ރައްކާތެރިކަން ކަށަވަރު ކުރެވިފައިވާ މިންވަރާމެދު ވަނީ ސުވާލު އުފެދިފައެވެ.\nއިނގިރޭސިވިލާތުގައި މިހާރު އަމަލުކުރަމުން ގެންދާގޮތަށް ބަލާއިރު ޕާލަމެންޓް މެންބަރުން އެބޭފުޅުންގެ ދާއިރާތަކުގެ ރައްޔިތުންނާ ބައްދަލުކުރާއިރު ސަލާމަތީގޮތުން އަޅަންޖެހޭ ފިޔަވަޅުތައް އަޅަންޖެހެނީ އެބޭފުޅުން އަމިއްލައަށެވެ. މިގޮތުން އަޅާ ފިޔަވަޅުތަކަށް ބޭނުންވާ ފައިސާ ޕާލަމެންޓުގެ ބަޖެޓުން ފަހުން ދެއެވެ. މިފަދަ ފިޔަވަޅުތައް އަޅާނެގޮތުގެ ލަފައާއި އިރުޝާދު އިނގިރޭސި ފުލުހުން ޕާލަމެންޓް މެންބަރުންނަށް ދެއެވެ.\nއިންގްލޭންޑުގެ ކޯޗު ކަމުގައި ސައުތުގޭޓް އިތުރު ތިން އަހަރު\nއިންގްލޭންޑުން 10 ގޯލު ޖެހިއިރު، އިޓަލީ ޕްލޭއޮފަށް\nދެ ދުވަސް ފަހުން މީހަކު ހޮހޮޅައަކުން ސަލާމަތްކޮށްފި


ސާފް 18 އަހަރުން ދަށް: ބޫޓާން ބަލިކޮށް ރާއްޖެ ތިންވަނަ ހޯދައިފި - Maldives Football\nބޫޓާން ކޮޅަށް ލަނޑު ޖެހުމަށްފަހު ރާއްޖޭގެ ކުޅުންތެރިން އުފާ ފާޅުކުރަނީ (ފޮޓޯ: އިބްރާޙިމް ފާއިދު)\nސާފް 18 އަހަރުން ދަށް: ބޫޓާން ބަލިކޮށް ރާއްޖެ ތިންވަނަ ހޯދައިފި\nއެމްއެފް ނިއުސް29 ސެޕްޓެމްބަރ 2019 12:23\nކަތުމަންޑޫ، ނޭޕާލް - ނޭޕާލުގައި މިހާރު ކުރިއަށްދާ 18 އަހަރުން ދަށުގެ ސާފް ޗެމްޕިއަންޝިޕްގެ ތިންވަނަ މަގާމް ދިވެހި ރާއްޖެ އިން ހޯދައިފި އެވެ. ރާއްޖެ އަށް މި މެޗްގައި ލަނޑު ކާމިޔާބުކޮށްދީފައިވަނީ އިބްރާޙިމް އިމްރާން އެވެ.\nރާއްޖެ އިން މި މުބާރާތުގެ ތިންވަނަ މަގާމް ހޯދާފައިވަނީ ބޫޓާން މިއަދު 1-0 ގެ ނަތީޖާއަކުން ބަލިކުރުމަށްފަހުގަ އެވެ. މި މެޗާ ކުރިމަތިލިއިރު، ގްރޫޕް ސްޓޭޖުގައިވެސް ރާއްޖެ ވަނީ ބޫޓާނާ ބައްދަލުކޮށްފައެވެ. އެމެޗު ނިމުނީ ދެޓީމުންކުރެ ޓީމަކަށް ގޯލެއް ކާމިޔާބުނުކުރެވި އެވެ. މި ކާމިޔާބީ ވެފައިވަނީ ރާއްޖޭގެ 18 އަހަރުން ދަށުގެ ޓީމުން މިހާތަނަށް ހޯދި އެންމެ ޝަރަފުވެރި ނަތީޖާއަށެވެ.\nޖުމްލަ ތިން ޓީމު ހިމެނުނު ގްރޫޕުން ރާއްޖެ ސެމީ އަށް ގޮސްފައިވަނީ ގްރޫޕްގެ ދެވަނަ ޓީމުގެ ގޮތުގައެވެ. އަދި ސެމީ ފައިނަލުގައި އިންޑިޔާ އަތުން 4-0 ގެ ނަތީޖާއަކުން ރާއްޖެ ބަލިވެފައިވާއިރު މުބާރާތުގެ ފައިނަލުގައި ބައްދަލު ކުރާނީ އިންޑިޔާ އާއި ބަންގްލަދޭޝް އެވެ.\nމުބާރާތަށް ދިއުމުގެ ކުރިން ރާއްޖޭގެ ޓީމުގެ ކޯޗް މުހައްމަދު ޝާޒްލީ ބުނެފައިވަނީ އޭނާގެ ޓާގެޓަކީ މުބާރާތުގެ ގްރޫޕް ސްޓޭޖް ފަހަނައަޅައި ދިއުން ކަމަށެވެ. އެހެންކަމުން މިއީ ޒުވާން ޓީމަށް ލިބިގެންދިޔަ ވަރަށް ބޮޑު ކާމިޔާބީ އެކެވެ.


SunOnline: #SUN VAAHAKA: Dear lilly 18\nޑިއަރ ލިލީ 18\nއައިޝާ ނަސީމް 14 Sep 2020, 07:34\nމާތްﷲ އެކަލޭގެފާނަށް ރުއްސުން ލެއްވި ވާސިލަތު ބުނުލް އަސްގައުގެ ކިބައިގެން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ﷺ ހަދީސް ކުރެއްވިއެވެ. (ތިބާގެ އަޚާއަށް މެދުވެރިވާ ދަތި، އުދަގޫކަމެއްގެ މައްޗަށް ތިބާ އުފާނުކުރާ ހުށިކަމެވެ. އެއީ މާތް ﷲ އޭނައަށް ރަހުމަތް ލައްވާ ( އެބަހީ އޭނަ އެ އުދަގުލުން ސަލާމަތްކުރައްވާ) އެކަމުގައި ތިމާ ހައްޔަރުކުރައްވައިފާނެ ކަމެކެވެ. )\n"ބަ**ޑް............." އެލީނާ ކަރުތެރެއިން ހަޅޭއްލަވައިގަތެވެ. ކުއްލިއަކަށް ޝައުން ބުމަގޮށްޖަހައިލުމާއެކު އޭނައާއި ދިމާލަށް ހިނގައިގަތުމުން އިހުސާސްކުރެވުނީ އެންމެ ކަމެކެވެ. ޝައުންގެ ކެތްތެރިކަން ކޮޅުންލާ ރަގަޅަށް ރުޅި އަރުވައިލެވިއްޖެކަމެވެ. އޭނައަށް ގެއްލުން ދެވުނު އެއްޗިއްސަށް ވިސްނާލުމުން މާމަގެ ހަދިޔާއާއި ޝައުންގެ އަގުބޮޑު ސެންޓްފުޅި ތަޅައިލެވިއްޖެކަން އެނގުނެވެ. އެއާއެކު އޭނަ ޝައުންއާއި މުޚާތަބު ކުރި ލަފުޒުން އޭނަގެ ބޭރުފުށުން ދައްކައިގެން ހުންނަ މަޑުމައިތިރިކަމާއި "ކޫލް" ކަން އެއްކޮށް ނެތުނީއެވެ. ކެތްތެރިކަން ކޮޅުން ލައިގެން ދިޔައީއެވެ.\nޝައުން އައި ބާރު މިނުގައި އެލީނާގެ އތުގައި ހިފެހެއްޓިއެވެ. އަދި ކިހިލީގައި ޖަހާލައިގެން ކަހަލަ ގޮތަކަށް ގެންގޮސް ސަލާމަތްވާން މަސައްކަތްކުރަމުން ހަޅޭއްލަވަމުން ދިޔަ އެލީނާ އޭނަގެ އެނދުގައި ބޭންދިއެވެ. ފަސްޓްއެއިޑް ކިޓް ގެނެސް އެނދުމަތީގައި ބެހެއްޓުމުން ޝައުންގެ މަގުސަދު އޮޅުން ފިލިއެވެ. ހަޅޭއްލެވުން ހުއްޓާފައި ތަންކޮޅެއް މައިތިރިވިއެވެ. ހަޅޭއްލެވުން ހުއްޓުމުން އަތުގައިވާ ޒަޚަމްގައި ވޭން އަޅާކަން އިހުސާސްވެ ހިމޭން ކަރުނަތައް އޮއްސަން ފެށިއެވެ. ޝައުން ފޮށި ހުޅުވާލާފައި ނެގި ތެތް ފޮތިކޮޅުގައި ދުވި ސްޕިރިޓް ވަހާއެކު ސާފުކުރަން ފެށުމުން ދިލަ ނަގައިގަތްވަރުން ކެތްކުރެވުނީއެއް ނޫނެވެ. އެ ދިލަ ނެގުމަށް އަރާމުކަމެއް ލިބުނީ ހާކައިލި ފިނި ބޭހަކުންނެވެ.\n"ކިތަންމެ ރުޅިއަޔަސް ޝައިތާނާ ތިމާގެ ސިކުނޑިއަށް ވެރިވިޔަ ނުދީ. ނޫނީ މިކަހަލަ ގޯސްކަމެއް ކުރުވާނީ...." ޝައުން އެލީނާގެ އަތް ބެންޑޭޖްކޮށް ނިންމާލާފައި އެފޮށި އަލަމާރި ތެރޭ ބެހެއްޓިއެވެ.\n"ތިއީނު ޑެވިލްއަކީ....." އެލީނާ ތެދުވެގެން ދާން ހިނގައިގަތެވެ. އޭނަގެ ލޮލުގައި އޭރުވެސް ވިދަ ވިދާ ހުރީ ކަރުނައެވެ.\nޝައުން ކޮށްދިން މަސައްކަތާއިމެދު ހިތް ތައުރީފުކުރިޔަސް ދުލުން އޭނަ ހެޔޮ ބަހެއް ނުބުނާނެއެވެ.\nއެލީނާ އެތައް އިރެއްވާންދެން ކޮޓަރި ތެރޭ އޮތްއިރު އަތުގައިވާ ބެންޑޭޖްގަނޑާއި ދިމާލަށް ބަލައިލެވުނެވެ. ޝައުން ބެންޑޭޖް ކޮށް ދީފައި އިންލެއް ވަރަށް ރީއްޗެވެ. ހުދުކުލައިގެ ބޯ ކަފަތަކެއްގެ ތެރޭގައި ހިމާޔަތްކުރެވިފައެވެ. ނަރުހުންނަށްވެސް މިހާ ރީތިކޮށް ފާޑުވެރިކަމާއެކު މިފަދަ ކަމެއް ކޮށްލަންވެސް ނޭގޭނެއެވެ. އަތުގައި ބެންޑޭޖެއް ހުރުމުންވެސް ފެޝަނަކަށް ފުދެއެވެ.\nޝައުންގެ މޫނަށް ވެރިވި ކުލަވަރު އޭރު އޭނައަށް މާނަ ކުރަން ނޭގުނީކަން ޔަގީންވިއެވެ. މިހުރިހާ ދުވަސްވާންދެން އޭނައަށް އެ މޫނުން ދެކޭ ޝުއޫރުތައް ތަރުޖަމާ ކުރެވުނީ ނުބައިކޮށްތާއެވެ.\nބޭރަށް ނުކުތްއިރު ފެނުނީ ރީތި މަންޒަރެކެވެ. ޝައުންއޮތީ ކައުޗްގައި ނިދާލާފައެވެ. މޭމަތީގައި ކުޑަ ކުޑަ ލިލީ ބުދެއްހެން ނިދިފައި އޮތްއިރު ލޫކާ އޮތީ ޝައުންގެ އަރިދަށުގައެވެ. އޭނަގެ ބައްޕަގެ ގައިގާ ބައްދާލައިގެން ނިދާލާފައެވެ. އެލީނާ އަވަސްއަވަހަށް ފޯނަށް އެ މަންޒަރުނެގިއެވެ. ވަގުތުން އިންސްޓާކޮށްލީ "މައި ސްވީޓްހާޓްސް" ޖަހާލާފައެވެ. ޝައުންއާއި އޭނަގެ އޮތް ގުޅުމާއިމެދު ދުނިޔެއަށް ޝައްކު ވިޔަނުދޭން ދޭތެރެއަކުން އޭނަ ބޭނުންކޮށްލަނީ މިކަހަލަ އުކުޅެކެވެ. ނަމަވެސް މިއަދު ތަންކޮޅެއް ގިނައިރުވާންދެން އެފޮޓޯއަށް ބަލަހައްޓައިގެން އިނދެވުނެވެ. އިސްލާމްދީނުގައި މަޖުބޫރުން ކައިވެނި ކުރުން ހުއްދައެއްނޫނެވެ. އޭނަގެ މައިންބަފައިން އެދުނުގޮތަށް އޭނަ ކަންތައް ކުރިއިރު އެ މަޖުބޫރޫ ހާލަތު އޭނަ ފައުޅުކޮށްފައެއް ނެތެވެ. ކުރިން ބުނެވުނުނަމައެވެ. މައިންބަފައިންގެ އުފަލަށްޓަކާ އޭނަގެ ޖިސްމު ގުރުބާންކުރުމުން ކޮންމެވެސް ދުވަހަކުން އެކަމުގެ ފޮނިކަމާއި އުފާވެރިކަން ލިބޭނެކަމަށް އޭނަ ހީކުރިއެވެ. މިވަނީ ކިހިނެއްހެއްޔެވެ؟ މިދަނީ ގޯހުން ގޯހަށެވެ. އެނަގެ ހިތުގައިވަނީ އެހެން ނަމަކެވެ. ލޯބިވަނީ އެހެން މީހެއްދެކެއެވެ.\nމުސްހަފު ހުޅުވައިލުމަށްފަހު އޭނަ ކޮންމެވެސް ވަރަކަށް ތަރުޖަަމާ ބެލިއެވެ. މުއުމިން އަންހެނުންނާއި ފިރިހެނުންނަށްވެސް އަންގަވާފައިވަނީ ބެލުންތައް ތިރިކުރުމަށެވެ.\n"އެލީނާ ތިއުޅެނީ ކޮން ވައްތަރަކަށްތަ؟ ހަލާލު ފިރިމީހާ ހުއްޓާ އެހެން މީހަކާއިހެދި މޮޔަވެގެން އެމީހެއްގެ ފަހަތުން ނުފިލާ ހުރުމުން ފާފައަކަށް ނުވާނެހެން ހީވަނީތަ؟ ބިރެއްނުގަނޭތަ؟ ދުނިޔެއަށް ފޮނުއްވުމުގެ ބޭނުމަކީ ކޮބާ؟ ފާފަތަކަށް އަރައިގަން ތައުބާ ނުވެހުއްޓާ މަރު ބައްދަލުކުރާނެކަމެއް ނޭގޭތަ؟ ތިކަމަކާހެދި އެލީނާ ތިހުންނަނީ ނަމާދަށްވެސް ފަރުވާތެރިނުވެ. ތެޅިފޮޅިގެން ސަޖިދަ ޖަހާފައި އަނެއްކާވެސް ކިޔާންގެ މެސެޖަކަށް އިންތިޒާރުކުރުމުގައި ދުވާލު ހަތަރުދަން ވޭތުކޮށްލަނީ. ހަމަ ތިގޮތަށް ޝައުންދެކެ ލޯބިވާނަމަ ކިހާ ރީތި އުފާވެރި ދިރިއުޅުމެއް ލިބުނީސް. އެކަމަކު ދުވާލު ހަތަރުދަމުން ގިނަ ވަގުތު ބޭކާރުކުރަނީ ފިލްމް ބަލަން އިނދެ. ނޫނީ ކިޔާންއަށް މެސެޖްކުރުމުގައި. ތިއުޅުން ދޫކޮށް އިސްލާހުވާކަށް ނުވޭތަ. މަލަކުލް މައުތުގެ ފާނު ވަޑައިގަންނަވާނެ އިރެއް އެލީނާއަކަށްވެސް ނޭގޭނެ. އަޖަލު ޖެހުމާއެކު އަބަދަށްޓަކާ ލޯ މެރިގެން އެދިޔައީ. އެކަމަކު އެލީނާ ތިއުޅެނީ އެންމެ ނުބައިކޮށް. އެހެން މީހުންނަށް ތިމާއަށް ވުރެ ރަގަޅު މީހަކު ނެތްކަމަށް ދައްކައިގެން ހުރިއިރު އަޑި އެހާ ނުބައި. ވީއިރު ތައުބާވޭ.. ނޫނީ އާޚިރަތުގެ އަޒާބު......" ސިކުނޑީގެ ކަނަކުން އޭނައަށް ކޮންމެވެސް މީހަކު ބުނެދެމުން ދާ ފަދައެވެ.\nއެލީނާ ކަންބޮޑުވުމާއެކު އަވަހަށް އެތެރެއަށް ވަނެވެ. އޭރު ނީވް ފޯނެއްގައި ހުރެފައި އޭނަ ފެނުމުން އަވަހަށް ކަނޑާލައިފިއެވެ. އެލީނާ އެހީވެގެން ނަފްސާނީ ޑޮކްޓަރަކަށް ނީވް ދެއްކޭނެ ގޮތް ހަމަޖައްސައިދިނެވެ. ކޮންމެ ރެއަކު ސެޝަން ނިންމާލާފައި އަންނަން ފެށި ފަހުން ނީވްގެ ހިމޭން ބަހުރުވަ މަޑުމަޑުން ރަގަޅުވަމުންގޮސް މިހާރު ގާތްގަނޑަކަށް މުޅިން ރަގަޅުވެއްޖެއެވެ.\n"ޒައިރާއަށް..." ނީވް އަވަހަށް ބުނެލިއެވެ.\n"ނީވްގެ ބޭބެއެއް ހުރޭތަ؟ ނީވްއާއި ވައްތަރު ޑޮކްޓަރެއް ދެކުނިން...އެލްބިނޯއެއް." އެލީނާ ބުނެގެން ނީވް ވައިޓް ޓީ އެއް ހަދައިގެން ގެނައުމުން ގޮނޑިއެއްގައި އިށީނެވެ. އޭރު ވިލާތައް ބޯވެ ދުނިޔެ ކަޅުކޮށްލައިފިއެވެ.\n"އެލްބިނޯއެއް ވިޔަސް އަޅުގަނޑަކާއި ގުޅުމެއް ނުހުރެދާނެ..އައި ވިޝް ބޭބެއަކަށް ޑޮކްޓަރަކު ވާނެނަމައޭ. އޭރުން މެއިޑެއްގެ ގޮތުގައި ހުންނާކަށް ނުޖެހޭނެ...." ނީވް ހިނިތުންވެލިއެވެ.\nއެލީނާ ހިމޭންކަމުގެ ދުނިޔެއެއްގައި އިންއިރު އެ ސިކުނޑިއަށް އެރެވޭނެނަމައޭ ނީވް ހިތަށް އެރިއެވެ. އެލީނާގެ ރުޅިވެރިކަމާއި އެކުވެސް އެދޭތެރޭގައި އޮތް ރަގަޅު ގުޅުމުގެ ސަބަބުން ނީވްގެ ހިތުގައި ޚާއްސަ ގަދަރެއް ދެވިފައިވެއެވެ.\nކެމީލާ ދެވަނަފަހަރަށް އެޑްމިޓްކުރީވެސް ބޭހެއް ކައިގެން ނުގުޅޭގޮތެއްވެ މާ ބޮޑަށް ހާލު ދެރަވުމުގެ ސަބަބުންނެވެ. ކްރިޓިކަލް ކެއާ ޔުނިޓްއިން ނެރުމުން ޕްރައިވެޓް ރޫމެއްގައި ބޭއްވިއިރު ޕެލްޓެލެޓާއި އެއްޗެހި މަދުވެ އެޑްމިޓްކޮށްފައި އޮތް އޮތުން ދިގުދެމިގެން ދިޔައީއެވެ. މިފަހަރު އޮންނަން ޖެހުނީ ކެންސަރު ބައިގެ ސެމީޕްރައިވެޓް ރޫމެއްގައެވެ. ކެންސަރު ބަލިމީހުން ގިނަވުމުގެ ސަބަބުން ޖާގަތައް ފުރެމުން ދަނީކަން ނޭގެއެވެ. ކެމީލާ ވަރުބަލިވެފައި އޮތްއިރުވެސް ފޯނުން ގުރުއާން އަޑުއަހަމުން ދިޔައެވެ. އަމީރު ޝަމީމްގެ ހިތްފަސޭހަ ރީތި އަޑުން ބަލާޣާތް ތެރިކަމާއެކު ކިޔަވަމުން ދާއިރު އެހުންނަ އަސަރަކުން ގައިގެ ލޯލިތައްވެސް ކޮޅުން ޖެހިގެންދާ ވަރުވެއެވެ. ކޮންމެ މީހަކު ކިޔެވިޔަސް ދެލިން ލިޔެފައި ހުއްޓަސް އެއީ މާތްﷲގެ ބަސްފުޅުކަމުގައިވާއިރު މިއީ އާދައިގެ އެއްޗެއް ނޫނެވެ. އެ އަޑު ކަންފަތުގައި ޖެހުމުން މުއުމިނުން ކީއްކުރަން ކާފަރުންނަށްވެސް ގޮތްގޮތްވެއެވެ.\nކުއްލިއަކަށް އެހެން ބަޔަކު ވަންހެން ހީވެފައި ކެމީލާގެ ނަޒަރު އެދިމާލަށް ދަތުރުކުރިއެވެ. ބާރު ޓީޝާޓަކާއި ބުޑުފެންނަ ޖިންސެއްގައި ހުރި ޒުވާން އަންހެނެއްގެ ފަހަތުން ވަން ތާނީ ފެނުމުން ދެކުދިންނަށްވެސް ސިހުމެއް ލިބުނެވެ.\n"ޔޫ......." ތާނީ ރުޅިވެރި ގޮތަކަށް މޫނު ހަދައިލިއެވެ. ކެމީލާ ބަލިގޮތަކަށް ހީލިއެވެ.\n"ދަރިފުޅު ވަޓް ހެޕެންޑް..." ޖެނިފާ އަހައިލިއެވެ.\n"ނަތިން މަމް. މިއީ އަހަރެންގެ ކްލާސްމޭޓެއް. ކެމީލާ. އެކަމަކު މަމް. އަހަރެން ބޭނުމީ ޕްރައިވެޓް ރޫމެއް. އެހެން ކުއްޖަކާއެކު ޝެއާ ނުކުރެވޭނެ..މަމްއަށް އެނގެއެއްނު. އަހަރެން ޕްރައިވެސީ ބޭނުންވާކަން...." ތާނީ ހަށަން ބަދެލިއެވެ. ޖެނިފާއަށްވެސް ތާނީގެ ގޮތް އެނގޭތީ ކަންބޮޑުވެފައި އޭނަ ގެނައި ދަބަހާއި ކޮތަޅު އެއްފަރާތެއްގައި ބެހެއްޓިއެވެ. ނަރުސް އިންޗާޖަށް ގުޅައިގެން ގެނައުމުން ވެސް ބުނީ މިވަގުތަށް މިތަނުގައި މަޑުކޮށްދިނުމަށެވެ. ވިސްނާދިނުމުން ތާނީ ފަހުން އެއްބަސްވިއެވެ. އެދޭތެރެ ވަކިކުރަން ހުރި ފަރުދާ ދަމާލުމަށްފަހު އޭނަ އެނދަށް ވެއްޓިގަތްގޮތަށް ފޯނުން އިނގިރޭސި ލަވައެއް ޖަހަންފެށިއެވެ.\n"ތާނީއަށް ކިހިނެއްވީ ބާ. ބަލިހެނެއް ހިޔެއްނުވޭ އެކަމަކު ބައެއްފަހަރު ހަމަ އެހެން ރީތިކޮށް ތިއްބާ ބައްޔެއް ޖެހިފައި މީހުން ސީރިޔަސްވޭ...." ކެމީލާ ހިތާހިތުން ސުވާލުކޮށްލިއެވެ. "އެނީވޭސް މާތްﷲ އެކުއްޖާއަށް ޝިފާ ދެއްވާދޭވެ"\nކެމީލާއާއިމެދު އެހެން ކުދިން ހަސަދަވެ ގެއްލުންދޭން އުޅުނަސް ކެމީލާގެ ސްނޯކޮޅެއްފަދަ ސާފު ހިތުގައި އެހެންމީހުންނަށްޓަކާ ވަނީ ހެޔޮ ދުޢާއެވެ.\nހަވީރުވީއިރަށް އެކޮޓަރިއަށް ތާނީގެ އެކުވެރިން ވަންގޮތަށް އެތާ އަޑުގަދަވިއެވެ. ވިޝާ އާދައިގެ މަތިން ހުރީ ކަޅުހެދުމުގައި ފިޔާތޮށި ފަށުވި ސްކާފެއް އަޅައިގެންނެވެ. އެ ދޮންމޫނު އަލިވެފައި ދިއްލޭފަދައެވެ.\n"އައްސަލާމްއަލައިކުމް " ވިޝާ ވަދެފައި ސަލާމް ގޮވައިލިއެވެ. ފަހަތުން ކަހަލަގޮތަކަށް ޖުއާންއެވެ. ޖުއާން ހުރީ ރަތްއަދި ކަޅު އެކުލެވޭ ޓީޝާޓަކާއި ދިގު ސޯޓެއްލައިގެންނެވެ. އަތުގައި އަޅާފައި އޮތް އަގުބޮޑު ގަޑިން އަތުގެ ރީތިކަން އިތުރުކޮށްދެއެވެ.\n"ވައަލައިކުމުއް ސަލާމް. ..." ބަލިކަމުން ލޯހުޅުވައިލާނެ ވަރު ނެތަސް ކެމީލާގެ ހިނިތުންވުން އުފާވެރިއެވެ.\n"އަލްހަމްދުލިﷲ...." ކެމީލާ ބުނެލިއެވެ.\n"ކުޑައެއްޗެއް ގެނައިން. ބަލިކުދިންނަށްވެސް ފުރުޓް ކެވޭނެކަމަށް ބަލާފައި..." ވިޝާ ގެނައީ މޭވާ ޓުކުރިއެކެވެ.\nއެކިކުދިން އަނގަތަޅާ ވަރުން ހީވަނީ އެހެން ކަމެއްހެންނެވެ. ތާނީ އެތައް ހާސް ޝަކުވާއެއް ކުރިއެވެ. ކިޔާންއާއި ދިމާލަށް އެތިވަރެއް ގޮވައިލިއެވެ. އޭނައަށް ކެންސަރު ޖެހުނޭ ކިޔައިގެން ކިޔާން ހެދި ދޮގުގެ ދިފާއުގައި ޝައުންވެސް އުޅެނީކަމުގައި ބުނެލިއެވެ. އޭނަ އެހާ ބައްޔެއް ނޫނެވެ. ކެންސަރު ޖެހުނުނަމަ މިހެން އޮންނާނެ ހެއްޔެވެ؟\n"ބުލްޝިޓް، އަހަރެން މުޅިންރަގަޅު. ކިޔާން ނޭގޭ އޭނަ ބުނިބަހުގައި ހިފަހައްޓައިގެން އުޅެނީ. އަދި އަހަރެންގެ ޕޭރެންޓުންވެސް އެކަން ގަބޫލުކޮށްގެން ކީމޯދޭން އެއްބަސްވީ. ވައި މީ؟ ކީއްވެ މަށަށް މި ބަލިޖެހެންވީ؟ " ތާނީ ބާރުބާރަށް ކިޔައިގަތެވެ. " އޮސްޓިއޯސާކޯވްމާ އެކޯ. ފާޑެއްގެ ފެންސީ ނަމެއް ކިޔާފައި ބަލިމީހަކަށް ހަދައިލަނީ މިތަނުން ލާރި ނަގަން ހަދާ އުކުޅެއްތަ؟ އަހަންނަށް އަޑުއިވޭގޮތުން މެޑިސިންއަކީވެސް ބިޒިނެސް އެކޯ. ކެންސަރު ނުޖެހުނަސް އެހެން ކިޔާފައި މީހުންގެ ފައިސާގަނޑު ދަމައިގަންނަން އުޅެނީކަން ނޭގޭ...."\n"ތާނީ . އެހެން ނުބުނެބަލަ. ވައި މީ އޭ." ވިޝާ ބުނެލީ ތާނީގެ އަތުގައި ފިރުމައިލަމުންނެވެ.\n"ކީއްވެ ނުބުނާން ވީ ވިޝާ. އައިމް ސޯ ޓަޔަޑް. އަދި ނުވީތާކަށް ޕްރައިވެޓް ރޫމެއްނެތް. ފޫހިވޭ. މަމް ކައިރީ ބުނެފިން އެހެން ކަންޓްރީއަކަށް ގެންދާށޭ.." ތާނީ ދަތްތައް ވިކައިގަތެވެ.\nގަޟާގަދަރަށް ވެސް އީމާން ނުވާފަދައެވެ.\nއެހެންވަނީ ސަބަބެއް ނެތިއެއްވެސް ނޫނެވެ. ތާނީގެ މައިންބަފައިން އެކުއްޖާ ދީނަށް އެހާ ހޭލުންތެރި ކުރުވާފައެއްނެތެވެ. އެމީހުން ލޯބިކުރަނީ ހުޅަގުގެ އާދަކާދަތަކަށެވެ. އިސްލާމީ އުސޫލްތަކަށް ތަބާ ވުމެއްނެތެވެ. ތައުހީދާއި އިސްލާމްދީންގެ ތަރަހަ އެހާ ރަގަޅަށް ކިޔަވާދީފައެއް ނެތެވެ. ސްކޫލުން ގެންނަ އިސްލާމް ފިލާވަޅުތައް ދަސްކުރިޔަސް އެއިން ފާސްވަނީ ކިރިޔާއެވެ. ކުޑައިރުއްސުރެ ލެއްވީ ކުރު ސޯޓްކޮޅުތަކާއި ހެދުންތަކެވެ. ކުޑަ ނަމަވެސް މީހުންގެ ލޮލުގައި އަޅައިގެންނާނެ ފަދައަކުންނެވެ. އެހެންމީހުންގެ ދަހިވެތިކަމުގެ ނަޒަރާއި ޝިކާރަ އަމާޒުވާނެ ކަމެއް ނުވިސްނައެވެ. އިސްލާމީ ރީތި ތަރުބިއްޔަތަކުން ތަރުބިއްޔަތު ނުކުރެވުމުން ފަހުން ދަރިފުޅަށް ދިމާވެދާނެ ކަމެއް ވިސްނުމެއްނެތެވެ. ބައެއްފަހަރު ދީނީ ހޭލުންތެރިކަން ކުޑަވެ ޒަމާނީ އަވައިގާ ޖެހި ނެތިގެން ދަނީއެވެ. ތާނީއަށްވެސް އަނދިރިީގެ ތެރެއިން ނިކުންނަން ނޭގިފައި ހުއްޓާ ދިމާވި މުސީބާތަކުން ހައްތަހާ ބޮޑަށް އަނދިރިކަމާއި ދިމާލަށް ދެވުނީއެވެ.\nޑޮކްޓަރ ޝައުން ޖައިޝްގެ ގައިގާ ނުޖެހީ ހަމަ ކިރިޔާއެވެ. ދުވަހަކު އެހާ ގަދައަށް ރުޅިއައިސްފަ ހުރިތަނެއް ޖައިޝްވެސް ނުދެކެއެވެ.\n"ޖައިޝް. ކަލެއަށް ހަމަ ނޭގެނީތަ؟ ނޫނީ ފަރުވާކުޑަކަމުގެ ހައްދެއްނެތީތަ؟ ކުޑަކުއްޖަކޭ އެއީ. ކިރިޔާނު ސަލާމަތް އެވީ..............."\nޖައިޝް ހުރީ ހިމޭނުންނެވެ. މާފަށް އެދެންވެސް ހިތަށް ނޭރިއެވެ. މިފަހަރު ކުރެވުނީ ކުށެއްކަމަށް ސިކުނޑީގެ ކަނަކުން ބުންޏަސް އޭނަ އެކަން ބޭރުފުށުން ދައްކަން ބޭނުންނުވީއެވެ.\n"ނޫނީ ޑޮކްޓަރަކަށް ވިޔަސް އެމްޕަތީ މިކިޔާ އެއްޗެއް ނެތްދޯ ޖައިޝް..."ޝައުން ބޯ ހޫރައިލިއެވެ. ޖައިޝްއަކީ އެކުވެރިއަކަށްވިޔަސް ބޮޑު އަރަތެކެވެ. ރަހުމާއި ހަމްދަރުދީ އެހިތުގައި ލައްވާފައި ނުވާފަދައެވެ. މީހަކު ހާލުދެރަވެގެން އުއްމީދުކަނޑާލާއިރު ބަލިމީހާގެ ގާތްމީހުންނަށް އެ ޚަބަރު ދޭން ޖައިޝް ފޮނުވުމަކީ ބޮޑު ބިރެކެވެ.\n"ބަޔާނެއް ލިޔެފައި ހަވާލުކުރޭ.." ޝައުން އަމުރުކުރިއެވެ.\n"ޝޭން. ޕޭރެންޓުންގެ ޒިންމާއެއްނު އެއީ. ކީއްވެ ޓޯއިސްތައް ގަނެދޭއިރު ނުބެލެނީ؟ ބަޓްން ބެޓެރީއެއް ދިރުވާލައިފިއްޔާ ކުއްޖަކު މަރުވެސް ވެދާނެކަން ދަންނަން ޖެހޭނެ" ޖައިޝް ހުރީ ހަމަޖެހިގެންނެވެ.\n"ގިނަ މީހުން އެވެއާއެއް ނުވާނެ ދޯ. އޭގައި ހުރި ނުރައްކާތެރިކަން އެންމެނަށް ނޭގޭތީނު މިހެން މިވީ. އަހަރެމެން ޑޮކްޓަރުންނާއި ހަމަޔަށް އައުމުންވެސް ޓައިމް ދުއްވާލީ. ކީނަން އާއި ނޯވާ އަށް ނުދެވުނުނަމަ. އޭނަ ބުނީ ޑިސިޕްލިނަރީ އެންމެ ހަރުކަށި ފިޔަވަޅު އަޅާށޭ. އެކަހަލަ ކޭސް އެއްގެ މަތިން ހަދާންނައްތާނުލާ ވަގުތުން އެކްސްރޭއެއް ނަގާށޭ ބުނަންވެސް ހަދާނެއް ނެތީތަ؟ ޑޭމް ޔޫ......" ޝައުން އަތް މުށްކަވާފައި ހުޅުވައިލިއެވެ.\nޖައިޝް އޮންކޯލުގައި ހުއްޓާ ބަޓްން ބެޓްރީއެއް ދިރުވާލައިގެން ދެއަހަރު ވަރުގެ ކުއްޖަކު ގެނައީއެވެ. މެޑިކަލް އޮފިސަރު ގުޅާފައި ހާސްކަމާއެކު ބުނީ އެކުއްޖާގެ ކާއެއްޗެހި ދަތުރުކުރާ ހޮޅީގައި އެ ތާށިވެފައިވާކަމުގެ އަލާމާތް ފެންނަ ކަމަށެވެ. ޖައިޝް ބުނީ އޭނަ އަންނަންދެން ކުއްޖާ ބޭއްވުމަށެވެ. ޚަބަރު ނުވެ ގިނައިރުވެ ކުއްޖާ ރޯވަރުން ކެތްނުވެގެން ޑޮކްޓަރ ނޯވަ އާއި ޑޮކްޓަރ ކީނަން އަށް އެކުއްޖާ ގޮވީއެވެ. އެއީވެސް އެ ޚާންދާނުގެ ދެ ފިރިހެން ޑޮކްޓަރުންނެވެ. އެޑޮކްޓަރުންނަށް އެކަމުގެ ހުރި ނުރައްކާތެރިކަން އެނގުނެވެ. ބެޓްރީ ތާށިނުވެ މައިދާއާއި ހަމަޔަށް ގޮސްފިއްޔާ ދެން ބޮޑުކަމެއް ނުވެ ހަށިގަނޑުން އެ ބޭރުވުމަކީ އެކަށީގެންވާކަމެކެވެ. އެކަމަކު ކާއެއްޗެހި ދަތުރުކުރާ ހޮޅީގައި ތާށިވެއްޖެއްޔާ ބޮޑު ނުރައްކަލަކަށް ހުށަހެޅިގެން ދާނެއެވެ. އިލެކްޓްރިކް ކަރަންޓެއް ވެ އަލްކަލައިން އިލެކްޓްރޮލައިޓްފަދަ ކެމިކަލް ތައް ލީކްވެ އޭގެ ސަބަބުން ހައިޑްރޮކްސައިޑްކިޔާ ކެމިކަލް އިތުރުވެ މަދު ގަޑިތަކެއްގެ ތެރޭގައި އެތެރެހަށި އަންދާލަފާނެއެވެ. ވީމަ އެފދަ ބެޓްރިއެއް ދިރުވާލައިފިއްޔާ އެއްވެސް އެއްޗެއް ކާން ދީ އަދި ބޯން ނުދީ އެންމެ ކުރިން އެކްސްރޭ ނެގުމަށް އަވަސްވެގަންނަން ޖެހެއެވެ. އަދި އެ ތާށިވާ ބެޓްރީ އޮޕަރޭޝަންކޮށްފައި ނެގިޔަސް ލިބުނު ގެއްލުންތައް ދެމިގެން ހިނގައިދާނެއެވެ. ނަސީބަކުން ނޯވާމެން މެދުވެރިކޮށް އެތުއްތު ކުއްޖާއަށް ޝިފާދެއްވީއެވެ. ވަގުތުން ތިއޭޓަރަށް ވައްދައިގެން އޮޕަރޭޝަން ކުރީއެވެ.\nޒައިރާއަށް ލިބުނު ފުރުސަތުގެ ބޭނުންކޮށްގެން ލޫކާ ގޮވައިގެން ކެމީލާއަށް ޒިޔާރަތްކުރަން އައެވެ. ލޫކާ ފެނުމުން ކެމީލާއަށް އުފަލުން ބައްދައިލެވުނެވެ. ލޫކާގެ މަންމައަށް އެނގިގެންތޯ ސުވާލުކުރިއެވެ. ޒައިރާ ވައިއަޑަކުން ބުނެލީ އެލީނާ ގޭގައި ނޫޅޭ ކަމަށާއި ލިލީ ވީ އާއިޒާމެން ގޭގައި ކަމުގައެވެ. ލޫކާގެ ހަލަނިކަމުން މަޑުން ނުހުރެ ދަމާފައިވާ ފަރުދާ ކުޑަކޮށް ކަހާލާފައި އަނެއް ފަރާތަށް ބަލައިލިއެވެ. އޭރު ތާނީ އޮތީ ނިދާލާފައެވެ.ޒައިރާގެ އަތުގައި އޮތް ކުޑަ ބޯޅަ ތާނީގެ މޫނާއި ދިމާލަށް އެއްލައިލުމުން ކުއްލިއަކަށް ކަރުފަޅައިގެންދާ ހާ ބާރަށް ހަޅޭއްލަވައިގަންނަމުން ތެދުވުނެވެ.\n"އިޑިއަޓް....................." ތާނީ ކަޅި އަޅައިގެން އައިގޮތުން ހީވީ ޖަހާފާނެހެންނެވެ. މިއަދަކީ އޭނަ ހިކްމެން ލައިން ގުޅަންވެގެން ހަމަޖެހިފައިވާ ދުވަހެވެ. މަންމަވެސް އެއްޗެއް ގަންނަން ބޭރަށް ދިޔުމުން އޭނަ ވަރުބަލިވެފައިވާ ވަރުން ނިދުނީއެވެ.\n"ސޮރީ. ލޫކާ ބޯޅަ ކުޅެނިކޮށް ޖެހުނީ ކަމަށްވާނީ...." ޒައިރާ ވަރަށް ލޯބިން ހީލިއެވެ. "ބައިދަ ވޭ މިއީ ޑޮކްޓަރ ޝައުންގެ ދަރިފުޅު. ލޫކާ........."\nތާނީގެ ރުޅި ކޮންމެވެސް ވަރަކަށް ފިނިވިއެވެ. އެކަމަކު ޝައުންގެ ދަރިފުޅުގެ ނެނީއަކީ ކެމީލާގެ ދައްތަހެއްޔެވެ؟ ޒައިރާ ގަޑިއެއްހާ އިރުކޮށްފައި ދިޔުމުން ކެމީލާ ގުރުއާން ޖެއްސިއެވެ. ވަގުތުން ތާނީ ފަރުދާ ކަހާލައިފިއެވެ.\n"ވޮލިއުމް ތިރިކޮށްފާނަންތަ؟ މީހަކު މަރުވެގެން އުޅޭހެން ވިއްޔަ ހީވަނީ....." ތާނީ ހަރުކަށިގޮތަކަށް ބުނެލިއެވެ. މިތަނަށް އައިފަހުން ގިނަވަގުތު އޭނަގެ މޫޑު ޚަރާބުވެ ޑިޕްރެޝަންއަށް ދާވަރު ވެގެން ނަފްސާނީ ޑޮކްޓަރެއްގެ އެހީވެސް ހޯދަން ޖެހުނެވެ. ތާނީއާއި ކެމީލާ ބައްޔާއި ދޭތެރޭ ދެކޭގޮތާއި ކެތްތެރިވުމުގެ މިންވަރު ތަފާތީއެވެ. ކެމީލާ ހިތްވަރު ހޯދަނީ މާތްﷲގެ ހަޟުރަތުންނެވެ. ގަޟާގަދަރަށް އީމާންވެ ނަމާދާއި ޒިކުރުކުރުމުން އޭނަ ކެތްތެރިކަން ހޯދަން ދަސްކުރީއެވެ. ގުރުއާނުން ޝިފާ ލިބޭނެކަމުގެ ޔަގީންކަން އެކުއްޖާގެ އޮތެވެ. ގުރުއާންދެކެ ވާ ލޯބި އޭނަގެ އުޅުމުންވެސް ހާމަކޮށްދެއެެވެ. ތާނީ ރުޅިއައުމުން ވަގުތުން ގުރުއާނުގެ އަޑު މަޑުކޮށްލައިފިއެވެ. އަދި ހެޑްފޯނު އެޅިއެވެ.\nހިކްމެން ލައިން ގުޅަން ވެއްދުމުން ތާނީ ރޮއި ހަޅޭއްލެވިއެވެ. އެކަމުން ނިމިގެން އައިފަހުން މަޑުން އޮތްވާ އޭނަގެ މަންމައާއި ބައްޕަ ހަމަ ނުކުތުމާއެކު އޯކަށް ދަމާ އަޑަށް ކެމީލާއަށް ތެދުވެގެންގޮސް ތާނީއަށް އެހީވާން ޓްރޭއެއް ދިއްކޮށްލެވިއްޖެއެވެ. ހޮޑު ލެވުމުން އޭނަ އެނދަށް ވެއްޓިގަތްގޮތަށް ރުޅިވެރިކަމާއެކު ލޯ މަރާލައިފިއެވެ.\n"ކެމީލާ މާ ރަގަޅު މީހަކަށް ނެހެދުނަސް ހެވޭ. ޕްލީޒް ގޯ އެވޭ......މިއީ ކެމީލާ މަށާއި ޖައްސާލައިގެން އުޅޭތީ ވާ ކަންތައްތަކޭ. އަހަންނަށް ދެރަގޮތްގޮތް ވާން އެދުނީ ކަމަށް ވާނީ..."\nކެމީލާ ދެރަވިއެވެ. ބަލިމީހަކަށް އަޅާލުމަކީ ރަގަޅުމީހަކަށް ހެދުންހެއްޔެވެ؟ އިންސާނިއްޔަތުކަމެއް ހުންނަންވާނެ ނޫންހެއްޔެވެ؟ މީހަކު މަރުވާއިރުވެސް ދުޝްމިނެއްކަމަށް ދެކެގެން އެހީނުވާންވެއްޖެއްޔާ އިންސާނިއްޔަތުކަމުގެ ދާއިރާއިން ބޭރުވެދާނެއެވެ. އެހެންނޫނަސް އޭނަގެ މުދައްރިސްވަނީ ރަސޫލާ ސައްލަﷲ އަލައިހި ވަސައްލަމްގެ ހަދީސެއް ކިޔާދީފައެވެ. އެހެން މީހަކަށް ދެރަ ދަތިކަމެއް ވުމުން އުފާ ކުރަންޏާ އެމީހަކަށް އެކަން މެދުވެރިކުރައްވަފާނެތެވެ.\nތާނީއަށް ކެންސަރު ޖެހުމުން ކެންސަރާއިމެދު ހޭލުންތެރިކަން އިތުރުކުރުމުގެ ޕްރޮގްރާމެއް ބާއްވަން އޭނަގެ އެކުވެރިން ނިންމިއެވެ. ލީފްލެޓް ހަދާފައި ބެހިއެވެ. ވިޝާގެ އާއިލާއަށް ނިސްބަތްވާ ޗެނެލްއަކުން ކެންސަރާއި ބެހޭ ޚާއްސަ ޕްރޮގްރާމެއްގައި ކޮންމެ ރެއަކު ޑޮކްޓަރެއް ހުށަހަޅާދެއެވެ. އޭގެތެރޭގައި ޑޮކްޓަރ ޖިލްވާ ހިމެނެއެވެ. މޮޑެލްއެއްފަދަ ރީތި ޖިލްވާއަށް ލިބުނު ރަނުގެ ފުރުސަތުގެ ބޭނުން އޭނަ ރަގަޅަށް ހިފިއެވެ. އެ ޕްރޮގްރާމް ހުށަހަޅާއިރު އޭނަ މޭކަޕްކޮށްފައިވާ ގޮތާއި ހެދުން އަޅާގޮތުން އެކަނިވެސް އެ ޕްރޮގްރާމް ބަލާ ޒުވާނުން ގިނަވާނެއެވެ. ޖިލްވާ ކޮންމެ ދުވަހަކު ކޮންމެވެސް ކަހަލަ ކެންސަރަކާއި ބެހޭގޮތުން މައުލޫމާތު ހޯދާ އެވާހަކަތައް އާއްމުންނާއި ހިއްސާކުރެއެވެ. މީހުންގެ ސުވާލުތަކަށް ޖަވާބުދޭން ވަގުތުކޮޅެއްވެސް އޮވެއެވެ.\nވިޝާ ގަސްތުކުރީ ދުވަސްކޮޅެއްވާންދެން ސްކައިމޯ ހޮސްޕިޓަލުގައި ތަޖުރިބާ ހޯދަން މަސައްކަތްކުރުމަށެވެ. މުސްތަގުބަލުގައި އޮންކޮލިޖިސްޓަކަށް ވުމުގެ ހުވަފެންވެސް ދެކެން ފެށުނެވެ. ފުރަތަމަ ދުވަހު އެކި އުމުރުގެ ކުދިންގެ ގާތަށް ޒިޔާރަތްކޮށް ހަދިޔާ ދީ ކުދިންނާއި އެކަށީގެންވާ ކަހަލަ ވާހަކަތައް ކިޔައިދިނެވެ. އެކުދިންނާއެކު ކުޅެހެދިއެވެ. ޖުއާންއާއި ހެދި ކިތަންމެ ވަރަށް އުޅުނަސް އޭނަ އޮތީ ދުވަހަކު ވިޝާއަށް އެކަހަލަ ނަޒަރަކުން ނުދެކެވޭނެ ކަމަށާއި އަބަދަށްވެސް އެންމެ ގާތް އެކުވެރިޔާގެ ގޮތުގައި ބެލޭނެކަމަށް ހާމަކޮށްދީފައެވެ. އެކަމާއި ދެރަވެ ހިތާމަކުރަނިކޮށް ރުހެވޭފަދަ ޒުވާނަކަށް ފެނުނީ ޖައިޝްއެވެ. އެލްބިނޯ އަކަށް ވުމުން ތަފާތު ރީތިކަމެއް ހުއްޓެވެ.\n"އެއީ ޝޭންގެ ސިސް އިން ލޯ. ކުޑަކުއްޖަކާއި ދިމާލަށް ބަލަން ތިއީ ޕިޑޮފައިލްއެއްތަ؟ " ކިޔާން ޖައިޝްގެ މޫނުގައި ހިފާ އޭނައާއި ދިމާލަށް އަނބުރާލައިފިއެވެ.\n"ދީނުގައި ކުޑަކުއްޖަކަށް ވަނީ ކިހިނެއްކަން ކިޔާން ބުނެނުދިނަސް އަހަރެން ދަންނަން." ޖައިޝް ހޭންފެށިއެވެ.\n"ސީރިޔަސްކޮށް؟ " ކިޔާން ބުމަ އަރުވައިލިއެވެ.\n"ޔޫ ނޯ ވަޓް؟ މަށެއްނޫނޭ. ދެޓް ލިޓްލް ގާލް އިޒް ޑްރޫލިން އޯވާ މީ..." ޖައިޝް ސީރިޔަސްގޮތަކަށް ބުނެލިއެވެ.\nޝައުންއާއި އެލީނާގެ ކައިވެނީގެ ގުޅުން ދުވަހަކަށްވުރެ ދުވަހެއް ބަލިކަށިވަމުން ގޮސް ކޮންމެ ވަގުތަކުވެސް ކެނޑިގެންދާ ހިސާބަށް ގޯސްވެއްޖެއެވެ. އެލީނާގެ ނަފްރަތާއި ރުޅިވެރިކަން ދައްކައިލާނެ ފުރުސަތަކަށް އޭނަ ބަލަބަލާ ހުންނައިރު ބައެއްފަހަރު ހިތުގައި ބިރުވެރިކަން އުފެދެއެވެ. އެހެންމީހުން ދެކޭނެ ގޮތާއިމެދު ހާސްވެއެވެ. ޝައުންއާއި ވަކިވުމުން އާއިލާގެ އެހެން ކުދިންނާއި އެކުވެރިން މަލާމާތްކޮށްފާނެއެވެ. ބޭރުފުށުން މިހުރިހާ ދުވަހު ދެއްކީ ދަޅައެއްކަން އެނގުމުން ވާނެ ގޮތަކާއިމެދު ވިސްނަން ޖެހެއެވެ. އެހެންނޫނަސް ޝައުންގެ އަންހެނުންގެ ގޮތުގައި ހުރެ ކިޔާންދެކެ ލޯބިވުމަކީ ފާފައެއްކަން ވިސްނި ކުށްވެރި އިހުސާސްކުރެވުމުން ހެއްދެވި ފަރާތަށް ބިރުގަނެ އެފާފައިން ދުރަށް ދާން ހިތް ބާރު އަޅައެވެ. ބައެއްފަހަރު ހާސްކަމާއި ހިތާމަތައް އޭނަ ވަށައިލައެވެ. ނަމާދާއި ގުރުއާނުން ހިތްހަމަޖެހުން އޭނައަށް ނުލިބެނީ ކީއްވެހެއްޔެވެ؟ އޭނަ ގެ އީމާންކަން ބަލިކަށީބާވައެވެ.\nއާއިލީ އެކުވެރިންތަކާއެކު ރިޒޯޓަކަށް ދާންވެގެން އާއިޒާ ގާތަށް ލިލީ ފޮނުވާލާފައި ޒައިރާއަށް ގުޅައިގެން ގެނައެވެ. އެއަށްފަހު ނޫކުލައިގެ ޖިންސަކާއި ރީދޫކުލައިގެ ޓޮޕެއްލައިގެން އޭނަގެ ރަންކުލަ އަރާ އިސްތަށިގަނޑު ވޫކްކޮޅަކުން އައްސާލައިފިއެވެ. ޝައުން ކޮޓަރިއަށް ވަންތަން ފެނުމާއެކު ވަގުތުން މޫނު ހެދިއެވެ.\n"ކޮންތާކަށް ދަނީ؟ ލޫކާ އުޅެނީ ހުމާކަން އެނގޭތަ؟ "\n"ހުމާ އެއްޗެހި އަންނާނެއްނު. ކުރީ ދުވަހު ލޫކާ ހޮސްޕިޓަލަށް ގެންދިޔައީ ކީއްކުރަން؟ "އެލީނާގެ ރުޅިގަދަވިއެވެ.\n"ވަޓްއެވާ. އެލީނާ. ލޫކާ ބަލިވީމަ ނެނީއާއި ހަވާލުކުރާކަށް ނޫން ޖެހެނީ. އޭނަގެ މަންމަ ކެއަރ ކުރަން ޖެހެނީ. ވީމަ ތިދާ ތަނަކަށް ނުގޮސް ގޭގައި މަޑުކުރޭ...." ޝައުން އަމުރުވެރި ގޮތަކަށް ވާހަކަދެއްކުމުން އެލީނާއަށް އެކަން ބަލައިގަންނަން ފަސޭހައެއްނުވިއެވެ.\n"އަހަރެމެން ރިޒޯޓް ޕްރޮގްރާމެއް މާ ކުރިން ރާވާފައި އޮތީ. އަހަންނަށް މުހިއްމު ދަތުރެއް. ތިއީ ލޫކާގެ ބައްޕަ. ވީމަ އެކުއްޖާ ބަލިވީމަ ކުއްޖާގެ ބައްޕ އެއް ދުވަހު ޑިއުޓީއަށް ނުގޮސް ފެމިލީ ލީވް ނެގިއްޔާ ވާނީ ކީއްތަ. އަހަރެން ދާނަން. ..ސޮރީ. ނޫނީ ހިތާ ވާ މީހަކު ގެނެސް ކައިވެނި ކުރަންވީނު. އަހަރެން ވަރިކޮށްފައި................" އެލީނާ ވަރީގެ ވާހަކަ އެތައް ސަތޭކަ ފަހަރު ބުނެފިކަން ނޭގެއެވެ. އޭނަގެ އަބާޔާ ނެގިއެވެ. ހެދުމުގެ މަތިން ކަޅުހެދުން ލައިގެން ބުރުގާ އަޅަންފެށިއެވެ. ޕިންތައް ނެގިއެވެ.\n"އެލީނާ. މިހިރަ ދޮރުން ނުކުމެއްޖެއްޔާ ތިއީ އަހަރެންގެ އަންބެއް ނޫން...." ޝައުން ގެ އެ ޖުމްލަ އެލީނާއަށް ޗެލެންޖަކަށްވިއެވެ. އޭނައަށް މަޖުބޫރުކުރަން ވަރީގެ ބިރު ދައްކަން ފެށީތާއެވެ. ވަރިވިޔަސް އޭނަ ދުލެއް ނުކުރާނެއެވެ. އޭނަ މިރޭ ރިޒޯޓަށް ދާނެއެވެ. ޝައުންއަށް އޭނަ ހުއްޓުވަން ލާހިކެއް ނޫނެވެ. އެލީނާ ބެކްޕެކް އަޅުވައިގެން ހިނގައިގަތް ގޮތަށް ޝައުންގެ ގައިގާ ޖެހިގަނެގެންގޮސް ދޮރު ހުރަސްކޮށް ނުކުމެގެން ވަކި ހިސާބަކަށް ދިޔުމާއެކު މިކުރެވުނީ ކީއްކަން ރޭކާލިއެވެ.\n"ތިހިރީ ވަރިކޮށްފައި އެލީނާ. ޔޫ އާ ނޮޓް މައި ވައިފް އެނީ މޯ. އެއީ ނު ބޭނުންވާ ގޮތަކީ......"


އަލަށް ހަވާލުވެލެއްވި ސައުތު ސެންޓްރަލް ޕޮލިސް ތ. އަތޮޅު ކައުންސިލާ ބައްދަލުކުރައްވައިފި - DhiDaily\nއަލަށް ހަވާލުވެލެއްވި ސައުތު ސެންޓްރަލް ޕޮލިސް ތ. އަތޮޅު ކައުންސިލާ ބައްދަލުކުރައްވައިފި\nސައުތު ސެންޓްރަލް ޕޮލިސް ޑިވިޜަނާ އަލަށް ހަވާލުވެލެއްވި ކޮމާންޑަރ ޗީފް އިންސްޕެކްޓަރ އޮޕް ޕޮލިސް ސުލްޠާން އަޙްމަދު ބިޝާރު، ތ. އަތޮޅު ކައުންސިލާ ބައްދަލުކުރައްވައިފިއެވެ.\nމި ބައްދަލުވުމުގައި ސެންޓްރަލް ޕޮލިސް ޑިވިޜަންގެ ކުރީގެ ކޮމާންޑަރ ޗީފް އިންސްޕެކްޓަރ އޮފް ޕޮލިސް އަޙްމަދު ހުސައިނާއާއި، ތ. އަތޮޅު ކޮމާންޑަރުގެ އިތުރުން އަތޮޅު ކައުންސިލްގެ ރައީސް ރިލްވާން ޢަބްދުﷲ އާއި ކައުންސިލު މެމްބަރުން ބައިވެރިވެލެއްވިއެވެ.\nޗީފް އިންސްޕެކްޓަރ އޮފް ޕޮލިސް ސުލްޠާން އަޙްމަދު ބިޝާރު އެ ބައްދަލުވުމުގައި ދެއްކެވި ވާހަކަފުޅުގައި ވަނީ ކުށްމަދު ކުރުމުގެ ގޮތުން މުއައްސަސާތަކާ ގުޅިގެން ހިންގެންހުރި ހުރިހާ ހަރަކާތްތަކެއް ހިންގުމަށާއި، ކުށުގެވެށިން ރައްޔިތުން ސަލާމަތްކޮށް އަމާން މުޖުތަމައެއް ގާއިމު ކުރުމަށް ކުރެވެން ހުރި މަސައްކަތްތައް ކުރައްވާނެ ކަމަށެވެ.\nމި ދުވަސް ވަރު ކޯވިޑްގެ ބަލިމަޑުކަން ބޮޑު ދުވަސްވަރަކަށް ވާތީ މުޖުތަމައާ ގުޅިގެން ހިންގޭ ހަރަކާތްތައް އެންމެ އެދޭވޭ ގޮތެއްގައި ކުރިއަށް ނުގެންދެވޭކަމުގައި ފާހަގަކުރެއްވިއެވެ.\nއެހެންނަމަވެސް ރައްޔިތުންނަށް ރައްކާތެރި މާހައުލެއް ކޮންމެ ރަށެއްގައިވެސް ބޭއްވުމަކީ ފުލުހުންގެ މައިގަނޑު އަސާސަކީ ރައްޔިތުންނަށް ރައްކާތެރި މާހައުލެއް ކޮންމެ ރަށެއްގައި ވެސް ބޭއްވުމާއެކު ކަށަވަރުކުރުކުރުމަށް ފުލުހުންގެ ފަރާތުން މަސައްކަތްކުރަމުން ގެންދާނެކަމަށް ފާހަގަކުރެއްވިއެވެ.\nމީގެ އިތުރުން ސްޓްރެޓެޖިކް ޕްލޭންގައިވާ ކަންކަން ހާސިލުކުރުމަށް ކުރަންޖެހޭ މަސައްކަތަށް ހާއްސަ އިސްކަމެއް ދީގެން މަސައްކަތްކުރައްވާނެ ކަމުގައި ވިދާޅުވިއެވެ.\nފުލުހުންކުރާ މަސައްކަތް ކާމިޔާބު މަސައްކަތަކަށް ހެދޭނީ ކައުންސިލްތަކުން ފުރިހަމަ އެއްބާރުލުން ފުލުހުންނަށް ދީގެންކަމަށާއި، އަތޮޅު ކައުންސިލްގެ ދައުރާއި ރަށު ކައުންސިލްތަކުގެ ދައުރު ފުރިހަމަ އަށް އަދާކޮށް ދިނުމަށް އެދިލެއްވިއެވެ.\nމިބައްދަލުވުމުގައި، ސެންޓްރަލް ޕޮލިސް ޑިވިޜަންގެ ކުރީގެ ކޮމާންޑަރ ޗީފް އިންސްޕެކްޓަރ އޮފް ޕޮލިސް އަޙްމަދު ޙުސައިން ދެއްކެވި ވާހަކަ ފުޅުގައި، ތ. އަތޮޅު ކައުންސިލަކީ ނަމޫނާ ކައުންސިލެއްކަމުގައި ފާހަގަކުރެއްވިއެވެ. އަދި ވޭތުވެ ދިޔަ ތާގައި އަތޮޅު ކައުންސިލްގެ ފަރާތުން ފުލުހުންނަށް ދެއްވި އެއްބާރުލުން ފާހަގަކުރައްވައި އެކަމަށް ޝުކުރު އަދާކުރެއްވިއެވެ.\nމި ބައްދަލުވުމުގައި، ތ. އަތޮޅު ކައުންސިލްގެ ރައީސް ރިލްވާން ޢަބްދުﷲ ދެއްކެވި ވާހަކަފުޅުގައި، ފުލުހުންގެ ފަރާތުން ކުރަމުން ގެންދާ މަސައްކަތްތައް ފާހަގަކުރައްވައި އެކަމަށް ޝުކުރު އަދާކުރެއްވިއެވެ. އަދި ފުލުހުންގެ މަސައްކަތްތަކަށް އަތޮޅު ކައުންސިލުން ވެދެވެން އޮތް އެންމެ ފުރިހަމައަކަށް އެހީތެރިކަމާއި އެއްބާރުލުން ދެއްވާނެކަމުގެ ޔަގީންކަން ދެއްވިއެވެ.


SunOnline: REPORT: Bulhaa merun: nurakkaatheri nishaaneh!\nބުޅާ މެރުން: ނުރައްކާތެރި ނިޝާނެއް!\nނަޖާހު މަސްއޫދު 10 Jan 2019, 08:41\nރާއްޖޭގެ ރަށެއްގައި ބުޅަލެއް މަރާ މަންޒަރު ފެންނަ ވީޑިއޯއެއްގެ ސްކްރީންޝޮޓެއް ---\nރާއްޖޭގައި ފާއިތުވި 10 އަހަރު ތެރޭގައި ހިނގާފައިވާ ލާއިންސާނީ، އަނިޔާވެރި މަރުތަކާއި މާރާމާރީތަކަކީ ދިވެހީންގެ ތެރޭގައި އިންސާނެއްގެ ހައިސިއްޔަތުން އެކަކު އަނެކަކަށް އޮންނަން ޖެހޭ ކުލުނެއް ނެތް، އަނިޔާވެރި ޒުވާނުންތަކެއް މުޖުތަމައުގައި އުޅޭ ކަމުގެ ހެއްކެކެވެ. އެއީ އާ މައުލޫމާތެއް ނޫނެވެ. ދާދި ފަހުން މާލޭގައި ބުޅާތަކެއް މަރާލި މައްސަލަ ފެންމަތިވުމަކީވެސް އަނިޔާވެރިކަމުގެ އިތުރު މިސާލެކެވެ.\nބުޅާ މަރާތީ އެތައް ބަޔަކު ކަންބޮޑުވުން ފާޅު ކުރަމުން ދަނިކޮށް، ރާއްޖޭގެ ރަށެއްގައި މީހަކު ދަނޑިބުރިއަކުން ބުޅަލެއް މަރާ މަންޒަރު ފެންނަ ވީޑިއޯއެއް ވަނީ ވައިރަލްވެފަ އެވެ. އެ ވީޑިއޯއިން އެތައް ބައެއްގެ ހިތަށް އަސަރު ކުރި އިރު، އެއްބަޔަކަށް އުފެދިގެން ދިޔަ ސުވާލަކީ އެފަދަ އަމަލުތައް ހިންގާ މީހުން، އެހެން ކުށްކުށަށް އަރައިގަންނަން ޖެހިލުން ވާނެތޯ އެވެ.\nޖަނަވާރުންގެ ހައްގުތަކަށް މަސައްކަތް ކުރާ ފަރާތްތަކާއި ބައެއް އާންމުން ދެކޭ ގޮތުގައި، ބުޅާ މެރުމަކީ އެހެން ކުށްކުށާއި ގުޅިފައިވާ ކަމެކެވެ. އެމީހުން ދެކޭ ގޮތުގައި ބުޅާ ފަދަ ޖަނަވާރުތައް މަރަމުން ދަނީ އެހެން ކުށްކުށަށްވެސް އަރައިގަންނަން ޖެހިލުން ނުވާ މީހުންނެވެ.\n"އަހަރެންނަށް ހީވަނީ ހަމަ، ބައެއް ކަންމަތިތަކުގައި ބައިގަނޑުތަކަށް އުޅޭ މީހުންހެން އެކަން ކުރަނީ. މަޖަލަކަށް ހަދައިގެން. އެކަންތައް ހަމަ އެ ކުރަނީ އެހެން ކަންކަންވެސް ބިރެއް ނެތި ކުރާ މީހުން،" އާންމުންގެ މީހަކު ބުންޏެވެ.\nLet’s identify this CAT KILLER!@PoliceMv it’s about damn time you take the action for this!! Why can’t people understand that Animal abuse is often the first manifestation of serious emotional turmoil that may escalate into extreme violence, such as mass killing. pic.twitter.com/lkbZLtEy5I\n— nafoo (@nnafoo) January 9, 2019\nފަހަރެއްގައި އެއީ ތެދަކަށް ވެދާނެއެވެ. އެހެން ނަމަވެސް، ދެން އޮތީ އެއަށް ވުރެ ބިރުވެރި ވާހަކައެކެވެ. އެއީ އެކަން ކުރަނީ ފުރާވަރުގެ ކުދިން ކަމަށް ދައްކާ ވާހަކަތަކެވެ. ފުރާވަރުގެ ކުދިން އެފަދަ އަމަލުތައް ކުރާ ނަމަ އެއީ ބަލަން ޖެހޭ ކަމެއް ކަމަށް ގިނަ ބަޔަކު ދެކެ އެވެ. ސަބަބަކީ އެ ކުދިން ބޮޑުވެގެން، އެހެން އަނިޔާވެރި އަމަލުތައް ހިންގަން ޖެހިލުން ކުޑަވެދާނެތީ އެވެ. ޖަނަވާރެއް ވިޔަސް ފުރާނައެއް ދުއްވައިލުމަށް ޖެހިލުން ނުވާ ބަޔަކު މުޖުތަމައުގައި އުޅުމަކީ ބިރުހުރި ކަމެކެވެ.\nމެދު ޒިޔާރަތްމަގުން، އިސްލާމީ މަރުކަޒާއި ސަލްޓަން ޕާކު ހިމެނޭ ސަރަހައްދުގައި، އޮތް ބުޅަލެއް. އެ ސޮރަށް ވަނީ އަނިޔާއެއް ލިބިފައި -- ސަން ފޮޓޯ: އަހްމަދު މުޖްތަބާ\nލަވަކިޔުންތެރިޔާ އަދި ޖަނަވާރުންގެ ހައްގުތަކަށް މަސައްކަތް ކުރާ އެކްޓިވިސްޓެއް ކަމަށްވާ މީރާ މާޖިދަކީވެސް އެ ކަންބޮޑުވުން ފާޅު ކުރާ އެކަކެވެ.\n"މިސާލަކަށް މިކަން ކުރީ ސާދަ ފަނަރަ އަހަރުގެ ކުދިންގެ ގްރޫޕަކުން ކަމަށް ވިއްޔާ، އެ ކުދިން ބޮޑުވެގެން އައިސް އެކާވީސް ބާވީސް އަހަރަށް އަރާ އިރު ނޭނގޭނެ ދޯ ކޯންޗެއް ކަމެއް ދެން މަރާނީއެއް. މީހުން ނޫން ކަމެއް،" މީރާ ބުންޏެވެ.\nއޭގެ އިތުރުންވެސް މީރާ ވަނީ މާލޭގައި ބުޅާ މަރާާ މައްސަލައާ ގުޅިގެން އޭނާގެ ޝުއޫރު ފާޅުކޮށްފަ އެވެ. އޭނާ ވަނީ އެކަން ހުއްޓުވުމަށް ކުރެވެން ހުރި ހުރިހާ މަސައްކަތެއް ކުރާނެ ކަމަށް ބުނެފަ އެވެ.\nމާލޭގެ މަގެއްގައި މަރާލާފައި އޮތް ބުޅަލެއް --\n"ވަރަށް ސައިކޯ ބިހޭވިއާއެއް ދޯ އެއީ. ސޯޝިއޯޕާތިކް ބިހޭވިއާއެއް ދޯ އެއީ. އެ އެއްޗެހި މީރާ މެންނަކަށް އެކްސެޕްޓަބަލް އެއް ނޫން. މީރާ މި އަހަރުގެ ތެރޭގައި މީރާއަށް ކުރެވޭ ހުރިހާ ކަމެއް ކުރާނަން އެނިމަލް ރައިޓްސް ރާއްޖޭގައި ސީރިއަސް އިޝޫއަކަށް ހަދަން،" މީރާ ބުންޏެވެ.\nމީރާ ވަނީ ބުޅަލަށް އަނިޔާ ކުރާ ފަރާތްތަކާ ގުޅޭ ގޮތުން އޭނާއަށް ލިބިފައިވާ ބައެއް މައުލޫމާތުތައްވެސް ހިއްސާކޮށްފަ އެވެ. އޭނާ ބުނި ގޮތުގައި، ބައެއް މީހުން ސްނޯކްލިން ގިއަރުގައި މޫދަށް އެރި، ބުޅާ މޫދަށް އެއްލާލައި، ބުޅާ ގެނބިގެން މަރުވާތަން މުނިފޫހިފިލުވުމުގެ ގޮތުން ބަލައެވެ.\n"އެހާ ލޯބި، ލޯބި އެއްޗެއް އެހާ އަނިޔާވެރިކޮށް މަރާލީމަ އަސްލު މިއީ އަސްލު އަހަރެމެން ބިރުގަންނަން ޖެހޭނެ ކަމެއް. އެކަމުން އެނގެނީ އެމްޕަތީ ނެތް ބަޔަކު އުޅޭ ކަން. އެއީ ސޮސައިޓީއަށް ނުރައްކަލެއް ދޯ. ސިކް ކަމެއް އަސްލު،" ބުޅާ މަރާ މައްސަލައާ ގުޅޭ ގޮތުން އާންމުންގެ މީހަކު ހިޔާލު ފާޅު ކުރަމުން ބުންޏެވެ.\nނޮޓިންހަމް ޓްރެންޓް ޔުނިވާސިޓީގެ ޗާޓާޑް ސައިކޮލޮޖިސްޓެއް ކަމަށްވާ ޑރ. މާކް ގްރިފިތްވެސް ދެކިވަޑައިގަންނަވާ ގޮތުގައި ޖަނަވާރަށް އަނިޔާ ކުރުމަކީ، މުސްތަގުބަލުގައި އެ މީހަކުގެ އުމުރުގެ ކޮންމެވެސް ހިސާބެއްގައި އިންސާނުންނަށް ވެސް އަނިޔާ ކޮށްފާނެ ކަމުގެ ނިޝާނެކެވެ. 2014 ވަނަ އަހަރު "އިންޑިޕެންޑެންޓް" އަށް އޭނާ ލިޔުއްވި ލިޔުއްވުމެއްގައި ވަނީ، 1970ގެ ކުރީ ކޮޅު އެމެރިކާގެ ފެޑެރަލް ބިއުރީ އޮފް އިންވެސްޓިގޭޝަނުން ހެދި ބޮޑެތި ކުށްތަކަށް އަރައިގަންނަ މީހުންގެ ބިހޭވިއަރަލް ޕްރޮފައިލްތަކުން، ބޮޑެތި ޖަރީމާތައް ހިންގާ "ސީރިއަލް ކިލާރ" އިން ފަދަ މީހުން ކުޑައިރު ޖަނަވާރުންނަށް އަނިޔާ ކުރި ކަން އެނގިފައިވާކަން ފާހަގަކުރައްވާފަ އެވެ.\n"ސީރިއަލް ކިލާރ" އިންނަކީ ގިނަ އަދަދެއްގެ މީހުން މަރާލި ކަމުގެ ރެކޯޑު އޮންނަ މީހުންނެެވެ. އެފަދަ މީހުންނަކީ އެމީހުންގެ ލާއިންސާނީ ޖަރީމާތަކާ ގުޅިގެން މުޅި ދުނިޔެއަށް ގިނަވެފައި ތިބި މީހުންނެވެ. ދިރާސާތަކަށް ބަލާލާ އިރު އެފަދަ ގިނަ މީހުންގެ ކިބައިން އެއް ކަމެއް ފާހަގަ ކުރެވެ އެވެ. އެއީ އެފަދަ މީހުން ޅަ އުމުރުގައި ޖަނަވާރަށް އަނިޔާ ކޮށްފައިވާ ކަމެވެ.\nޖަނަވާރަށް އަނިޔާ ކުރުމުގެ މާޒީއެއް އޮތް، ބޭރުގެ ބައެއް ސީރިއަލް ކިލާއިންނާއި، ބޮޑެތި އެފަދަ ޖަރީމާތައް ހިންގާފައިވާ ބައެއް މީހުންނަށް ބަލާލަމާ ހިނގާށެވެ.\nއެމެރިކާގެ ބޮސްޓަންގައި 1960ގެ އަހަރުތަކުގެ ތެރޭގައި ނޭވާ ހާސްކޮށްގެން 13 އަންހެނުން މަރާލި އެލްބާޓް ޑިސަލްވޯ (ބޮސްޓަން ސްޓްރޭންގްލާ) އަކީ ފުރާވަރުގައި ބުޅަލާއި ކުއްތާތައް ހައްޔަރުކޮށްގެން އެއަށް ތީރު ޖަހައި މެރި މީހެކެވެ.\nކެންސަސްގައި 1974 ވަނަ އަހަރާއި 1991 ވަނަ އަހަރާ ދެމެދު 10 މީހުން މެރާލި ޑެނިސް ރޭޑާ (ބީޓީކޭ ކިލާރ) އޭނާގެ ފުރާވަރާ ބެހޭ ގޮތުން ލިޔުނު ލިޔުމެއްގައި ވަނީ އޭނާ އޭރު ބުޅަލާއި ކުއްތާ ދަންޖައްސައި މެރި ކަމަށް ބުނެފަ އެވެ.\n10 މީހުން މަރާލި ޑެނިސް ރޭޑާ (ބީޓީކޭ ކިލާ): އޭނާ އަކީ ވެސް ޖަނަވާރުންނަށް އަނިޔާ ކުރި މީހެއް --\nއެމެރިކާގެ ނިއުޔޯކް ސިޓީ ދުށް އެންމެ ނުރައްކާތެރި އެއް ސީރިއަލް ކިލާ ކަމަށްވާ ޑޭވިޑް ބާކޮވިޓްސް އަކީ ކުޑަ އިރު ޖަނަވާރުންނަށް އަނިޔާ ކުރި ކަމުގެ ރެކޯޑު އޮންނަ މީހެކެވެ. 1977 ވަނަ އަހަރު ނިއުޔޯކްގެ ފުލުހުން ބާކޮވިޓްސް ހައްޔަރު ކުރި އިރު އޭނާ ވަނީ އަށް މީހުން މަރާލާފަ އެވެ.\nޓެޑް ބަންޑީ އަކީ އެމެރިކާ ދުށް އެންމެ ނުރައްކާތެރި އެއް ސީރިއަލް ކިލާ އެވެ. އޭނާ ހައްޔަރު ކުރުމުގެ ކުރިން ވަނީ އެމެރިކާގެ ހަތް ސްޓޭޓެއްގައި 30 މީހުން މަރާލާފަ އެވެ. ބަންޑީ އަކީވެސް ކުޑަ އިރު ޖަނަވާރުންނަށް އަނިޔާ ކުރުމުގެ ރެކޯޑެއް އޮންނަ މީހެކެވެ.\n— Mizualee (@mizualee)\nމިއީ ހުސް މިސާލެކެވެ. ރާއްޖޭގެ އެކި ކަންކޮޅުތަކުގައިވެސް ފުރާވަރުގެ ކުދިންނާއި ބޮޑެތި މީހުން ބުޅާ ފަދަ ޖަނަވާރުންނަށް އަނިޔާ ކުރާ ކަމީ ހަގީގަތެކެވެ. އެފަދަ ކަންކަން ހުއްޓުވެން ޖެހެ އެވެ. އަދި އެފަދަ ކަންކަން ކުރާ މީހުންނާ މެދު ފިޔަވަޅު އެޅެން ޖެހެ އެވެ.\nޖިނާއީ އިޖުރާއަތުގެ ގާނޫނުގެ 625 ވަނަ މާއްދާގައި ބުނެފައި ވަނީ ޖަނަވާރަކާ މެދު އަނިޔާވެރި އަމަލު ހިންގުމަކީ ކުށެއް ކަމަށެވެ. އަދި އެ ގާނޫނުގެ ދަށުން، އެ ކުށަށް އަސާސީ މިންގަނޑުން އެއް މަހާއި ހަ ދުވަހުގެ ޖަލު ހުކުމެއް ކުރެވިދާނެ އެވެ. އެންމެ ގިނަވެގެން ތިން މަސް ދުވަހުގެ ޖަލު ހުކުމެއްވެސް އިއްވި ދާނެ އެވެ.\nއެފަދަ މައްސަލަތައް މަދު ކުރުމުގެ އުންމީދު ރޭ ވަނީ އާވެފަ އެވެ. ފުލުހުން ރޭ ބުނެފައި ބުޅާ މެރުމުގެ މައްސަލަތައް ފުލުހުން ސީރިއަސް މައްސަލަތަކުގެ ގޮތުގައި ބަލާނެ ކަމަށެވެ.